EX PONTO 


CONSTANTIN GORNEA 


A -E - IOUA 


- roman ştiinţifico-fantastic - 


EX PONTO 
Constanţa - 2016 


1 


Descrierea CIP a Bibliotecii Naţionale a României 
GORNEA, CONSTANTIN 

A-E- IOUA / Constantin Gonrea. Constanţa: Ex Ponto, 2016 
ISBN: 978-606-598-533-9 


821.135.1-3 


Cap. I : ASTEROIDUL 


Alarma telefonului sună strident, 
determinându-l pe Andrad Şoimu să se răsucească 
de câteva ori în așternut, întrebându-se enervat, 
cine o fi fost „deşteptul” care a putut să 
scornească o melodie atât de enervantă. Întinse, 
totuşi, mâna şi opri zgomotul, ridicându-se pe 
marginea patului. 

Nu avea niciun chef de nimic. Era foarte 
supărat că fusese întrerupt din visul în care tocmai 
era pe punctul de a salva o prinţesă. Întinsese 
mâna spre ea, dar avea acum senzaţia că oricât ar 
fi durat visul, tot nu ar fi ajuns să o prindă măcar 
de un deget. Sau, dacă ar fi reuşit să taie cu spada 
capul balaurului care o înghiţise pe fată până la 
brâu, ar fi constatat imediat că, de fapt, i-a tăiat şi 
ei picioarele. C-aşa sunt visele — mereu te 
dezmeticeşti din ele ori speriat, ori dezamăgit, ori 
neterminat. 


De aceea el prefera să-şi imagineze. De 
ceva vreme, o tot salva din diverse pericole — în 
starea de veghe de dinaintea somnului — pe colega 
sa de serviciu, Claire Carter. 

În general se trezea dimineaţa morocănos, 
dar în special azi era mai bufnos ca de obicei. Era 
supărat pe el şi, prin ricoşeu, îşi activase şi o 
supărare mai veche, pe părinţii săi. 

Pe el, pentru că era un om slab; deşi se 
îndrăgostise de Claire, nu găsise niciodată puterea 
de a i-o spune altfel decât în închipuirile sale. 

Părinților le reproşase de multe ori că îl 
botezaseră „Andrad”. Ei chiar se mândreau că îi 
puseseră un nume de dac, dar numai el ştia câtă 
umilință îndurase de la colegii săi din toate 
etapele şcolare, care îl ironizaseră de-a lungul 
timpului cu ideea că numele său, o fi el dacic, dar 
provine dintr-unul de fată. Unii încă îl mai strigau 
„Andrada” — nume şi poreclă în acelaşi timp pe 
care mulți o luau acum ca pe ceva normal. Numai 
el nu se obişnuisc... 

Noroc că îl chema şi „Şoimu”. Din această 
postură de pasăre rapidă, îi taxa şi el pe toți cei 
care îl ironizau — îi ocolea ori de câte ori avea 
prilejul. 

Se ridică alene de pe marginea patului, dar, 
înainte de a-şi desfăşura programul de dimineaţă, 
porni televizorul şi parcurse cu telecomanda 
câteva programe. Toate tratau aceeaşi ştire de 


senzaţie de care el se săturase până la refuz. Şi nu 
o prezentau de ieri de azi, ci de câteva săptămâni 
bune: un asteroid de vreo doi kilometri — nu mai 
reținea dacă lungime sau lăţime, dar oricum, 
foarte mare — se îndreaptă direct spre Pământ. 

ÎI descoperise întâmplător un amator 
pasionat de astronomie, venind din direcția 
planetei Marte şi pusese toată Omenirea pe Jar. 

Cercetători, specialişti, analişti şi tot soiul 
de oportunişti se înghesuiseră prin studiourile 
posturilor TV pentru a-şi da cu părerea: ne 
loveşte, nu ne loveşte; dacă da, când şi unde?; va 
fi deviat de conjunctura gravitațională a zonei 
noastre spaţiale? şi multe alte discuţii sterpe care 
îl determinaseră pe el să trateze cu lehamite un 
subiect, totuşi, foarte important. 

Mulți dintre vorbitori propuseseră 
evacuarea zonei de impact — lucru imposibil cel 
puţin prin faptul că fiecare grup „de inițiativă” 
viza alt continent. Aceştia erau „specialiştii în de 
toate” care apar inevitabil în astfel de situații 
potențial critice. 

Aceia care ar fi fost îndreptățiți să 
vorbească — cei de la NASA , ESA şi nu numai — 
se mulțumeau să dea comunicate lapidare prin 
care încercau să liniştească populația planetei; 
muncă de Sisif, din moment ce erau destui cei 
care o agitau cât puteau de mult. În principiu, 
anunţurile oficiale  insistau pe faptul că 


deocamdată nimic nu este sigur şi că asteroidul se 
află permanent sub observaţie. 

Acum tocmai se derula pe ecran o adunare 
religioasă în care doi predicatori se contraziceau 
fără să mai conteze pentru cineva din public, unul 
îndemnând la prosternare necondiționată şi 
invocarea milei Domnului, iar al doilea ţipând că 
ne merităm soarta şi că trebuie să plătim pentru 
păcatele noastre, în timp ce lumea adunată acolo îi 
aproba pe amândoi. 

De fapt, toţi erau dispuşi să facă orice, 
numai să scape. Andrad se gândi, privindu-i, că 
diavolul şi-ar fi îngroşat considerabil rândurile 
cetelor sale de sclavi, dacă ar fi venit acum şi le-ar 
fi întins pământenilor un singur deget de salvare 
oricât de iluzorie. 

Atunci când era nervos, ca acum, lui nu-i 
mai păsa. Voia să vină bolovanul ăla şi să năruie 
tot. Nu era chiar un fatalist, dar vedea în asta 
momentul cel mai potrivit pentru a-i mărturisi 
Clairei că o iubeşte. Părea o mare tâmpenie, dar 
avea nevoie de un eveniment catastrofal pentru a 
prinde curajul necesar. 

Simţi dintr-o dată că ea i-ar răspunde : „ŞI 
abia acum îmi spui, prostule?!” 

Trebuia să se grăbească. Aşa 1 se întâmpla 
mereu — se trezea greu, mai lenevea puţin 
lamentându-se mai mult ca o descărcare psihică 


necesară, dar, pe măsură ce trecea timpul, mărea 
şi el ritmul de desfăşurare a activităţilor. 

Acum se îmbrăca, servindu-şi cafeaua mai 
mult din mers. 

O dată cu mărirea vitezei, îi mai venea şi 
curajul. Deveni acum ferm hotărât să o abordeze 
azi pe Claire şi să-i mărturisească sensibilitatea lui 
pentru ea. Spera în același timp, ca odată ajuns în 
faţa colegei sale, să nu se mai blocheze ca dățile 
trecute şi să schimbe vorba, lucru greu de realizat 
din moment ce 1 se mai întâmplase asta de câteva 
zeci de ori, devenind un fel de lait-motiv al 
serviciului său. 

Se mai încurajă o dată singur în timp ce luă 
ultima înghițitură: „Mă cheamă Şoimu. Am un 
nume frumos care emană putere, curaj şi eleganţă. 
Am prenume de dac neînvins care nu se sperie de 
nimic.” Erau cuvintele mamei sale care îi repetase 
asta de fiecare dată când el nu mai voia să meargă 
la şcoală pe motiv că râd copiii de el. 

Mda! Până şi colega lui de serviciu îl strigase 
odată „Andrada”, spera el că din greşeală. Sau nu 
auzise bine şi era obsedat de asta? 

Deveni mai realist. Ce să mai lungească 
vorba?! Era o fire slabă. Dar, totuşi, Claire se 
simţea bine în compania lui, râdea de glumele pe 
care el i le spunea în dorinţa de a o ţine cât mai 
mult în preajma sa şi de a o vedea râzând, deşi, 
prin natura profesiei, ei lucrau împreună. Păi da! 


Ea îl agrea nu neapărat pentru că l-ar fi simpatizat, 
ci poate pentru că îl considera un fel de papă-lapte 
inofensiv. 

Dar, probabil, chiar îi aprecia inteligenţa şi 
nivelul de pregătire, gândi el în continuare. Pe 
plan profesional nu era chiar un oarecare. La doar 
douăzeci şi cinci de ani fusese numit şef al 
biroului de traducere, în cadrul unui proiect foarte 
vast şi, pe deasupra, strict secret. Cu siguranță 
primise funcţia pentru priceperea sa în descifrarea 
textelor foarte vechi ce făceau obiectul activităţii 
lor. De fapt, chiar el descoperise mecanismul 
logic prin care acele „măzgăleli” aparent fără rost, 
căpătaseră dintr-o dată sens. 

leşi din hotel grăbind pasul spre maşina 
care îl aştepta ca de obicei la acea oră, pe partea 
cealaltă a străzii, într-un refugiu, ca să nu încurce 
circulaţia. 

Colegii săi de drum erau deja în vehicul. Îi 
salută scurt, schițând un zâmbet formal. Ei lucrau 
în alt departament, dar se cunoşteau, e drept, mai 
mult de pe navetă. 

Maşina ieşi din orăşelul aşezat atât de 
inspirat la poalele Alpilor austrieci şi se îndreptă 
spre munte. 

După mai bine de o jumătate de oră de 
mers, trecură pe sub plancarda pe care scria cu 
litere mari, vizibile de la distanţă: „Spre minele de 


uraniu. Accesul persoanelor neautorizate, Strict 
interzis”. 

Nu era nicio mină şi niciun gram de uraniu. 
lar ei nu erau ingineri minieri, aşa cum credeau 
cei din oraş. Totul era un paravan pentru a le 
masca adevărata activitate. 

Aparțineau unei instituţii ce se prezenta a fi 
de cercetare arheologică, dar el era convins că la 
mijloc erau implicate „forţe oculte” — cum îi 
plăcea să le numească, dorind să fie părtaş la aşa 
ceva, dintr-un spirit de aventură pe care nu şi-l 
permisese niciodată pe cont propriu — care aveau 
interese mult mai mari, chiar de importanţă 
planetară. Îşi baza raţionamentul pe semnificaţia 
cu totul specială a textelor pe care le descifraseră 
parțial. 

El s-ar fi bucurat ca americanii, ruşii, 
europenii, asiaticii şi ceilalți să-şi fi dat mâna în 
realizarea acestui proiect; pentru că pe pereții 
acelor peşteri aflate la mare adâncime sau poate 
tuneluri săpate de mâna omului, era scrisă dovada 
unei invazii extraterestre preistorice. Nu mai 
exista nicio îndoială în acest sens. Şi acel 
tulburător „„Se vor întoarce”, care schimbase 
întreaga abordare a problemei, transformând 
revelaţia iniţială, într-o mare îngrijorare. 

Ajunseseră deja. 

Andrad Şoimu se despărțise de ceilalți şi 
intra acum în sectorul de activitate al secţiei sale. 


Erau împărțiți pe câteva departamente. Unu 
coborau în incintele subterane unde identificau şi 
curățau cu mare grijă textele, alții le prelucrau 
prin diverse scanări cu laser pentru a le îmbunătăţi 
aspectul şi le copiau pe nişte suporturi speciale 
care le păstrau nealterate forma şi, implicit, 
sensul. Acestea ajungeau apoi la ei pentru 
traducere, după care erau trimise în sectorul de 
interpretare, ceea ce constituia probabil baza 
pentru luarea unor decizii de către cei care nu se 
arătau niciodată la față, dar care erau cu siguranță 
în spatele întregului proiect. 

Când polițistul îi solicită legitimația de 
acces în secţia de traducere — deşi îl cunoştea 
foarte bine, dar aşa era procedura — Andrad îl 
privi mai atent pe cel din faţa sa. 

- Este vreo problemă, domnule Şoimu?, 
întrebă acesta simțindu-se studiat. 

- Mda, este, improviză el un răspuns. Mă 
deranjează faptul că nu am acces în celelalte 
departamente. 

- Îmi pare rău, domnule, dar astea sunt 
regulile. Nu le-am făcut eu... 

- Ai idee, ni se serveşte aceeaşi mâncare la 
toţi, sau ceilalți sunt mai bine trataţi? 

Încercase să facă o glumă, pentru a nu-i 
crea suspiciuni agentului de pază. Într-un mediu 
atât de exigent şi de secretos, nu era exclus să-ţi 
rişti funcția, statutul de angajat şi poate chiar 

libertatea, dacă păreai prea interesat de lucruri 
care nu te priveau. Presupunea că totul se 
raportează undeva şi că nu era exclus ca până şi 
bucătarul — sau mai ales el, că la masă îşi dă omul 
drumul la gură — să fie agent secret. 

Îl privise mai atent pe paznic, absolut 
involuntar. De fapt, el se gândea la cei care 
săpaseră acea incredibilă ramificație de tuneluri, 
servindu-se probabil de nişte grote deja existente 
în mod natural. Nu le văzuse personal, dar unele 
informaţii mai „transpirau” între departamente. 

Încă nu ştiau mare lucru despre înaintaşii 
noştri preistorici ce se dovedea acum că ar fi 
format o civilizaţie foarte avansată, dar aflau noi 
date, puţin câte puţin, din fiecare text descifrat. O 
civilizaţie străveche, necunoscută până de curând 
care, cel mai probabil, fusese aproape nimicită de 
nişte invadatori extratereştri foarte agresivi, dar 
reuşind, totuşi, să constituie fundamentul 
culturilor umane ulterioare, cunoscute azi sub 
genericul „civilizaţii antice”. 

Intră îngândurat în biroul său, dar dornic să 
se apuce de lucru pentru a descoperi noi 
adevăruri. În pofida firii sale mai pesimiste, 
temătoare, munca sa îl fascina. Urmărea 
desfăşurarea lucrurilor ca pe un film foarte 
captivant, căruia abia aştepţi să îi savurezi 
deznodământul. 

O văzu cu întârziere pe Claire Carter şi, 
surprins, făcu un pas înapoi. 

Deşi era şeful ei, se purtau ca doi colegi. De 
fapt, nici cu ceilalți nu era capabil să facă pe 
durul, sau poate că nici ei nu-i luau prea în serios 
poziția de şef. Mai degrabă, erau cu toții prieteni 
într-un grup în care se respectau reciproc. 

În subordinea lui se mai aflau încă patru 
echipe a câte doi inşi care traduceau textele în 
mod independent. Rezultatele muncii lor soseau la 
el, cel care, împreună cu Claire, făceau o 
traducere proprie, apoi o comparare a textelor, 
după care o corelare a tuturor interpretărilor, în 
urma căreia rezulta forma finală a traducerii. Cele 
două forme ale scrierii — cea originală şi cea 
descifrată — erau după aceea înaintate 
departamentului superior. 

Nu era o muncă uşoară. Traducerea 
presupunea o procedură foarte complexă ce 
necesita folosirea unor algoritmi de lucru inventaţi 
chiar de Andrad. Nu citeai pur şi simplu textul 
respectiv ca pe o traducere dintr-o altă limbă, ci îl 
supuneai unui program cibernetic de descifrare. El 
era singurul care avea programul în cap şi, în 
momentele de mare concentrare, putea face 
transformarea mintal, dar, cu dificultate şi, 
desigur, într-un ritm destul de lent. 

Deşi prezenţa Clairei Carter îl surprindea — 
ea aşteptând de regulă să fie chemată din biroul 

alăturat, când se făcea el gata de lucru — îi 
provocă, după cum era de aşteptat, şi o emoție 
plăcută. Se îndrăgostise de ea pe nesimţite, dar 
când conştientizase acest fapt, avusese senzaţia că 
o iubise dintotdeauna. 

Era o fată frumoasă, dar mai ales foarte 
plăcută ca fire, de înălțime medie, în aparență 
slabă, dar cu forme bine proporționate la o mai 
atentă privire. Purta părul lung, de cele mai multe 
ori lăsat liber pe spate, căruia — spre disperarea lui 
Andrad — îi schimba culoarea, îl încreţea sau îl 
îndrepta mult mai des decât putea el să se 
obişnuiască. 

De cele mai multe ori bine dispusă, de data 
asta ea îl surprinse cu un ton îngrijorat: 

- Andrad, eşti la curent cu ultimele ştiri? 

- Care din ele?, întrebă el puţin dezumflat, 
presimţind din glasul ei că va rata şi ziua de azi în 
tentativa de a-i mărturisi dragostea sa. 

- Cum care din ele?! De fapt, este una 
singură mare şi lată; cam de doi kilometri... 

- Aaaa! Asteroidul? Păi parcă tot vine de 
vreo două-trei săptămâni. De ce trebuie să ne 
îngrijorăm tocmai azi? 

- Pentru că azi s-a stabilit că ne va lovi 
sigur, răspunse ea încercând să îl conecteze la 
gravitatea momentului. 

- Foarte bine! Să ne lovească! Abia aştept, 
o şocă el având speranța că doar în ziua 

impactului catastrofal va vea curajul mereu 
amânat. 

- Eşti?!... Eşti cumva... într-un fel care nu 
poate fi rostit?!, întrebă ea foarte supărată de 
reacţia lui, voind să spună că a luat-o razna. 

- Da, sunt. M-ai nimerit la fix. Sunt într-un 
fel pe care nu pot să-l rostesc. Sunt... 

Voia să spună: „îndrăgostit”, dar ea i-o luă 
înainte: 

- Uite că pot eu: eşti nebun. 

- Mda... se poate spune şi-aşa... 

- Te-a tâmpit munca asta a noastră care va 
deveni fără rost, dacă ne loveşte bolovanul. 

- Poate că nu ne va lovi pe noi, reveni el la 
discuţia inițială. Poate va lovi oceanul şi va face 
un val maaaare de care noi vom scăpa, urcându-ne 
pe muntele care ne stă la picioare. 

- Se presupune că va lovi Europa, şopti ea 
dezamăgită că el o ia oarecum în derâdere. 

- Vorbeşti serios?, deveni el grav. Este 
absolut sigur? Când va avea loc impactul? 

- Încă nu se ştie cu precizie, deoarece, din 
cauza  conjuncturii gravitaționale pe care o 
traversează, asteroidul a încetinit mult, dar toată 
lumea este foarte îngrijorată. 

- Deci nu e nimic sigur, deveni el dintr-o 
dată optimist. 

De fiecare dată căpăta un tonus pozitiv în 
prezenţa ei, pe care, însă, îl pierdea până în 
camera de hotel. 

Îşi continuă ideea: 

- Poate că va încetini şi mai mult şi va 
rămâne în urmă sau poate că îşi va schimba 
direcția şi va trece pe lângă noi. 

- Nu. Tocmai această încetinire a lui 
măreşte considerabil posibilitatea de a ne lovi. Se 
spune că inițial a avut o viteză foarte mare, 
proiectat spre noi de planeta Marte, probabil, din 
centura de asteroizi, şi existau speranţe că ne va 
rata, dar acum, pentru că a încetinit, va fi mult mai 
uşor atras de gravitația Pământului. Auzi? Tu nu 
te uiţi la televizor?! 

- Ba da, mă uit, dar aproape că nu văd şi nu 
aud nimic. Mă gândesc la cu totul altceva... 

- Da, înţeleg. Aştepţi cu nerăbdare să afli 
deznodământul „poveştii” din subteran. Avem şi 
noi o baftă!! Când suntem pe punctul de a desluşi 
cel mai mare mister al Omenirii, vine pietroiul 
ăsta peste noi şi ne lasă neterminaţi. 

- Poate că ar fi momentul să luăm o decizie 
capitală, îi spuse el îndrăznind, cu un efort 
supranatural, să o prindă de o mână. Să ne dăm 
demisia şi să fugim împreună pe alt continent 
sau... 

- Încă nu se ştie cu precizie maximă că va 
lovi Europa. Impactul poate fi şi într-o zonă 


15 


învecinată. În plus, tot Pământul va avea de suferit 
în mod destul de grav. 

- .. Sau ne retragem în subteran, îşi 
continuă el fraza, unde vom fi mult mai protejaţi 
ca la suprafaţă — presupun! — şi vom încerca să 
descoperim întregul mister din adâncuri. Cel puţin 
murim informaţi. 

- Nu suntem aici de capul nostru. Nu avem 
voie să mergem acolo. 

- Eeee, parcă va mai conta! Presupun că 
asteroidul ăsta ne va mai da un răgaz de cel puţin 
o săptămână. Îţi dai seama? O săptămână! Putem 
avea totul într-o săptămână... 

Andrad se gândea la posibilitatea de a fi 
împreună, numai ei doi, departe de orice și oricine 
i-ar fi putut perturba, dar ea, deşi îl simţea puţin 
vulnerabil, nu era la curent cu fanteziile lui în 
ceea ce o priveau. 

Îi răspunse oarecum resemnată: 

- Poate că ai dreptate. Nu ne rămâne decât 
să ne continuăm cercetarea şi să aşteptăm. 

- Dar să nu aşteptăm cu sufletul la gură, că 
ne tâmpim de-a binelea, ci să ignorăm tot ceea ce 
nu putem influenţa. Să ne axăm pe muncă! 

- Constat că asteroidul ăsta are deja un efect 
asupra noastră: ne-a inversat stările de spirit. 

Vorbiseră stând în picioare între birou şi 
uşă. Acum el trase un alt scaun lângă al său şi o 
invită să ia loc. Se aşeză şi el la masa de lucru 

pornind computerul unde avea toate textele 
prelucrate până acum. Spuse cu nerăbdarea celui 
care se aşteaptă să obțină ceva foarte important în 
următoarele cinci minute: 

- Vreau să facem o recapitulare a tot ceea 
ce am aflat până acum. 

- Crezi că este necesar? Rămânem în urmă 
cu sarcina pe ziua de azi. 

Nu recapitularea îl preocupa pe el acum, ci 
găsirea momentului prielnic pentru a-şi declara 
sentimentele față de ea, părându-i-se că azi ar 
avea mai mult curaj, de aceea continuă: 

- Trebuie, din când în când, să mai şi 
consolidăm ceea ce descoperim. Vom înţelege 
mai bine informaţiile viitoare. lar pentru munca 
de azi, dacă va fi nevoie, vom rămâne peste 
program. Te grăbeşti? 

Perspectiva  rămânerii unui timp mai 
îndelungat împreună cu Claire, îi dilatase pupilele 
ca unui motan aflat la pândă. 

- De ce mă priveşti aşa?, întrebă ea mirată, 
apoi continuând, după ce el chpise de câteva ori 
speriat: Nu mă grăbesc nicăieri, dar nu avem voie 
să rămânem după program. Şi nici să luăm textele 
cu noi, dacă ţi-ar trece prin cap aşa ceva. 

- Nu. Prin cap îmi trece altceva. Am uneori 
senzaţia că lucrăm cel puţin pentru CIA. Prea 
multă stricteţe şi secretomanie. 

- N-ar fi exclus, având în vedere importanţa 
proiectului. Deci, ce facem? 

- Ne grăbim. Începem cu recapitularea şi 
apoi rezolvăm şi sarcina zilei. După atâta muncă, 
ar fi păcat să ne nimicească asteroidul ăsta idiot, 
înainte de a afla marele mister al preistoriei. 

- Nu vom reuşi. Pentru că depindem de cei 
din subteran. Şi pe ei nu-i pune nimeni să se 
grăbească. 

- Atunci, trebuie să ajungem noi acolo. Nu 
ştiu cum, dar trebuie. 

Fata îl privi ca pe un ciudat şi zise mai mult 
pentru ea: 

- Ai luat-o razna... 

El nu mai zise nimic, dar întoarse monitorul 
spre Claire; nu doar pentru ca ea să poată urmări 
mai bine datele, ci şi pentru a avea el motivul de a 
se apropia cu scaunul. Când genunchii lor se 
atinseră, aşa ca din întâmplare, el avu dintr-o dată 
senzaţia că frazele de pe ecran se sparg, formând 
apoi un morman de cioburi. 


x 


Se apropia tot mai mult de punctul terminus 
al călătoriei sale. Rămăsese ultimul... Toți ai săi se 
contopiseră cu neantul, lăsând pe umerii săi toată 
povara viitorului. 

Era bătrân şi obosit. Se întorcea unde nu 
fusese niciodată... Se „întorcea” prin semenii săi 
cărora le purta misiunea promisă. Prin contopirea 
lor, îl împovăraseră pe el cu decizia finală. 

Nu ştia ce va face, ce va hotărî. Avea de 
ales între a reechilibra lucrurile şi a-şi răzbuna 
seminţia rătăcitoare. Dar mai întâi trebuia să 
ajungă... 

Nava nu îl ajuta mai deloc. Era şi ea 
bătrână... mult mai bătrână decât el. Chiar şi aşa, 
parcă dinadins îi punea piedici, îl şicana, ca să îi 
arate că nu este bine primit în incinta ei. 

Cel căruia îi aparținuse, dispăruse demult, 
dar ea încă mai tânjea după el. Simţea asta în 
comportamentul ei. Cu toate acestea, reuşea să o 
stăpânească, măcar în funcțiile vitale călătoriei 
sale. 

Uneori, e drept, foarte rar, parcă şi ea 
înţelegea. Erau doi bătrâni murnibunzi porniţi pe 
ultimul lor drum. 

Se apropiase suficient de mult pentru a-şi 
vedea visul cu ochii — acela de a se „întoarce”, aşa 
cum promisese... Nu el, ci alții în locul lui, dar 
asta însemna că o făcuse chiar el. 

Îşi vedea acum, mult mai de aproape, 
destinaţia finală şi era pe deplin convins că tot 
efortul şi sacrificiul său se meritaseră pe deplin. 

Mai avea timp. Nu foarte mult, dar îşi mai 
putea permite să-şi tragă puţin sufletul. 

Încetini şi simţi parcă un freamăt în pereţii 
navei. Voia şi ea să se oprească. Parcă se bucura 
că îl întârzie. De fapt, ea habar n-avea despre ce 
este vorba... 


La Comandamentul Planetar — instituţie de 
existența căreia relativ puţini oameni aveau 
cunoştinţă — se constituise deja celula de criză, cu 
toate ramificațiile sale de acţiune, pentru situația 
gravă pe care o genera apropierea asteroidului. 

Era un organism supranațional înființat de 
câţiva ani, din care făceau parte doar marile puteri 
economico-militare ale planetei. 

Rațiunea înființării lui era dată, pe de-o 
parte, de faptul că tehnologia de supraveghere 
avansase atât de mult încât toate centrele de 
putere ştiau cam totul unul despre celelalte şi ar fi 
fost un nonsens să se mai mimeze lipsa de acces 
la secrete. De asemenea, continuarea competiției 
absurde de păstrare sau dobândire a supremaţiei 
mondiale, îi secătuia pe toţi de resurse. 

Dar cooperarea celor puternici mai fusese 
impusă şi de degradarea tot mai accentuată a 
echilibrului natural planetar. Dacă primele două 
decenii ale mileniului trei trecuseră în condiţii 
considerate normale, acum, valorile multor 
parametri globali stârneau motive de mare 

îngrijorare. Furtunile tropicale erau mult mai dese 
şi se transformau aproape mereu în uragane care 
devastau zone aflate chiar şi la mare depărtare de 
coastă, ploile musonice produceau de fiecare dată 
inundaţii catastrofale, calotele de gheaţă se topeau 
alarmant de repede, cutremurele erau tot mai dese 
şi mai puternice, pădurile mureau văzând cu ochii 
din cauza poluării, întreaga economie globală era 
în declin. 

La toate astea se adăugau şi alte pericole 
potențiale: furtuni solare gigantice, impactul unor 
asteroizi sau comete, inversarea polilor magnetici 
ai Pământului şi chiar posibilitatea unui contact 
neprietenos cu extratereștrii. 

Erau, deci, suficiente motive pentru ca 
Omenirea să strângă puţin rândurile pentru a lupta 
mai eficient împotriva unor ameninţări comune. O 
făcuseră pentru început doar cei mai puternici, şi 
asta deoarece aveau tehnologiile şi resursele 
adecvate, dar şi pentru că se simțeau îndreptățiți 
să-şi salveze propria piele, lăsându-i pe cei mulți 
şi neajutoraţi în voia forțelor dezlănţuite tocmai de 
iresponsabilitatea celor care acum jucau murdar. 

Aşa se născuse Comandamentul Planetar — 
din intenţii nobile, dar cu interese meschine. 

Chiar mai mult de-atât — niciunul dintre 
fondatori nu era atât de naiv încât să creadă că 
uniunea lor de eforturi nu avea şi doza inevitabilă 
de fățărnicie, fiecare, pe ascuns, încercând să-şi 

apere în primul rând propriile interese. Pentru că 
aşa funcţiona Omenirea, în cercuri concentrice de 
egoism şi loialitate condiționată față de ţelurile 
colective, având la polul maxim de interes — 
individul, şi la cel opus — Umanitatea. Dar cât 
timp exista un pericol comun, conlucrarea lor 
avea şanse să reziste. 

Organismul suprem de decizie al 
Comandamentului Planetar era Consiliul 
Preşedinților, cel care adopta hotărâri prin 
majoritate de voturi. Dar aceşti şefi ai statelor 
implicate în proiect nu se întâlneau direct — din 
cauză că toată structura era încă ţinută secretă 
pentru a nu fi copleşită de presiunile celor din 
afara sa — ci organizau videoconferințe la 
propunerea şefului Comandamentului. Acesta era 
numit prin rotație de către preşedintele fiecărui 
stat în parte şi avea mandat de un an. El era 
obligat să prezinte Consiliului informaţii 
săptămânale, să inițieze videoconferinţe lunare, 
dar şi altele extraordinare, în situaţii de strictă 
necesitate. 

Aveau trei sedii principale — unul pe 
teritoriul SUA, altul european şi al treilea asiatic — 
dar şi alte structuri de informare şi acţiune care 
funcționau sub diverse acoperiri. 

Acum Comandamentul Planetar era condus 
de partea americană prin reprezentantul desemnat, 
generalul Richard Doven. 

Om inteligent şi operativ, cu multă 
experiență de comandă ce nu i-ai fi bănuit-o în 
statura sa minionă, generalul privea îngândurat un 
anumit ecran din sala mare de operaţii a centrului 
european. 

Incinta era suficient de mare pentru a 
cuprinde instalaţiile necesare monitorizării video a 
tuturor zonelor terestre şi a spațiului cosmic 
apropiat, cât şi să permită desfăşurarea în bune 
condiții, cu toate dotările necesare, a activităţii a 
peste o sută de specialişti în diverse domenii. 

Richard Doven privea marele ecran pe care 
stătea, aparent încremenit, asteroidul. Era o 
imagine mult apropiată şi el încerca parcă să-i 
străpungă învelişul de pietroi şlefuit în multele 
sale ciocniri cosmice, şi să afle ce conţine în 
interior „musafirul” lor nepoftit. 

Îşi punea întrebarea, deoarece studiase 
ultimele rapoarte ale subordonaților săi care 
scanaseră asteroidul prin tehnologia radarului de 
profunzime. Ce anume aflase îl pusese pe gânduri. 

Îşi întrerupse meditaţia, pentru că trebuia să 
se grăbească spre camera de videoconferinţe unde 
avea programată o întâlnire cu şefii de state. 

leşi din sala mare şi merse grăbit spre 
destinația sa, păstrându-şi mimica de nelămurită 
îngrijorare. 

Intră în biroul de videoconferinţe, se aşeză 
pe scaunul său şi aşteptă calm ca toţi cei solicitați, 
să se conecteze. 

La semnalul sonor care marca acceptul de 
începere al tuturor participanților, el îşi drese 
puţin glasul, după care prezentă situaţia: 

- Doamnelor şi domnilor preşedinţi, am 
date noi în ceea ce priveşte asteroidul KM-27. 
După cum v-am relatat anterior, el a încetinit fără 
ca noi să înţelegem la vremea respectivă de ce. 
Profitând de apropierea sa de Terra, i-am putut 
face investigații mai amănunțite, în urma cărora a 
rezultat că acest corp străin este oarecum gol sau 
are incinte goale. Asta îl face să aibă o masă mult 
mai mică decât cea presupusă iniţial. 

- Este un lucru bun sau rău, generale?, îl 
întrerupse unul dintre participanți. 

- Este şi bun şi rău, domnilor. Este bun, 
deoarece efectele impactului vor fi considerabil 
mai mici decât cele anticipate inițial, dar 
rămânând, totuşi, importante. Poate fi rău prin 
faptul că tot fenomenul s-ar putea să aibă o 
evoluție imprevizibilă. 

- Ce legătură este între masa sa şi procesul 
de încetinire?, întrebă altcineva. De ce reprezintă 
asta un element bulversant? 

- Având o masă mai mică, tandemul 
gravitațional Pământ-Lună a putut crea cuplul de 
forţe necesar încetinirii lui, cu toate că... 

- Nu prea pari convins, generale. 

- Într-adevăr, domnule. Deşi încetinirea 
poate fi logică, totuşi mişcarea corpului nu a 
respectat traiectul calculat de noi conform legilor 
fizice cunoscute. 

- Ce vrei să insinuezi, generale? 

- Nimic, domnule. Pur şi simplu nu 
înţelegem natura acestui corp, şi de ce el se 
comportă anormal. 

- Şi când veţi afla datele astea? Să sperăm 
că înainte de a ne cădea în cap! 

- Vă asigur că facem tot ce ne stă în putere. 
Având în vedere masa aproximativă a 
asteroidului, calculată după ultimele investigaţii 
făcute asupra sa, şi traiectoria avută inițial, 
obiectul cosmic ar fi putut lovi Europa sau zona 
limitrofă acesteia. Dar el s-a comportat altfel 
decât în predicțiile noastre. 

- Vrei să spui că nu va mai lovi Europa?, 
întrebă cu un licăr de speranță unul din liderii 
bătrânului continent. Unde presupuneţi că ar putea 
fi noul punct de impact? 

- Dacă asteroidul îşi va păstra actualii 
parametri de mişcare — viteză, direcţie, inerție în 
raport cu masa — savanții noştri consideră că, 
având în vedere şi forțele gravitaționale implicate 
în proces... 

- Unde, generale?, întrebară nerăbdători 
aproape în acelaşi timp câțiva lideri. 

- Va lovi Luna, domnilor. Dar rămâne 
probabilitatea unei erori de 4%. 

- Doar 4%?!, exclamă cineva. Deci, este 
aproape sigur că ne va lovi satelitul natural. 
Propun să facem publică această veste bună, 
pentru a mai calma populația exacerbată de 
iminenţa unui impact nimicitor. Și să-i mulțumim 
Domnului că a pus Luna pe cer, ca un scut 
salvator pentru Omenire! 


Trebuia să-şi convingă nava să execute 
câteva manevre mai pretenţioase de apropiere pe 
un anumit culoar care să-i permită să facă nişte 
operaţiuni strict necesare înainte de a trece la 
acțiune. Chiar şi pentru acele operaţiuni, sau mai 
ales pentru ele, avea nevoie de cooperarea 
„prietenei” sale răutăcioase. Pentru a se putea 
impune în faţa ei, trebuia să se concentreze până 
la un nivel de epuizare, având în vedere vârsta lui 
înaintată. Asta însemna să mai piardă după aceea 
şi ceva timp cu refacerea tonusului. 

Nu avea de ales. Încercă, totuşi, să o 
convingă mai întâi prin puterea vorbelor: 

- Sunt A-u-en, Prim-Aelon al celui de-al 
Şaptesprezecelea  Sargat şi cu autoritatea 
Ultimului Rămas, îţi poruncesc să îmi pui la 

dispoziţie sistemul de diagnosticare în parametri 
M! 

Nava îi răspunse imediat, prin vocea 
computerului central: 

- Nu îţi recunosc autoritatea. Mă supun doar 
Codului Scăru Divine. 

A-u-en zise resemnat, mai mult pentru sine: 

- Da, bine, te înţeleg. Eşti şi tu un bolovan 
bătrân şi tocit, un rătăcitor prin bezna cosmică... 

Apoi merse spre pupitrul de comandă, 
ajunse cu o oarecare dificultate şi se ghemui 
sprijinindu-se de fotoliul central. Îşi lipi apoi 
degetele arătător de cele două zone de flux ale 
interfaţei, închise ochii şi se concentră cât putu de 
mult. 

Încet, încet, luminiţe noi începură să apară 
printre punctele deja aprinse, într-un joc 
intermitent ce arăta lupta dintre dorinţa bătrânului 
de a câştiga mai mult control, şi intenţia navei de 
a-i „stinge” orice reuşită. 

A-u-en nu o condamna, deşi îl supunea unui 
efort mental de-a dreptul inutil pentru aceste 
vremuri. Tânjea şi ea după primul ei stăpân, cel 
care murise demult şi pe care nu avea să-l mai 
întâlnească niciodată... 


27 


Tânărul se adâncise în gânduri şi de vreo 
jumătate de oră nu mai spunea nimic. Privea 
monitorul încercând să pătrundă cu mintea în 
spatele sensului comun al textelor şi, dacă s-ar fi 
putut, să anticipeze şi finalul acelor întâmplări 
demult apuse. 

Claire Carter nu îl deranjă. Îi privea părul 
negru, puţin cârlionțat şi avu pentru o clipă 
tendinţa de a-şi trece degetele prin el; dar nu dori 
să îi tulbure meditaţia. 

ÎI simpatiza pe Andrad, fără însă a se da în 
vânt după el. Îi plăceau ochii lui albaştri, mai ales 
atunci când îi trădau fâstâceala în faţa ei. Nu făcea 
din asta un amuzament pe seama lui, ci, ştiindu-l o 
fire emotivă, credea că aşa se tulbură el în faţa 
fetelor, în general. Nu îi plăcea la el trupul cam 
deşirat, cu musculatura atrofiată de prea mult 
studiu. Însă aici trebuia să recunoască şi chiar 
admira pricepera lui în profesia aleasă pentru care, 
era convinsă că sacrificase, de-a lungul vremii, 
foarte mult din timpul său liber. 

Îi scăpă, fără să vrea, o întrebare: 

- Andrad, tu ai o prietenă? 

- Ce?!... Cum?!..., se bâlbâi el întorcând 
capul spre Claire, speriat de perspectiva unei 
astfel de discuţii, dar încântat în acelaşi timp de 
prilejul ce i se oferă pentru o destăinuire. 

- Ai o prietenă?, repetă ea firesc. 

- Mda... Nu... Şi da şi nu. 


28 


- Cum vine asta?! Ai sau n-ai? 

- Mmm!... 

- Să înţeleg că ai şi nu vrei să spui? Eu o 
cunosc? 

- ... Oarecum... 

- Să nu-mi spui că este virtuală! Sau mai 
rău — că este... din... 

Voia să spună ceva care l-ar fi putut jigni, 
de aceea schimbă repede vorba: 

- Hai, lasă! Spune-mi la ce te mai gândeşti! 
Am pierdut atâta timp ca să facem o recapitulare, 
dar mie nu mi se pare că am făcut vreo 
descoperire spectaculoasă. 

- Totuşi, reluarea datelor a fost necesară. 
Povestea asta este un tot unitar pe care îl vom 
înţelege doar dacă vom avea în vedere toate 
amănuntele sale. 

- Vorbeşti ca şi cum textele astea ar avea 
cine ştie ce tâlcuri ascunse. Mie mi se par nişte 
simple relatări ale unor fapte petrecute acum... 
câte mii de ani? 

- Nu ştim cu precizie. Între doisprezece şi 
vreo treizeci de mii de ani. 

- Şi aparțin unei civilizaţii necunoscute 
până acum, care a dispărut cu totul în negura 
vremurilor, după cum era şi normal. Noroc cu ai 
noştri că au încercat să sape un tunel feroviar prin 
munte şi au nimerit în grotele lor. 

- Aici te contrazic. Scrierile acestei 
civilizații au puncte comune cu scrierile antice 
mult mai... recente. Deci, nu au dispărut chiar cu 
totul. Într-un fel, noi i-am moştenit pe cei foarte 
vechi, nu numai în scriere, ci, poate, şi în 
tehnologia pe care, din păcate, încă nu avem 
posibilitatea să o comparăm. Dar ne putem acum 
imagina cam cum a fost posibilă construirea 
piramidelor, de exemplu. 

- Mda, nu contest ceea ce spui, eu fiind 
specialist informatician, şi nu ca tine, expert în 
lingvistică. Dar, lămureşte-mă şi pe mine, te rog, 
ce au în comun scrierile noastre, cu înşiruirile 
astea de linii, înnodate şi întortocheate, ca un 
chenar de carte veche? 

Fata voia să-l provoace la o discuţie mai 
profundă, ca să-i afle gândurile tainice legate de 
preocupările lor actuale. 

Textele străvechi la care lucrau ei, nu erau 
formate din simboluri distincte, ci reprezentau o 
combinaţie de linii care se împleteau într-un 
model neregulat, formând segmente de scriere mai 
lungi sau mai scurte, în funcţie de conţinutul lor 
de idei, ca nişte fraze scrise fără pauze între 
cunvinte şi propoziţii. 

Andrad zâmbi înţelegător către Claire, 
bucuros că are prilejul să se grozăvească puţin cu 
cunoştinţele lui, apoi continuă: 

- Te rog să ai încredere în mine când îți 
spun că acest mod de a scrie, ce poate părea 
straniu, conţine, de fapt, simbolurile de bază ale 
scrierilor antice ulterioare. Avem de-a face aici cu 
un fel de limbă comună, primordială, a 
pământenilor, ce a apărținut, probabil, unei 
civilizaţii de origine pentru toţi cei care au urmat. 
Din ea s-au ramificat ulterior popoarele lumii 
cunoscute de noi, care prin separare, au preluat 
curente de scriere distincte. 

- Păi nu au fost nimiciţi de invazia 
extraterestră? 

- Nu. Nu în întregime. Nu rezultă de 
nicăieri asta în mod explicit. De fapt, nici nu 
aveau cum să scrie tot ei de propria lor nimicire, 
dar nu există nici dovezi ulterioare. Nici nu cred 
că aveau cum să fie nimiciţi toţi. Oricum, legătura 
noastră cu ei este evidentă — cel puţin prin modul 
de comunicare, dar pentru mine este un argument 
suficient de convingător, deoarece o scriere 
comună nu poate arăta decât o origine comună. În 
domeniul lingvistic, nimic nu se aseamănă în mod 
întâmplător. În privinţa extratereştrilor, ei au fost 
cu siguranță, minoritari, chiar dacă se spune că au 
fost foarte mulţi. Şi aflăm şi de o revoltă, o ripostă 
a pământenilor care, se prea poate, au reuşit să-i 
alunge. De unde şi acel avertisment lăsat pentru 
urmaşi: „Se vor întoarce”. Dacă nu ar fi fost goniţi 

sau nu ar fi plecat într-un fel, nu ar fi avut cum să 
se întoarcă. Logic. 

- Aha! Deci au fost goniți atunci, dar se vor 
întoarce la un moment dat. Când? 

- Nu avem de unde să ştim. Cred că au 
nevoie de nişte... multe mii de ani ca să parcurgă 
drumul dus-întors între noi şi planeta lor. 

- Păi, timpul ăsta s-a cam scurs... 

- Hai să nu fim pesimişti! 

- Bine, recapitulăm puţin pe scurt, continuă 
Claire provocarea de a-l face să spună ce 
gândeşte. Întrerupe-mă dacă greşesc! Deci, în 
urmă cu cel puţin doisprezece mii de ani, pe 
Pământ exista o civilizaţie — ceva gen Atlantida — 
încă misterioasă şi presupunem că foarte 
dezvoltată dacă au săpat acele tuneluri uriaşe 
întinse pe mii de kilometri. 

- Poate că nu le-au săpat ei, ci doar au 
ajustat şi unit peşterile făcute de Mama Natură. 

- Posibil, dar oricum au reuşit să-i alunge 
pe extratereştrii, ceea ce nu e puţin lucru. Buuun! 
Mai departe. Şi când trăiau ei aşa pe sub pământ, 
că pe deasupra o fi fost eră glaciară, s-au trezit pe 
cap cu nişte extratereşti despre care aflăm că: 

-  Aparţineau „ramurii  carbonice a 
civilizației galactice”. Asta însemnând că puteau 
fi biologici, bipezi, deci asemănători cu noi. 

- Dar erau — cum zice textul? — 
„disproporționaţi” ?, ceea ce nu ne surprinde, 

având în vedere că imaginea clasică a 
extraterestrului contemporan este un omuleţ 
verde, pricăjit şi cu capul mare. Doamne!, sper că 
nu s-au întors deja! 

- Ei veneau, cel mai probabil, de pe planeta 
A-e-ioua, nume ce este preluat şi de civilizaţia lor. 
A-e-ioua?! Ce nume aiurea! 

- Ba mie îmi place. Sună frumos. Să 
continuăm! Ne sunt prezentați ca fund fiinţe 
agresive, incapabile să înțeleagă modul de viaţă al 
pământenilor. Aici se merită făcută o paranteză: 
ori păreau agresivi pentru că erau incompatibili cu 
noi, ori Chiar erau violenți — ca în „Ziua 
Independenţei” — fiind, poate, în căutarea unui 
nou cămin pentru care au fost nevoiți să se lupte 
pentru a-l obține şi a-şi salva specia. 

- Tu acum ce faci? Ţii cu ei? Le cauţi 
scuze? Ni se spune că au fost agresivi. Punct! 
Deci, până la proba contrarie, trebuie să ne temem 
de ei. Asta i-a făcut să intre în conflict cu ai noştri. 

- Şi după multe lupte, ei au fost goniți sau 
au plecat. 

- Dar suntem atenționaţi că vor reveni, 
poate cu noi forţe, pentru a cuceri Pământul. 

- Se precizează asta? Poate revin ca să-şi 
ceară scuze. 

- Nu se precizează, dar se cam subînţelege. 
Nu se pomeneşte nicăieri de nicio scuză şi de 
nicio împăcare. 

De ceva timp cei doi se priveau în ochi, fapt 
ce îl determină la un moment dat pe Andrad să-i 
treacă pe planul doi pe acei a-e-ioua-eni. Mai 
fascinant era mirajul din privirea Claire. 

Dar fata îl readuse în discuţie cu o 
nelămurire a sa: 

- La modul foarte general, cam astea-s 
faptele. Acum spune-mi ce te nedumereşte pe 
tine! Ai stat o jumătate de oră cu ochii în monitor, 
gândindu-te la un sens ascuns. 

- Nu la un sens ascuns. Nelămurirea mea 
ține de altceva. Este mai degrabă o neîncredere în 
cei care ne furnizează textele. 

- Adică?! Îi suspectezi că nu ne dau totul? 

- Poate şi asta... Sau poate că nu ni le dau în 
ordine, nu ştiu cum să zic, dar mi se pare că 
scrierile au un fel de... lipsă de continuitate. Mult 
mai bine m-aş simţi dacă aş merge chiar eu acolo 
jos, ca să le studiez în forma lor neprelucrată şi 
neajustată de alţii. 

- Nu cred că ne putem îndoi de 
profesionalismul celor care lucrează în subteran. 

- Şi de ce nu? Asemenea informaţii au o 
importanţă planetară, încadrându-se cu siguranţă 
la capitolul „Strict secret”. Doar am semnat cu 
toții că vom păstra tăcerea. De ce le-ar lăsa mai- 
marii noştri la îndemâna oricui? N-ar fi exclus ca 
nouă să ni se dea pentru traducere nişte fragmente 
disparate care abia la final, după ce sunt puse cap 

la cap în ordinea normală, de către cei care voit le- 
au încurcat inițial, să dea sensul real. 

- Cred că exagerez. Ca să facă cineva aşa 
ceva ar trebui mai întâi să cunoască semnificaţia 
scrierilor, să aibă o imagine de ansamblu a lor. Ori 
aici, noi suntem traducătorii şi tu, cel mai bun 
dintre noi toţi. 

Andrad nu rată prilejul să se umfle puţin în 
pene, dar Claire îl readuse cu picioarele pe 
pământ: 

- Fă o cerere pentru a ţi se aproba accesul în 
subteran! 

- ?!!? Crezi c-am înnebunit?! Vrei să m- 
aresteze? 

- Cine să te aresteze?! 

- Nu ştiu. Şefii noştri ascunşi, CIA, NASA, 
ex-KGB-ul, Mossad-ul. Curiozitatea poate fi aici 
foarte dăunătoare. 

- Hai că exagerezi! Le spui că vrei să te 
documentezi suplimentar. Dacă şefii noştri... 
„ascunşi” vor să afle mai repede adevărul, vor fi 
interesaţi să se folosească de tine, singurul care 
este capabil să înţeleagă scrierea asta bizară, fără 
soft-ul ajutător. 

- Şi la urmă „să mă facă pierdut”, ca să nu 
mai pot spune nimănui ce am aflat! 

- Dacă afli ceva mai... extraordinar decât 
ştim acum, o să fu pus, probabil, să semnezi un 
contract de confidențialitate mai special şi gata. 

- Ehe!, ție îţi vine uşor să vorbeşti... 

- Dacă vrei, fac eu cererea pe numele meu, 
ca să mergem amândoi. 

Andrad ar fi acceptat cu mare uşurare, dar 
se gândi că ar fi cam ruşinos să se ascundă în 
spatele unei fete. Rosti încurajat de perspectiva 
unei incursiuni în subteran, în compania Clairei: 

- Fă cererea pe numele meu, dar precizează 
că nu merg acolo decât împreună cu tine! 

- De ce? Ca să ne facă şefu „pierduţi” pe 
amândoi?, glumi ea. 

- Nu, îndrăzni el cu timiditate. Pentru că în 
prezenţa ta sunt mult mai eficient... 


x 


Cu greu îşi croi drum generalul Richard 
Doven spre sala de videoconferințe. ÎI încurcau 
tocmai subordonații săi cărora chiar el le ridicase 
nivelul de alarmare la „Pericol iminent” şi care 
alergau acum în toate direcțiile. 

Fu nevoit să stea pe loc, acolo în mijlocul 
holului, preț de vreo treizeci de secunde, pentru ca 
toți ceilalți să ajungă la locurile lor specifice 
pentru cazul acesta de alertă. 

Când totul se linişti, merse şi el spre 
destinația sa, intră în încăpere, îşi ocupă locul şi 
aşteptă. 


36 


Trimisese din timp un subordonat să 
transmită solicitarea de videoconferință 
extraordinară, dar şefii de state întârziau să se 
conecteze. Presupuse că de vină era rapiditatea cu 
care solicitase o nouă întâlnire, dar probabil că şi 
ora nepotrivită constituia un impediment. 

Totuşi, după douăzeci de minute, toți 
preşedinţii erau prezenţi în faţa monitoarelor. 
Aveau figuri obosite şi întrebătoare. Nici 
îngrijorarea nu lipsea de pe chipurile lor. Toţi îşi 
dădeau seama că se întâmplase ceva grav. Altfel 
generalul nu i-ar fi deranjat personal, ci ar fi 
preferat, conform uzanțelor stabilite, transmiterea 
unui comunicat de informare prin canalele secrete 
existente. 

- Ce s-a întâmplat, generale?, întrebă 
cineva. Cu ce ne mai confruntăm? 

- Cu un fenomen straniu, domnule. 

- Legat de ce sau de cine? Tot asteroidul ne 
dă de furcă? 

- Da, domnule. 

- Să nu ne spui acum că a ratat Luna şi că 
vine tot spre Pământ! Doar ce transmisesem ştirea 
precedentă şi mai calmasem puţin spiritele. 

- Nu, încă nu a ratat Luna, dar poate 
constitui din nou o ameninţare foarte gravă pentru 
Pământ. Eu deja am ridicat gradul de alarmare al 
centrului, la nivelul patru. 

- Explică-te, generale, şi nu ne mai fierbe!, 
interveni altcineva. 

- S-a oprit, domnilor. 

Urmară murmure printre prezenţele virtuale 
din sală. 

Cineva încercă să-şi exprime părerea printr- 
o întrebare: 

- A fost cumva capturat de Lună şi 
orbitează acum în jurul ei? Şi dacă da, unde este 
pericolul? Va fi atras, mai târziu, de Pământ? 

- Nu, veni Doven cu precizări. S-a oprit la 
punct fix, împotriva firii, împotriva legilor fizice. 
Avem destule motive să credem că acest asteroid 
este, de fapt, un obiect artificial; poate o navă 
COSMICĂ... 

Uluirea preşedinţilor era maximă. Cineva 
îşi reveni mai repede şi ceru o nouă lămurire: 

- În afară de faptul că s-a oprit, ce alte 
argumente ai în sprijinul ideii că ar fi artificial? 

- Emite spre Pământ un anumit tip de 
radiaţie electromagnetică. Precizez că este un flux 
dirijat care ne vizează direct. 

- Este o radiaţie periculoasă? 

- Nu. Presupunem că ne scanează ca să 
obțină diverse informaţii despre noi. 

- Păi, din câte mi-amintesc, şi noi l-am 
scanat pe el, deci poate fi ceva normal. Unde este 
atunci, pericolul? Poate avem de-a face cu nişte 
extratereştri prieteni. 

- Încă nu ştim nimic sigur. 

- Şi-a arătat în vreun fel ostilitatea? 

- Nu. 

- l-aţi depistat arme îndreptate asupra 
noastră gata să tragă? 

- Nu dispunem de o astfel de tehnologie. 
Nu ne vom da seama de asta decât în momentul în 
care ar trage. 

- Au lansat vreun mesaj, au transmis vreun 
comunicat ostil, ceva? 

- Până acum nu. 

- Şi atunci unde este pericolul iminent?, 
repetă întrebarea apăsătoare o altă voce. Eu văd 
aici doar un pericol potenţial care, sperăm să nu se 
concretizeze în nimic. 

Cineva zise către ceilalți: 

- Propun să lansăm urgent un mesaj de 
prietenie către aceşti străini! ŞI să nu informăm 
opinia publică mondială până când nu vom afla 
intenţiile lor! 

Dar generalul Doven nu îşi terminase 
raportul. Vorbi din nou: 

- Îmi permit să vă amintesc, doamnelor şi 
domnilor, că există în responsabilitatea noastră şi 
proiectul  „A-E-IOUA”. Pericolul potențial 
prezentat de acest aşa-zis asteroid, rezidă din 
faptul că cele două evenimente pot fi în legătură 
unul cu celălalt. Acolo se vorbeşte de o invazie 

extraterestră ce a avut loc în timpuri preistorice, 
totul culminând cu terifiantul „Se vor întoarce”. 

- ŞI crezi, generale, că ne confruntăm acum 
cu cei de atunci care s-au întors? 

- Nu avem nicio dovadă, dar vă raportez că 
am făcut un plan de accelerare a traducerii acelor 
texte misterioase, pentru a înţelege cât mai bine ce 
se întâmplă. 

- Trebuie să recunoaştem că suntem într-o 
situație foarte delicată, concluzionă preşedintele 
SUA. Propun ca din acest moment, toate 
evenimentele, oricât de neînsemnate ar părea, 
legate de cele două puncte de interes, să ne fie 
transmise imediat. lar dacă va fi nevoie, vom 
menţine permanent deschisă legătura video între 
birourile noastre. 

Toţi aprobară propunerea. 

Rămas „singur”, generalul Doven fu tentat 
să pună puţin capul pe masă — nu mai dormise de 
mai bine de douăzeci şi patru de ore — dar îşi dădu 
seama că nu are timp de aşa ceva; mai avea o 
urgenţă de rezolvat. 

leşi din sala de videoconferinţe şi se 
îndreptă spre biroul său. 

Dăduse deja ordinul de accelerare a 
activităţilor cuprinse în proiectul „A-E-IOUA”, 
dar mai dorea să facă un lucru, pentru ca totul să 
meargă cât mai bine. 

Chemase pe cineva de încredere, pentru a-i 
da noi instrucţiuni. 

Când ajunse în birou, constată că persoana 
chemată este deja aici, fapt ce îl bucură, deoarece 
nu aveau timp de pierdut. Îi zâmbi fetei în treacăt, 
apoi redeveni serios, invitând-o să ia loc. 

- Cum te descurci... Claire Carter?, o 
întrebă el ceremonios. 

- Destul de bine, domnule, răspunde tânăra, 
cu un ton degajat, mai deloc oficial. 

- Spune-mi cum merge misiunea de 
supraveghere? Ce ai nou de raportat despre 
„subiect”? 

- Domnule, mă plictiseeeesc! Vreau mai 
multă acțiune. Viaţa în compania lui Andrad 
Şoimu este foarte anostă, mai ales că trebuie să şi 
simulez că mă pricep şi că mă interesează 
bazaconiile alea ale lui. 

- Stai uşor, nu te ambala! În primul rând că 
nu trebuie să te pricepi la acele texte. Acoperirea 
ta este de informatician. 

- M-a torturat două zile cu recapitulări, 
aproape că mă obligă să învăţ să traduc fluent, are 
pretenția să merg cu el în... 

- Nu te mai plânge! În al doilea rând, avem 
acum nevoie ca de aer de priceperea acestui băiat, 
despre care chiar tu ai spus că este singurul care 
poate citi textele, fără ajutorul soft-ului aferent. 

- Dar este un om absolut inofensiv. Nu 
avem niciun motiv să îl suspectăm de ceva 
necurat. Îmi pierd vremea supraveghindu-l. Aş fi 
mult mai utilă în altă parte. 

- Dar avem un motiv foarte temeinic să îi 
creştem randamentul. În afară de faptul că trebuie 
supravegheat pentru a nu cădea în plasa unui 
serviciu de spionaj străin, prezenţa ta în preajma 
lui este cu atât mai necesară cu cât, după câte am 
înţeles, el are o oarecare slăbiciune faţă de tine. 

- Cred că are o slăbiciune în faţa oricărei 
fete, că aşa este el, cam emotiv. Ba aş zice că 
prezenţa mea mai mult îl inhibă. 

- Hai să trecem la lucruri serioase!, o stopă 
generalul. Ne confruntăm de două ore cu o 
problemă pe care, până la noi informaţii, trebuie 
să o considerăm foarte gravă: „asteroidul” nostru 
s-a oprit şi ne scanează. 

Fata se tulbură de-a binelea, apoi exclamă: 

- S-au întors! 

- Da, ai înţeles bine unde bat. Nu ştiu dacă 
„s-au întors” chiar „er”, cei de atunci, dar trebuie 
obligatoriu să luăm în calcul şi această 
posibilitate. Am ordonat accelerarea la maximum 
posibil a întregii voastre activităţi. Este clar acum 
că aportul lui Andrad Şoimu poate deveni crucial 
pentru îndeplinirea misiunii, asta ca să nu mă refer 
şi la siguranţa planetei. Iar tu vei fi cea care îi vei 

stimula toate simţurile necesare pentru ca el să 
dea randament maxim. 

- Înseamnă că s-a nimerit foarte bine, 
exclamă fata luminându-se puţin la faţă. 

- Ce vrei să spui? 

- Andrad vrea să ajungă în subteran. 

- Are un motiv anume?, întrebă bănuitor 
generalul. 

- Singurul lui motiv este legat de dorinţa de 
a afla cât mai repede întreaga poveste a 
întâmplărilor de acum... mii sau zeci de mii de 
ani. El, care nu pare să aibă prea multe bucurii în 
viaţă, s-a refugiat în satisfacția pe care i-o oferă 
profesia. Putem profita de pasiunea asta a lui. 

- Eşti sigură că în spatele dorinţei sale nu se 
află un interes ascuns? Ziceai că este un om fără 
prea multă inițiativă... 

- Domnule, Andrad Şoimu este captivat de 
munca sa — probabil, singura lui prietenă. Nu a 
avut nici măcar curajul de a face o cerere în acest 
sens. M-a pus pe mine să o fac în locul lui. 

- Poate că nu vrea să stârnească bănuieli, 
continuă generalul cu suspiciunea sa. Să fim 
foarte atenţi! — oamenii slabi ca el pot deveni 
foarte... necontrolabili, tocmai pentru că sunt cel 
mai uşor de manipulat; de către oricine. 

- Vaaaii!! Îl cunosc mai bine decât oricine — 
este un mare bleg. Dacă un serviciu străin i-ar 
forța mâna, nu cred că ar rezista presiunii ŞI ar... 

veni plângând la mine sau ceva de genul ăsta. 
Oricum, mă voi duce cu el acolo; şi pentru a-l 
supraveghea, dar şi pentru că vrea să fim 
împreună. 

- Bine, voi aranja eu totul. Va depinde şi de 
tine să îi creşti cât mai mult randamentul. Nu 
avem timp de pierdut. Dacă va fi nevoie, fă-l să se 
şi îndrăgostească de tine, dacă aşa va deveni mai 
eficient! 

- Mmmm!! Nu cred că ar fi frumos să mă 
joc cu sentimentele lui, dar am înţeles ideea. Ce 
obiectiv avem, mai concret? 

- Să traducă tot ce găseşte acolo. Tu să-mi 
transmiți în timp real tot ceea ce aflați, prin 
sistemul de mesaje criptate, iar în caz de urgenţă, 
pe video! Ne interesează foarte mult cum i-au 
învins atunci pământeni pe invadatorii 
extratereştri şi ce tehnologii de-ale lor pot fi 
adaptate la nivelul nostru de cunoaştere actual. 

- Va fi o misiune dificilă. Nici eu şi nici 
Andrad nu suntem specialişti în aşa ceva. 

- El să traducă şi tu să-mi transmiţi. De rest 
mă ocup eu. Bine. Intraţi mâine la prima oră. Voi 
da ordine pentru a vi se pune la dispoziţie toate 
cele necesare. Pe parcurs, îmi ceri orice aveţi 
nevoie, fără nicio ezitare, deoarece voi sunteți 
acum prioritatea „Zero” a proiectului. Vă urez 
succes! 

- Mulţumesc, domnule! 

Fata ieşi şi se îndreptă direct spre 
apartamentul său de serviciu. Avea nevoie de 
odihnă, mai ales că nu ştia cu ce se vor confrunta 
în perioada următoare. 


45 


Cap. Il: INIMA DE CRISTAL 


Un semn scurt din mână al colonelului şi 
asaltul final se declanşă. Cei şase militari, cu 
planul tactic al misiunii devenit automatism, 
porniră hotărât, ca şase tentacule ale aceluiaş 
organism letal, spre ultimul refugiu al 
„teroriştilor”. 

Câteva rafale scurte trase în surdină îi culcă 
la pământ pe paznicii din prima linie. Ceilalți se 
repeziră la ferestre pentru a riposta cu foc, dar 
rămaseră nedumeriți, neavând în cine trage. 
Militarii antitero aveau activate dispozitivele de 
mascare „cameleon”, care le permiteau să se 
confunde cu mediul înconjurător. Era un material 
special, de ultimă generaţie, aflat în faza finală a 
perioadei experimentale, care cuprindea în 
țesătura sa o întreagă rețea de micro-camere de 
luat vederi. Acestea înregistrau imaginile din jur, 
care erau trimise apoi în textura întregului 

echipament. Procedura nu era simplă, fiind 
necesară şi o armonizare foarte precisă a 
imaginilor proiectate, astfel încât culorile 
echipamentului să corespundă cu zonele din 
mediu ce erau opturate de prezenţa militarului 
respectiv, dar nedumerirea „teroriştilor” arăta clar 
eficiența acestui echipament de mascare. 

Aflat imediat în spatele grupei sale de asalt, 
colonelul Nicholas Tellner, şeful Detaşamentului 
de Eltă al Forţelor Speciale ale Armatei U.S.A, se 
concentra pe detaliile acestui exercițiu, în scopul 
de a descoperi cele mai mici imprecizii, a căror 
remediere ulterioară să îi apropie pe militarii săi şi 
mai mult de perfecțiune. 

Era un om robust, cu o privire aprigă ce îţi 
dădea impresia că nu îi poţi schimba cu niciun 
chip convingerile, fie ele bune sau rele, dar nici că 
îl poţi clinti măcar un milimetru din poziția din 
care te privea ca şi cum te-ar ciurui cu o armă de 
mare calibru. În realitate, însă, el era un om foarte 
pragmatic, pe deplin capabil să se adapteze rapid 
la schimbări, inclusiv prin renunţarea imediată la 
propria părere, dacă o considera eronată sau 
depăşită de realități, totul în favoarea reuşitei 
misiunilor sale care aveau o rată de succes de 
invidiat de către orice profesionist din domeniu. 

Deşi concentrat la şedinţa de antrenament a 
echipei sale, colonelul îl văzu cu coada ochiului 

pe locotenentul care se apropiase, aşteptând acum 
nerăbdător un prilej pentru a i se adresa. 

Îl interpelă pe subordonat, fără să se 
întoarcă: 

- Da, raportează! 

- Domnule colonel, sunteţi chemat urgent la 
telefon, pentru o convorbire cu Europa... 

- Da, bine. Ce o mai fi vrând şi Bătrâna 
Europă? 

Se ridică şi porni, nemulțumit de 
întreruperea survenită, spre centrul de comandă 
provizoriu, amenajat genistic la vreo două sute de 
metri distanță, mormăind ca pentru sine: 

- Nu puteau să mai aştepte câteva minute?! 
Cum îi găseşte pe toţi tocmai când nu ai chef de 
ei...?!! 

Dar completarea locotenentului — căruia i se 
păru că reproşul i se adresează şi lui, celui care îl 
întrerupsese — avu darul de a-l face pe colonel, nu 
doar să grăbească pasul, ci chiar să alerge spre 
centrul de transmisiuni: 

- Au spus că este cod „Baghera”... 

Era indicativul de maximă operativitate şi 
de aceea Tellner nu mai fu surprins să îl găsească 
la telefon pe însuşi generalul Doven care îi spuse 
fără nicio introducere: 

- Nicholas, ia-ţi cea mai bună echipă, cu tot 
echipamentul necesar pentru nivelul 3-14” şi 
vino urgent la mine! Toate ordinele au fost deja 

date. Te-am sunat personal, ca să înţelegi că am 
nevoie de tine, în mod special. 


x 


Spre surprinderea lui Andrad, incintele 
subterane nu erau nişte grote mizere, înguste, 
umede şi înfricoşătoare, ci dimpotrivă, curate, 
primitoare, uşor răcoroase atât cât să te simți bine 
şi foarte vaste în ceea ce priveau incintele 
principale care şi acestea erau legate prin nişte 
tuneluri generoase ca spațiu şi aspect general. El 
chiar îi spusese Clairei, în ziua intrării, la puțin 
timp după ce îşi făcuse o primă impresie: „Astea 
nu sunt peşteri, ci adevărate palate!” 

Totuşi, după câteva zile petrecute aici, 
tânărul nu putea spune că se simte în siguranţă. 
Începuse să regrete că ceruse să coboare în cel 
mai misterios loc de pe Pământ, care, din afară îl 
fascinase, dar care acum îi crea adevărate 
angoase. În primul rând îl deranja liftul ce îi 
cobora, parcă timp de o eternitate, tocmai în 
creierul abisului însuşi. De fapt, dura cam patru 
minute, dar lui i se părea că nu se mai termină 
această înfigere în hău, cum şi-o imagina la 
fiecare coborâre. Nici urcarea nu îi crea mai multă 
siguranță, gândindu-se de data asta la golul imens 
lăsat în urmă, care, la o posibilă defecțiune a 
liftului, le-ar fi transformat drumul într-o 

adevărată prăbuşire. Asigurările date de 
personalul tehnic, cum că totul este foarte sigur, 
că există mecanisme de siguranță, nu aveau darul 
de a-l linişti, decât atât cât să îndrăznească din 
nou să-şi ia o altă porție de frică. 

Nici când ajungea jos nu scăpa de toată 
anxietatea pe care şi-o broda singur cu 
perseverența unui iepure speriat care nu 
îndrăzneşte să se oprească din fugă pentru a 
verifica dacă nu cumva aleargă degeaba. Aici îl 
neliniştea adâncul locului, sobrietatea pereților 
muţi ce prinseseră în încleştarea lor de stâncă, 
acele milenii de istorie pierdută care parcă îi 
spuneau acum că nu este bine venit aici, în locul 
atâtor drame umane ancestrale pe care nu are 
permisiunea să le tulbure... 

Nu în ultimul rând, era îngrijorat și de 
rapiditatea cu care i se permisese accesul în 
subteran, în locul despre care se încetățenise ideea 
că reprezintă un fel de „Zona zero” a tuturor 
secretelor. De ce fusese trimis acolo, el, un neica- 
nimeni ca putere de decizie, cu atâta uşurinţă, fără 
nicio chestionare prealabilă, fără nicio suspiciune 
din partea şefilor?! Îi trecuse prin cap ideea că ar 
putea fi victima vreunui experiment secret, un 
cobai pe care îl trimiţi într-un mediu necunoscut, 
îl laşi să se contamineze cu tot ce este acolo, ca 
apoi să îl cercetezi în condiţii de izolare, fără 

teama că ceea ce l-a contaminat îți poate scăpa de 
sub control. 

Avea, totuşi, norocul de a fi aici împreună 
cu Claire. Fără ea, ar fi stricat liftul la prima 
întoarcere, chiar dacă asta l-ar fi costat integritatea 
câtorva degete cu care ar fi scurteircuitat vreun 
sistem electric. Fata îi dădea imboldul de a 
continua şi de a-şi învinge orice temere. 

Iniţial se bucurase că vor fi doar ei, într-un 
loc atât de izolat. Nu avusese acest noroc. 
Mişunau mai mulți inşi pe aici care, deşi îi lăsau 
în pace, părând a fi informaţi de sosirea lor, le 
tulburau totuşi intimitatea cu o tăcere iscoditoare. 
Se simţea observat şi de aceea nici nu prea putea 
lucra cu eficienţă. 

Trecuseră câteva zile de când se aflau în 
noua lor postură de cercetători direcți ai scrierilor 
subterane. Claire îi spusese că se ocupase ea de 
partea organizatorică a misiunii lor şi că 1 se 
transmisese din partea „Conducerii” că au 
libertatea de a accesa tot ceea ce doresc, dar cu 
condiția de a accelera la maxim procesul de 
traducere a textelor şi de a trimite periodic 
rapoarte cu cele descoperite. Fusese şi o 
justificare a ei pentru conexiunile pe care urma să 
le aibă cu generalul Doven. 


x 

Datele i se derulau cu încetinitorul pe 
ecranul de la pupitrul principal. Ar fi vrut să se 
întâmple totul mai repede, dar nava i se opunea 
cât putea... sau poate că obosise şi ea să 
prelucreze informaţii atât de vechi, care, probabil, 
nu-i mai spuneau nimic. 

Încet, încet i se contura o concluzie. Nu îi 
plăcea deloc cum se prezenta situația de 
ansamblu, dar nu voia să ia o decizie pripită. 
Avea, totuşi, timp să mai aştepte. Ar fi fost un 
nonsens să se grăbească acum, după ce aşteptase o 
perioadă atât de lungă să ajungă aici. 

Mai avea un motiv să zăbovească. Urma să 
ia o hotărâre extrem de grea, mai ales că nu o lua 
în numele lui — nici aşa nu ar fi fost simplă — ci în 
numele înaintaşilor săi pe care îi simţea privindu- 
l, aşteptându-l să îndrepte lucrurile şi pe care nu 
putea să îi dezamăgească. 

Găsise „Inima” şi îşi plasase nava deasupra 
ei, pentru a-i fi mai uşor să facă diagnosticul de 
stare. Aproape că nu mai bătea. Concentrat la 
maxim, abia îi simţea pulsul suferind. Asta îl 
aduse într-o ipostază sufletească pe care nu o mai 
simţise până acum — de revoltă profundă. Avusese 
şi în alte dăți experiența sentimentului, dar 
împrumutat de la semenii săi; acum, însă, îşi 
vedea fiinţa inundată de această trăire aproape 
necontrolabilă, acum era „pe viu” şi nu doar prin 
rezonanţa colectivă a neamului său. 

Se liniştise încet, încet. Nu venise aici 
pentru răzbunare, ci pentru dreptate şi echilibru. 

Înţelesese că are mult de chibzuit... 

Acum trebuia să se odihnească puţin. 
Revolta sa interioară, încă neputincioasă, îl 
epuizase. Mai ales că trebuia să-şi adune forţele 
pentru a resuscita „Inima, cu energia sa 
plăpândă. Nici nu ştia dacă va reuşi, dar nici nu 
îndrăznea să se gândească la un eşec. Era în joc 
întreaga ființă a neamului său şi trebuia să îşi 
asume orice risc — inclusiv acela de a sfârşi 
încercând. 


Claire Carter era destul de nemulțumită de 
felul cum se derulau lucrurile. Crezuse inițial că 
Andrad, odată ajuns în subteran, se va repezi ca 
un adevărat... şoim asupra textelor pentru care 
venise, traducându-le devorator cu o nerăbdare de 
nestăvilit. Dar nu! El mai mult se fâţâise de la un 
perete la altul, bolborosind cuvinte numai de el 
înţelese. După atâta timp, pe care ea îl considera 
pierdut, nu îi putea furniza generalului Doven 
nicio concluzie, în afară de aceea că au coborât 
acolo degeaba. 

Se decise să îl scoată pe Andrad din starea 
lui de... lerargie anxioasă, dacă exista o astfel de 
stare, dar uite că el o avea!, şi de aceea îi spuse pe 

un ton de-a dreptul sever, fără să îşi ascundă 
reproşul la adresa lui: 

- Stai puțin, Andrad, să ne lămurim! Ce 
căutăm noi aici? De ce am venit? De ce ai insistat 
atât de mult să ajungi în subteran, dacă nu ai 
tradus nimic până acum? Şi m-ai mai pus şi pe 
mine să fac cererea, aşa, ca să aibă colegii noştri 
de cine râde. 

- Da, ce s-a-ntâmplat?, răspunse el parcă 
din altă lume, desluşindu-i vorbele cu întârziere. 

- 112211... Auzi?, tu mă mai percepi lângă 
tine? Pricepi ce te întreb sau te-ai defazat de la 
normal şi o să-mi răspunzi încetul cu încetul, până 
pe la prânz?! 

Îl luă de umeri, îl scutură puţin, apoi îşi 
apropie capul de al lui până îşi atinseră frunțile, 
şoptindu-i grav, ca şi cum ar fi dorit să îi transmită 
un mesaj subliminal: 

- Trebuie să ne grăbiiim... Nu mai avem 
timp de pierduuut... Cade asteroidul şi tu nu ai 
tradus nimiiiic... 

Gestul teatral al Clairei avu darul de a-l 
trezi la realitate. Atingerea îi înfioră tot corpul. 
Realiză dintr-o dată că se află în locul dorit, 
împreună cu iubita lui secretă... atât de secretă 
încât nici ea nu ştia. 

Îi spuse cu o voce mult mai prezentă: 

- Da, ai dreptate, trebuie să ne grăbim. Dar 
să ştii că nu am stat degeaba, nu am pierdut 

timpul. Ba chiar am descoperit ceva extraordinar 
legat de... 

- Ce anume?, întrebă fata curioasă, dar şi 
bucuroasă că misiunea lor poate deveni foarte 
benefică pentru efortul general de înţelegere al 
fenomenului „A-e-ioua”. 

- Am impresia că până acum s-a tradus totul 
degeaba. 

- Cuuuum??!! Mă aşteptam să-mi dai o 
veste bună. Păi tu ne trimiţi din lac în puț, dacă 
spui că totul a fost în zadar! 

- Ei, nu Chiar în zadar. Poate m-am 
exprimat greşit. Mai potrivit era să spun că s-a 
tradus incomplet. 

- Explică-mi, te rog! 

- Nici eu nu sunt foarte edificat asupra 
situației... nici nu am avut prea mult timp la 
dispoziţie... 

- Stăm, totuşi, de câteva zile aici şi în plus 
de asta, mai pierdem şi timpul cu urcatul la 
suprafață. De ce nu eşti de acord să rămânem şi 
peste noapte? Abia avem mai mult spor. 

- Da, dar parcă prea suntem prizonieri ai 
unor timpuri necunoscute... 

- Şi ţi-e teamă să nu vină peste noi vreun 
strămoș atât de bătrân şi amnezic încât a uitat să şi 
moară?!, spuse fata cu uşoară ironie. Vreau să-ţi 
reamintesc faptul că am primit accesul aici, numai 
şi numai pentru că suntem într-o acută criză de 

timp. Dacă asteroidul ăsta, care se presupune a fi 
o navă cosmică, are legătură cu grotele noastre, 
ne-am ars. Pune-te şi tu în situaţia acelor 
extratereştrii care au fost înfrânți şi goniți în urmă 
cu mult timp! Ce ai face când te-ai întoarce? Nu-i 
aşa că ţi-ar sta gândul în primul rând la răzbunare? 

- Dar ce, vin tot ăia învinşii?! Vin copiii 
copiilor, copiilor lor, deci unii care poate nici nu 
ştiu ce s-a întâmplat atunci. Şi chiar dacă am fi în 
pericol, de când am ajuns eu... „Speranţa 
planetară” ca să depindă totul de mine? 

Tânărul se agăța din nou de ideea că 
lucrurile se vor înrăutâți până într-atât încât să 
capete curajul de a-i mărturisi fetei dragostea sa. 
Că pica un asteroid sau că atacau nişte 
extratereştrii, pentru el era totuna. Iar lipsa lui de 
curaj se transforma, oarecum paradoxal, în 
capacitatea de a fi imun la orice pericol. 

Dar fata nu-i înţelegea frământările erotice 
în forma pe care le manifesta el. Însă era 
conştientă de gravitatea întregii situaţii şi voia 
neapărat să îl conecteze în totalitate la efortul de 
traducere a acelor texte străvechi ce puteau deveni 
informaţii vitale pentru o eventuală ripostă a 
oamenilor. Înţelese că, în condiţiile date, are o 
singură şansă pentru a reuşi acest lucru — să-şi 
asume rolul de iubită a lui, cel puţin în devenire, 
având în vedere că îi percepea fâstâceala în fața 
fetelor în general. Voia să îl ia „pe sus”, fără să îi 

mai dea timp să reacționeze. l-o ceruse şi 
generalul Doven, deci considera că nu face un 
lucru imoral, ci doar îndeplineşte o misiune. lar 
dacă totul urma să se termine cu bine, vedea ea 
cum îl readucea cu picioarele pe pământ. De fapt, 
îşi justifica ea purtarea, nici nu trebuia să se 
prefacă prea mult, ci doar să dea un curs mai 
accentuat simpatiei pe care deja o avea față de 
Andrad, aşa bleguţ cum era el sau poate că tocmai 
de aceea. 

- Dragul meu, îi spuse ea cu o tonalitate 
mult mai feminină decât aceea a precedentelor 
discuţii, am venit cu tine aici, nu doar cu voinţa 
de a rezolva o situaţie gravă, ci şi cu speranţa că 
relația noastră de prietenie se poate ridica la un 
nivel mai apropiat de simţămintele noastre. Poate 
m-am înşelat în ceea ce te priveşte, dar eu mă simt 
foarte bine alături de tine, vreau să fim împreună 
cât mai mult timp şi mi se părea că, prin venirea 
noastră aici, lucrul acesta chiar avea şanse să se 
întâmple. 

- Vrei să fim... prieteni?!, îndrăzni el să 
rostească, nevenindu-i să creadă că aude asta chiar 
de la Claire. 

- Da, de ce nu. Putem să încercăm măcar, 
desigur, dacă doreşti şi tu, iar mai târziu suntem 
liberi să luăm orice decizie — să transformăm 
prietenia noastră într-o relaţie şi mai apropiată sau 
să concluzionăm că nu suntem potriviți unul 

pentru celălalt. Mai iau în calcul şi faptul că s-ar 
putea să nu ne mai bucurăm prea mult de asta. 

Lui Andrad îi veni dintr-o dată să o ia în 
braţe şi să zboare cu ea prin tunelurile încă 
neexplorate, dar pentru că i se părea neverosimil 
ceea ce auzise, decise să rămână prudent până 
când propunerea Clairei va căpăta mai multă 
consistență în mintea sa deloc obişnuită cu 
asemenea ipostaze. Rosti, încercând să-şi 
stăpânească tremuratul din glas: 

- Dar... pentru că lucrăm împreună, nu 
suntem cumva incompatibili pentru o astfel de 
relație? 

Imediat îi veni să-şi dea o palmă peste gură. 
Adică aştepta de un „mileniu” un astfel de 
moment şi acum... ce enormitate de prostie 
debitase. 

ÎI scoase din încurcătură o uşoară tremurare 
a locului, care se contură încet-încet într-un 
cutremur de mică intensitate, dar suficient cât să 
te îngrijoreze puţin. 

Andrad profită de moment pentru a ieşi din 
situația dezavantajoasă în care singur se plasase, 
constatând imediat cu mare ciudă că, de fapt, se 
îndepărta şi mai mult de miezul acelei discuții pe 
care şi-o dorea foarte mult: 

- lar avem cutremur. Parcă au început să se 
îndesească. În prima zi am avut doar unul, ăsta 
este deja al doilea pe ziua de azi, iar cei care stau 

aici de mai mult timp, mi-au spus că până acum 
nu au fost deloc. 

- Mda, poate are legătură cu asteroidul- 
navă. Un motiv în plus să ne grăbim cu 
traducerea. Ce spui? Vrei să ne accelerăm 
activitatea? 

- Da, vreau, spuse el de data aceasta cu 
ochi larg deschişi, ca ai unui copil în faţa vitrinei 
cu prăjituri, hotărât să nu mai rateze o nouă şansă 
de a se apropia de fată. Vom rămâne aici peste 
noapte. De fapt, vom rămâne atât cât va fi nevoie, 
asta... dacă eşti şi tu de acord... 

- Bineînţeles că sunt! Totul pentru reuşita 
misiunii noastre de salvare a planetei, încercă ea 
să îl mobilizeze şi mai mult, dar te previn că s-ar 
putea să ne aştepte încercări grele, cu nopţi 
nedormite, cu epuizare nervoasă. Vreau să spun că 
se aşteaptă de la tine un efort maxim pentru 
rezolvarea acestei mari enigme. Crezi că vei face 
faţă? 

- Dacă vei fi alături de mine, voi muta 
munţii din loc. 

Chiar rostise cu glas tare aceste cuvinte şi 
acum se felicita în gând pentru curajul avut, chiar 
dacă realiza că fără inițiativa fetei, ar fi rămas tot 
la stadiul de decizii onirice. 

Sensul figurativ al cuvintelor sale fu 
completat de un nou cutremur. Ceva sau cineva 

neştiut, parcă îl auzise şi voia să îl ajute în 
mutarea munţilor. 


Deşi se afla într-o criză de timp cum nu mai 
avusese în zbuciumata sa carieră militară, 
generalul Doven stătuse mai mult de vorbă cu 
colonelul Tellner, în dorința sa de a-l pune la 
curent pe acesta cu toate detaliile misiunii pe care 
i-o încredinţase, mai ales că îi dădea o sarcină 
foarte dificilă, cu şanse de izbândă greu de 
calculat, dar deosebit de importantă în conjunctura 
actuală a evenimentelor. 

Se cunoşteau de mult timp. Fuseseră colegi 
la Academie şi, deşi apucaseră pe drumuri 
diferite, rămăseseră prieteni. 

Stăteau amândoi pe pasarela de deasupra 
sălii de operații a Comandamentului Planetar, 
sprijiniți cu braţele de balustradă, privind la 
imaginea asteroidului, încremenită pe ecranul 
central. 

Nu îl contemplau în vreo tentă filosofică, ci 
îl supuneau unei cercetări amănunțite, cu ochii lor 
versaţi de strategi capabili să descopere şi cele 
mai mici defecte ale „inamiculur”. 

Misiunea pe care generalul i-o încredinţase 
camaradului său consta în încercarea acestuia din 
urmă, împreună cu cea mai bună echipă de luptă a 

sa, de a aborda, la propriu, nava străină, dacă 
evoluția evenimentelor o va cere. 

Era ceva foarte riscant, prin faptul că, fund 
pentru prima dată când se încerca aşa ceva, nu 
existau norme tactice pentru o astfel de acțiune 
militară; nemaivorbind de lipsa totală a 
informaţiilor despre cei cu care aveau să se 
confrunte. Părea ceva de-a dreptul sinucigaş şi de 
aceea urmau să folosească acest mijloc de luptă 
doar ca pe o ultimă soluție, ca pe o încercare 
disperată de a mai controla situaţia. 

Colonelul, împreună cu echipa sa, urmau să 
meargă la NASA pentru un curs intens de 
pregătire cosmică, ceea ce îi crea lui Tellner o 
uşoară nedumerire pe care şi-o exprimă faţă de 
general: 

- Nu vreau să crezi că refuz misiunea, nici 
nu aş avea cum în condițiile date, dar mi se pare o 
irosire de resurse această încercare de abordaj a 
unei nave extraterestre despre care nu ştim nimic. 
Am în subordinea mea cei mai buni profesionişti, 
cei mai buni dintre cei mai buni, dar în condiţii de 
imponderabilitate vom fi nişte novici. Sunt 
aproape convins că regulile noastre tactice nu vor 
mai valora aproape nimic acolo. Nu ar fi mai 
simplu ca, la nevoie, să trimită Marina sau Aviația 
o rachetă? 

- Nu ne permitem să fim agresivi, cel puţin 
nu pe față, nu de la primul contact. Misiunea 
voastră nu va fi una de atac direct. 

- Dar nici nu ne poți trimite acolo, tocmai 
pe noi!, să negociem ceva. 

- Vă trimit să faceţi o investigaţie, o analiză 
tactică şi te trimit în mod expres pe tine ca să iei o 
decizie corectă în urma acestei analize şi să 
acționezi în consecinţă. Puteam trimite echipe de 
analişti, de negociatori sau de psihologi, dar 
niciuna dintre acestea nu ar fi avut capacitatea de 
ripostă, în caz de nevoie. 

- Acum sincer, din toate datele pe care le ai, 
tu crezi că va fi nevoie de o ripostă? 

- .. Mă tem că da. Au mai fost la noi 
demult, am intrat în conflict cu ei şi acum s-au 
întors. Avem dovezi scrise în acest sens. 

- De ce nu cooperăm cu ruşii sau şi cu 
ceilalți? Unde sunt mai mulți, şansele devin mai 
mari. 

- Este un proiect secret, sută la sută 
american, aprobat de Preşedinte. Se doreşte ca noi 
să avem prim-planul, indiferent cum evoluează 
lucrurile. 

- Păi şi... Comandamentul ăsta Planetar, la 
ce mai foloseşte?! 

- Este un pas important către ceva ce va fi 
foarte util în viitorul, sperăm, nu prea îndepărtat. 

- Hm! Dacă vom mai avea vreun viitor... 

- Înţeleg ce vrei să spui, dar să ştii că putem 
acționa mult mai eficient singuri, decât împreună 
cu ceilalți care vor cere lămuriri, vor pune 
condiţii, vor avea obiecţii. lar Pâmăntul nostru nu 
îşi mai poate permite acum să piardă timpul cu 
discuţii sterile. Deja nava asta asteroid acţionează 
asupra planetei noastre şi nu sunt semne că ne-ar 
vrea binele. S-a postat deasupra unui punct fix din 
Europa şi şi-a concentrat un fascicul fotonic — din 
câte am dedus noi — pe ceva anume din adânc, 
deocamdată nu ştim ce este acolo, care... parcă s- 
a activat şi a început să ne zdruncine. A crescut 
frecvenţa cutremurelor de pământ, s-au reactivat 
unii vulcani, am primit date şi despre curenții 
oceanici care, se pare, şi-au mărit viteza... Ceva se 
întâmplă la nivel global, deocamdată mai uşor, dar 
cu tendință de agravare, iar noi nu avem niciun 
control asupra acestui fenomen. Este ca şi cum un 
uriaş ce-şi făcea somnul sub scoarţa terestră, este 
pe punctul de a se trezi... 

- Un motiv în plus să nu mai pierdem 
timpul cu abordaje, cu analize tactice sau cu 
negocieri. Dacă nava asta extraterestră a inițiat 
deja un act ostil la adresa noastră, înseamnă că 
avem legitimitatea de a reacționa. Direct şi fără 
ezitări. 

- Preşedintele nostru nu este de acord. 
Oamenii din imediata sa apropiere îl sfătuiesc să 

fie prudent până la punctul în care nu va mai 
exista cale de întoarcere. 

- Bine, atunci să trimitem prima rachetă 
spre oamenii Preşedintelui! 

Sarcasmul colonelului fu gustat de general, 
care zâmbi uşor, ştiindu-şi amicul un om direct, 
aproape dintr-o bucată. Îi răspunse: 

- Problema este că nu ştim foarte sigur dacă 
această  navă-musafir  nepoftit, este direct 
responsabilă de zbuciumul planetar de care 
vorbeam. Oamenii de ştiinţă nu sunt încă siguri; 
se presupune doar că acel flux de particule ar fi 
cauza, dar putea să fie şi un efect indirect al unei 
simple scanări de recunoaştere... sau, după cum a 
avansat un profesor ideea, doar o manifestare 
temporară a unei interacțiuni gravitaționale... 

- Acum îți dau dreptate — cu o a doua 
rachetă trimisă şi în capul oamenilor de ştiinţă, nu 
am mai putea vorbi de un atac surpriză asupra 
musafirului! Păi, până se decid... „megazaurii” 
noştri în ale cercetării, când, de ce şi în ce fel se 
vor întâmpla lucrurile, mor extratereştrii de 
nerăbdare! Dacă decizia ţi-ar fi aparținut în 
totalitate, tu ce ai fi făcut? 

Generalul îl privi grav, pe măsura 
dificultății întrebării: 

- Cred că, deocamdată, aș fi aşteptat. Încă 
ne mai permitem să aşteptăm puţin. 

- Bine atunci, dacă tu crezi asta, înseamnă 
că mai avem loc de întors tancul în grădiniţa cu 
flori. Eu îmi iau oamenii şi mă fac gata cât mai 
repede posibil, pentru a-ți sta la dispoziție. Când 
vei apela la noi, voi înţelege că... tancul a dărâmat 
gărduţul ... 

Îşi strânseră mâinile privindu-se în ochi cu 
gravitatea unei posibile ultime despărțiri. 

Cu laptop-ul în brațe, cocoțat pe o scară 
telescopică, Andrad lucra la descifrarea textelor, 
fiind cu totul absorbit de activitatea sa. 

Acum căzuse în cealaltă extremă -— 
certitudinea unei relații foarte apropiate cu Claire, 
îl făcuse să manifeste o adevărată frenezie pentru 
îndeplinirea misiunii lor. Nu era doar o 
efervescenţă de lucru, ci şi o concretizare 
indirectă a sentimentelor sale, el nefiind nici acum 
în stare să treacă la o relație normală cu prietena 
sa. Încă nu îndrăznea să o atingă cu tandrețe, ci 
doar aşa, chipurile!, din întâmplare, cu atât mai 
puţin să o sărute. Dar pentru că nu avea curajul, 
însă trăia intens sentimentul iubirii, se dedica 
muncii, cu încrederea, optimismul şi puterea celui 
pentru care dragostea devine un adevărat elixir al 
energiei. 

Norocul era că îl atingea şi îl mângâia 
Claire. Fata descoperise cu plăcere că stratagema 
ei funcţiona chiar mai bine decât anticipase şi nu 
voia să întrerupă această perioadă fastă a muncii 
lui. Ea făcea totul firesc — îşi trecea mâinile prin 
părul lui, îl mai săruta pe obraz, din când în când 
îi mai strecura în gură câte un pişcot sau o fructă, 
iar fiecare astfel de gest, echivala cu un adevărat 
plin de combustibil nuclear pentru tânărul care 
transforma totul în fişiere întregi de traduceri. 

În acelaşi timp, fata constata cu o uşoară 
surpriză că Andrad nu îi este indiferent. Nu se 
simţea îndrăgostită, dar îi plăcea acest joc de-a 
iubirea cu el. Chiar începuse să se gândească dacă 
îl va folosi şi în continuare ca pe o „jucărie” 
erotică sau, la un moment dat, va fi prinsă în 
mrejele unei relaţii fără întoarcere. Deocamdată el 
rămânea un fel de... „animăluț” de companie 
drăgălaş, dar se temea puţin de momentul când un 
astfel de tovarăş de joacă, devine de neînlocuit. 

Andrad ajunsese la un nivel de lucru atât de 
complex în descifrarea scrierilor, încât Claire îi 
devenise inutilă în acest sens. Nici nu se afla 
acolo ca să îi fie de folos cu ceva pe linie 
profesională, dar postura aceasta în care ajunsese, 
îi displăcea. Voia să fie şi ea la curent cu tot ce 
descoperea prietenul ei, dar el era prea absorbit în 
muncă şi nici ea nu voia să îl bruieze cerându-i 
explicaţii. Mai avea şi problema că până acum nu 

îi transmisese mai nimic important generalului 
Doven, din ceea ce aflase băiatul. 

La un moment dat, fata profită de o mică 
ezitare a lui şi îl întrerupse: 

- Andrad, hai se ne oprim puţin! Nu trebuie 
să te epuizezi lucrând într-un ritm de-a dreptul 
inuman. Hai să te mai şi odihneşti, mai ales că 
este şi ora mesei! 

- Nu spuneai tu, îi răspunse el privind-o 
fugar, că trebuie să ne grăbim? 

- Da, dar nici chiar aşa să ne luăm la 
întrecere cu aviația de vânătoare! În plus de asta, 
sunt şi eu curioasă ce ai mai descoperit. 

- Bine, facem o pauză pentru masă şi în 
timpul ăsta discutăm, căci simt şi eu nevoia să mă 
consult cu tine. 

Nu era foarte sigur că avea nevoie de o 
consultare a cuiva, dar în mod cert îşi dorea să o 
impresioneze pe fată şi chiar să mai provoace 
nişte atingeri tot aşa... „întâmplătoare” care să îi 
dea, treptat, curajul de a îndrăzni şi mai mult. 

Coborî de pe scara care îl ajuta să ajungă la 
textele din zona superioară a incintei şi merse, 
împreună cu fata, în locul unde serveau masa. Nu 
era vorba de cantina la care mergeau ceilalți 
angajați, ci de un cort mare, special amenajat 
pentru ei, unde aveau asigurate toate cele necesare 
statului lor în subteran. Andrad se bucura acum că 
nu mai forfotesc prea mulți oameni în jurul lor, 

dar asta se întâmpla şi din cauză că ei, prelucrând 
tot mai multe date, se depărtaseră de incinta 
centrală, care era cunoscută sub denumirea de 
„Biblioteca”, deoarece acolo fuseseră găsite cele 
mai multe scrieri. 

Nu toate incintele subterane aveau scrieri. 
Pereţii „Bibliotecii” erau, într-adevăr, plini de 
texte — care, până acum fuseseră traduse în cea 
mai mare parte a lor şi de aceea Andrad nu 
avusese nevoie să rămână prea mult — dar 
tunelurile care radiau de acolo erau lipsite de 
însemne, cu excepția unuia, ce era mult mai mare 
decât celelalte şi pe care se aflau ei acum. 

Se apucară amândoi să mănânce. Claire nu 
îl lăsă prea mult în gândurile lui şi îl abordă, 
dornică să afle cât mai multe din câte știa el: 

- Deci, conform obiceiului nostru, îți 

propun să recapitulăm cele descoperite. 
De fapt, deoarece, în cazul de față, eu nu prea am 
ce recapitula, te rog pe tine să mă aduci la zi cu 
informaţiile. Îmi spuneai că s-a tradus doar parţial 
până acum, adică doar... adânciturile textelor, nu 
şi partea în relief a lor care se află într-un raport 
de complementaritate cu șanțurile. Ai tradus ceva 
şi din astea? Ce spun? 

- Nu, din partea complementară nu am 
tradus mai nimic. Mai am puţin de lucru la 
algoritmul de descifrare. Mi-am dat seama, totuși, 
încă de la început, că ele sunt în legătură. Vezi tu, 

Claire, ei luau de aici şi ne dădeau nouă numai 
partea normală, considerând că doar asta 
contează, şi ne-o dădeau imprimată pe foi, astfel 
că nu ne puteam da seama de complementaritatea 
plinurilor, dar mie, care am lucrat la algoritm, mi- 
au sărit în ochi liniile asemănătoare care rezultă şi 
din partea în relief a textelor. 

- Sunt scrieri diferite, a două popoare 
distincte? Și de ce a fost nevoie să le îmbine? 

- Nu cred. Sunt aproape sigur că este o 
singură scriere, aparţinând unei singure civilizații, 
dar mult mai complexă ca a noastră, cea din ziua 
de azi. Răs-strămoşii noştri puteau scrie două 
sensuri în aceeași cursivitate. E ceva extraordinar, 
nemaivăzut, ca şi cum... de exemplu... eu ți-aş 
recita o poezie, dar, în același timp, ţi-aș spune şi 
că eşti... frumoasă şi că... — nu mai îndrăzni să 
continue cu declarația sa de dragoste — iar tu ai 
înțelege ambele sensuri. 

Fata ar fi fost curioasă să-l întrebe: „ŞI că... 
ce?” , dar spusele lui erau prea importante pentru 
a le pierde explicaţia detaliată. Îi ceru lămuriri: 

- În exemplul pe care l-ai dat, cele două 
sensuri trebuie să fie asemănătoare pentru a putea 
fi scrise împreună? Adică poezia va fi obhgatoriu 
legată de ceva frumos, cald, melancolic, de stilul 
poetic sau recitându-mi nişte versuri lirice, îmi 
poţi transmite complementar şi că, de exemplu 

ceva total opus, a început războiul sau a căzut 
cineva de la etaj, ceva de genul...? 

- Încă nu ştiu foarte bine asta, dar ne vom 
da seama atunci când voi traduce şi partea 
cealaltă. Înclin să cred că aceste semne lingvistice 
au dublu sens, nu antagonic, ci complementar, 
astfel că, primul descrie ceva, iar celălalt 
completează cu detalii. 

- Înţeleg că vom afla mult mai multe 
amănunte din cealaltă traducere. De ce nu te axezi 
pe aceasta? 

- Încă nu. Vreau mai întâi să mă 
familiarizez cu vocabularul înaintaşilor, să pot 
traduce cursiv, fără computer. Între timp poate 
aflu şi cheia îmbinării celor două sensuri. 

- Aaaa, tu încă faci antrenament! Nu 
aveeeem tiiiimp..., repetă ea, mai mult ca o glumă, 
gestul de trimitere a unui nou mesaj subliminal. 

La atingerea frunților, Andrad reuși și el să- 
şi adune tot curajul pentru a o prinde de braţe. Ar 
fi tras-o la pieptul său și ar fi sărutat-o, dar pentru 
o singură zi avusese deja destulă îndrăzneală. 

Totuşi, dacă tot ajunsese în punctul acesta, 
se pregătea, emoţionat, să îi șoptească şi ceva 
tandru, dar îl salvă un cutremur nu foarte puternic, 
dar mai lung ca până acum. 

- Se înteţesc, spuse el privind spre tavan. Tu 
ai observat că este şi mai cald de la o vreme? 


70 


- Păi... cred că este normal să fie cald aici; 
suntem la o adâncime destul de mare şi, pe 
măsură ce cobori în scoarța terestră, temperatura 
creşte. 

- Da, dar în prima zi era răcoare. 

- Acum suntem şi mai departe de intrare, 
afundându-ne în tunelul acesta fără sfârșit. 

- Fără sfârşit?! De ce spui asta? Adică vom 
sta aici şi vom traduce până la bătrâneţe? 

- Mi s-a spus de la centrul de administrare 
subterană că acest tunel, care este unul principal, 
are o lungime de vreo... şapte sute şi ceva de 
kilometri, legând „Bibhoteca” de o incintă încă 
neexplorată suficient şi, din câte am înţeles, 
deocamdată aproape inaccesibilă. Nu ştiu de ce. 
Or fi tavane prăbuşite pe-acolo. 

- Când ai vorbit tu la centru? Și mie de ce 
nu mi s-a spus? 

- Este responsabilitatea mea să mă ocup de 
partea administrativă şi informaţională a misiunii 
noastre. Tu trebuie doar să traduci. Trebuie să fac 
şi eu câte ceva, să-ţi fiu utilă atât cât pot. 

- Da, dar dacă pui prea multe întrebări pe- 
aici, s-ar putea să le creezi suspiciuni celor care, 
cu siguranţă stau cu ochii pe noi. 

- Iar începi cu CIA, ex-KGB și de cine mai 
ziceai? Stai liniştit, că nu producem nicio 
suspiciune. 

- Ție chiar nu ţi se pare suspect că am fost 
lăsați să venim aici, că avem libertatea de a ne 
plimba în voie prin cel mai secret loc de pe 
Pământ, că... ? 

- Stai, nu te mai ambala în îngrijorări! Am 
obținut eu acreditarea de a veni aici şi de a face 
orice este necesar pentru urgentarea traducerilor. 

- Cine te-a acreditat şi de ce tocmai pe tine? 
Nu te gândești că însăşi acest fapt trebuie să-ți 
stârnească îngrijorare? Ai ajuns, fără să ştii, pe o 
listă specială şi nu mai poți da înapoi de la nimic. 
Te-au transformat în pionul lor. 

- Eeeee!!, hai că exagerezi. Dacă vrei să 
ştii, acreditarea de care vorbeam am primit-o chiar 
de la generalul Richard Doven, şeful 
Comandamentului Planetar. Toți cei de care te 
temi tu sunt subordonații lui, aşa că te îngrijorezi 
fără motiv, suntem în deplină siguranță. 

- Şi cum ai ajuns tu tocmai la generalul 
Doven, altfel decât fiind racolată de forțe oculte? 

- Este unchiul meu, punct! Deci, gata cu 
orice temere! 

- 

- Singurul pericol în care ne aflăm, este 
reprezentat de asteroidul de deasupra planetei, 
adică de nava extraterestră de care ne temeam că o 
să se întoarcă. Unchiul meu se bazează pe tine în 
efortul planetar de a-i opri. Dacă reuşim, nu ne va 
aresta nimeni, nu ne vor pune pe vreo listă neagră, 

nu ne vor face dispăruţi, ci ne vor recompensa 
cu... de fapt, ce recompensă ar fi mai mare decât 
posibilitatea de a-ți salva planeta?! 

Vorbele tranșante ale Clairei, avură efectul 
scontat asupra lui Andrad care îi spuse: 

- Gata, am înţeles. Atunci înseamnă că nu 
mai avem timp de pierdut. La treabă cu noi! 

Dar fata mai avea o nelămurire, aşa că îl 
trase puţin înapoi, întrebându-l: 

- Având în vedere că scrierea asta 
ancestrală... este atât de complicată şi că nu 
seamănă cu ce vorbim noi azi, crezi că ar fi 
posibil ca ea să aparțină, de fapt, extratereştrilor şi 
nu oamenilor? 

- Oooo!, mă bulversezi cu teoria asta. Îţi 
spuneam anterior că există unele puncte comune... 

- Dar nu suficiente. Ele pot fi 
întâmplătoare, mai ales că diferenţele sunt mult 
mai mari. Ce părere ai? 

- Nu ştiu ce să mai spun. O să iau în calcul 
ipoteza ta. Totuşi, parcă am aflat până acum din 
scrierile astea că unii se plângeau de invazia 
celorlalți. Cum puteau extratereștrii să se vaite 
singuri de propriile lor fapte rele? 

- Mda, ai şi tu dreptate... Dar poate că 
traducerea complementară va da un nou sens 
întregii povești. 

- Poate. Nu ne rămâne decât să aflăm 
traducând... 

Nu mai spuse nimic. Se îndreptă direct spre 
scară şi își reluă lucrul cu o concentrare şi mai 
mare asupra sarcinii sale. 

Fata profită de plecarea lui şi mai rămase 
puțin în zona cortului, pentru a-i transmite 
generalului cele aflate. Nu se ferea de Andrad, dar 
nu voia să îl perturbe cu aspecte adiacente din 
care, el avea prostul obicei de a croșeta imaginar, 
fel de fel de fantasme. 


Aflat în biroul său, generalul Doven citise 
raportul adus de ofițerul care aștepta încă în 
picioare un posibil răspuns, iar acum îşi proptise 
capul în palme și medita la cele aflate. În scurt 
timp ridică privirea şi îi spuse subordonatului: 

- Retrage echipa! 

- Am înţeles, domnule general. 

Reuşiseră să debaraseze în totalitate zona 
de la capătul tunelului principal. Se lucra de mai 
mult timp pentru a obține accesul deplin în acel 
loc, dar cu mare prudenţă pentru a nu deteriora 
artefactele atât de valoroase, deci, într-un ritm 
foarte lent. În condiţiile actuale însă, totul fusese 
urgentat, la ordinul generalului, atunci când se 
făcuse legătura între acea incintă şi punctul 
geostaționar al navei străine. 

Trimisese acolo un grup de cercetători, 
pentru a studia ceea ce fusese denumit 
„Diamantul” — un cristal uriaş aflat într-un spaţiu 
chiar mai mare decât cel al „Bibliotecii”. ÎI 
găsiseră inițial într-o stare aparent inactivă şi îi 
atribuiseră un rol ritualic, dar când se încheiase 
perioada de influențare cu acel flux energetic 
necunoscut, exercitat de extratereștrii, totul luase 
o altă turnură. Cristalul parcă se activase, 
începând să pulseze în diverse culori și trimițând, 
aşa cum descoperiseră cei aflați acolo pentru 
cercetări, unde energetice dirijate prin culoarele 
subterane, dar şi în sensuri ce păreau aleatorii, cu 
precădere, spre interiorul scoarței terestre. 

Tentația de a continua investigația asupra 
cristalului era uriaşă, mai ales în condiţiile actuale 
de criză, dar generalul luase decizia de 
abandonare a cercetărilor, din cauză că, odată cu 
emiterea acelei energii, în jurul „Diamantului” se 
crea şi un fel de energie protectoare, un fel de scut 
de forță care îngreuna tot mai mult accesul 
savanților în zona respectivă. Putea deveni foarte 
periculos şi nu era cazul să rişte viața unor oameni 
de ştiinţă valoroşi, pentru a mai afla poate doar 
niște amănunte nesemnificative. Urmau să ţină 
cristalul sub observaţie, de la o distanță sigură, 
chiar dacă aceasta preconiza să se mărească până 
la inutilitatea actului de supraveghere. În plus de 
asta, Doven înțelegea că mai importantă decât 

„Diamantul” era nava extraterestră care îl 
influenţează. Pe aceasta trebuia să se concentreze. 


x 


Epuizat de efortul depus, A-u-en se 
ghemuise în centrul de comandă al navei și privea 
planeta din fața lui. Datele aflate, însumate cu 
sentimentele moştenite de la semenii săi, îi 
împingeau decizia finală către soluția extremă de 
rezolvare a problemei. Nu putea face altfel. Nu 
mai depindea de starea lui de spirit sau de alte 
considerente personale. Era în joc o întreagă 
moştenire, un interes mai presus chiar și de specia 
sa. După cum se prezentau lucrurile, totul se plasa 
dincolo de orice interes subiectiv, chiar şi peste 
orice considerent rațional. Nici nu mai aprecia că 
este o decizie a lui, ci una de interes... de-a dreptul 
cosmic. 

Se simțea oarecum uşurat. Ajunsese la o 
concluzie care îl absolvea pe el de o decizie 
proprie, în fața căreia ar fi avut motive de 
cumpănă, de ezitare, transformându-l într-un 
simplu executant al unui act tranşant, fără 
alternativă. 

Îi convenea această postură care nu îl mai 
implica pe el în mod direct în îndeplinirea unei 
sarcini atât de dificile, care presupunea o 
încărcătură emoțională uriaşă la care nu era pe 

deplin conectat. Nu îi plăcuse niciodată că trebuie 
să decidă el în locul altora, că fusese pregătit toată 
viaţa pentru asta, fără să se țină cont şi de părerea 
sa. Se temuse mereu că poziţia lui va diferi de cea 
a celorlalți. Ce ar fi făcut atunci? De aceea se mai 
bucura acum și de faptul că realitatea găsită aici 
corespundea cu dorința celor care îl pregătiseră 
pentru această mare încercare, dar şi cu logica lui 
subiectivă. Abia acum, aflat în faţa faptelor, a 
datelor foarte clare, înțelegea rostul educației şi 
instruirii primite atâția ani, dar și necesitatea de a 
restabili echilibrul global. 

Reuşise să activeze puţin „Inima”, dar doar 
atât cât să nu o lase să moară. Înţelegea că pentru 
a o trezi cu adevărat la viaţa ei de odinioară, va 
avea nevoie de mult mai multă vlagă. Nici nava 
nu îl ajuta deloc. Nu avea interesul să o facă, dar 
poate că nici el nu mai era în stare de prea mult 
efort telepatic. Da, şi distanţa asta atât de mare 
pentru bătrâneţea lui, îl sleia de puteri. Trebuia să 
se mai apropie... dar nu acum... la momentul 
potrivit... 

Ațipi cu capul sprijinit pe fotoliu, dar 
păstrând privirea către planeta pe care semenii lui 
fuseseră în urmă cu mult timp şi pe care o 
părăsiseră împotriva voinţei lor. La hotarul de 
îngemănare a viselor, vedea acum strămoși de-ai 
săi, învăluiţi în praful roşu iscat de furtună, cum îi 
vorbeau muţi despre acea dreptate a lor care i se 

păruse lui mai mult o răzbunare, dar pe care o 
înțelegea şi o accepta abia acum ca pe un echilibru 
necesar. 


Fata se apropie de el uşor, pe nesimţite, 
nedorind să îl deranjeze. Îi puse mâna pe umăr în 
încercarea de a-i atrage atenția. Nici nu îl atinse 
bine că el, foarte sensibil la orice atingere a ei, se 
întoarse cu fața plină de entuziasm. 

- Andrad, spuse ea cu glas scăzut, nu ştiu 
dacă mai putem... dar ce s-a întâmplat? De ce 
radiezi atâta fericire? Ai descoperit ceva? 

- Da, dar continuă-ţi fraza! Nu ştii dacă mai 
putem, ce? 

- Spune tu întâi, că pare mai interesant! 

- Ba spune tu! 

- Este mai importantă descoperirea ta... 

- Insist. 

- Ooofff!!, parc-am fi copii. Planeta se duce 
de râpă, iar nouă ne arde de joacă. Voiam să spun 
că nu ştiu dacă mai putem rămâne prea mult aici. 

- De ceee? 

- M-a contactat unchiul meu, adică 
generalul Doven, şi mi-a spus că de undeva de la 
capătul acestui tunel, un cristal uriaş care stă acolo 
de multe mii de ani, s-a trezit la viață și emite un 
flux energetic de natură necunoscută. 

- Şi ce treabă avem noi cu asta? 

- Păi, s-ar putea să ne influenţeze negativ. 

- S-ar putea, deci nu e sigur. 

- Nu, dar pentru orice eventualitate... 

- Tu simţi vreo influenţă negativă? Eu nu. 
Ba dimpotrivă, parcă de la un timp sunt mult mai 
.. plin de viaţă, plin de energie, plin de chef de 
muncă. 

- Văd că te-ai umplut şi de curaj. Dacă ți-aş 
fi spus în urmă cu câteva zile că este ceva 
periculos aici, cred că suspiciunea ta la orice, te-ar 
fi scos afară înaintea liftului. 

- Cu tine în braţe, că nu te-aş fi lăsat în zona 
de pericol. 

- Oare?, şopti Claire doar pentru sine, apoi 
rosti cu voce tare: am fost anunțată că mai putem 
sta aici o perioadă încă neprecizată, dar când vom 
fi anunţaţi, va trebui să ieşim. Deja niște 
cercetători care lucrau acolo, au fost retrași. 

- Înţeleg că ei se aflau mult mai aproape de 
sursă. La noi încă nu se simte nimic. 

- După cum te-ai schimbat tu, dintr-un 
prudent notoriu, într-un mare salvator de fete, n-aş 
ZICE... 

Zâmbiră amândoi, după care Andrad 
completă: 

- Dar tu, care ai stat tot timpul cu mine, nu 
eşti schimbată cu nimic. Iar sursa schimbării mele, 
cred că este în cu totul altă parte... 

Nici acum nu îndrăzni să ducă ideea până la 
capăt, dar se bucură că îi vine tot mai uşor să facă 
asemenea trimiteri la sentimentele lui față de ea. 
Și parcă simţea că şi Claire începe să înţeleagă 
cam ce vrea el să-i transmită. 

- Deci, am stabilit că vom mai sta o 
perioadă aici, concluzionă fata. Acum spune ce ai 
descoperit tu! 

- Reuşesc să  descifrez scrierea 
complementară. 

- Daaa!?! Păi este excelent. Şi ce se spune 
acolo? 

- Stai că doar m-am prins cum 
funcționează, nu am avut timp şi de tradus. Dar 
oricum, nu plec de aici până nu mă lămuresc cu 
toată povestea asta multi-milenară. Pot să cadă şi 
stânci din tavan, pot veni valuri de energii care să 
mă transforme în orice, că tot rămân. 

- Bravo, aşa te vreau!, rosti Claire, mai 
puţin convingător față de alte dăți. 

Į se părea ciudat că el este într-o astfel de 
stare care nu îl caracterizează — plin de energie şi 
optimism, ignorând un pericol fie el și potențial. 
Dar percepea ca fiind şi mai suspectă starea sa. 
Deși mult mai atenuată ca a lui Andrad, se simţea 
şi ea puţin altfel, parcă mai... vie — nu putea să 
explice — mai proaspătă şi cu o chemare spre 
necunoscut. Dacă nu l-ar fi văzut pe prietenul ei 
atât de schimbat, poate că nu ar fi dat importanţă, 

dar aşa... Sau poate că i se părea, își zise ea, poate 
doar se molipsise de la el. Își propuse să aibă 
răbdare şi să urmărească cu atenţie evoluția stării 
lor, iar la nevoie, să informeze și, eventual, să 
ceară ajutor. 


Generalul Richard Doven se afla din nou în 
faţa Consiliului Preşedinţilor, pentru informarea 
curentă. 

Îi displăcea postura asta în care trebuia să 
dea explicații detaliate unor oameni nepregătiți 
suficient în domeniile abordate, pe care nu îi putea 
opri, corecta sau contrazice prea mult, dar nu avea 
ce face. Ar fi sărit el unele etape de informare 
prea detaliate, pentru o creştere a randamentului 
în procesul de luare a deciziilor, pe principiul că, 
privind lucrurile mai în ansamblu, poţi lua 
hotărâri mai bune, dar era un profesionist şi nici 
situația planetară nu îi permitea să-şi „menajeze” 
superiorii. 

Se aflau în faza finală a videoconferinţei. 
Le explicase cum stau lucrurile și încerca să plece 
cât mai repede pentru a se lupta cu problemele 
sale devenite tot mai urgente, dar preşedinţii nu 
mai pridideau cu întrebările, ca și cum el ar fi fost 
un oracol a-toate-știutor. 

- Generale, mai întrebă cineva, nu putem 
pune o bombă sub cristalul acela? Cel puţin așa, 
rezolvăm jumătate din problemă. lar nava de 
deasupra o doborâm noi cumva, doar avem atâtea 
rachete! 

- Domnule Președinte, vă spuneam că nu 
mai avem acces în apropierea cristalului şi, mai 
mult de atât, pe măsură ce trece timpul, zona 
aceasta de interdicție se mărește tot mai mult. 

- Punem o bombă mai mare. 

- Nu sunt de acord, interveni altcineva. Vă 
propun să ne păstrăm prudenţa în faţa acestei nave 
cosmice care, cu siguranță, deţine tehnologia de a 
riposta. Generale, ați studiat posibilitatea de a lua 
legătura cu extratereștrii? 

- Da, emitem permanent semnale într-un 
spectru larg de frecvenţă, dar până acum nu am 
primit niciun răspuns. 

- Aţi aflat dacă nava asta are și ea un scut 
de protecție? 

- Nu avem o astfel de posibilitate... 

- Mai traduce cineva la textele din 
subteran? 

- Desigur, am urgentat procedura... 

- Sunteţi sigur că există o legătură directă 
între „Diamant” şi activitatea seismică?... 

- Vulcanii din Pacific sunt activați tot din 
cauza... ? 

- Cât timp mai avem la dispoziţie?... 

- Eu vă propun să mobilizăm forțele... 

- Nu, trebuie să aşteptăm un semn... 

Începuseră să vorbească cu toţii. Era starea 
total opusă celei în care preşedinţii apăreau în fața 
mass-media, siguri pe ei, emanând încredere în 
soluții calculate din timp pentru orice problemă. 
Aici ei dovedeau că sunt, totuşi, oameni, la fel ca 
toți ceilalți, cu temeri, cu ezitări sau îndrăzneli în 
funcție de temperament, doar că mai bine 
informaţi. Dar niciodată informația avută, nu îți 
pune la dispoziție și soluțiile la problemele 
apărute pentru care eşti condamnat să îți asumi o 
grea responsabilitate, tocmai prin faptul că decizi 
soarta altora, iar toți aceştia se bazează pe 
rezolvările tale, știindu-te... bine informat. 

În atmosfera care tindea să devină haotică, 
interveni președintele american care concluzionă: 

- Doamnelor şi domnilor, vă propun să ne 
păstrăm luciditatea. Nu ne permitem acum să 
devenim agresivi, dar nu ne opreşte nimeni să 
pregătim pentru ripostă, ca un drept legitim de 
autoapărare, forţele noastre de atac. Apoi este 
necesar să stabilim un contact cu extratereștrii, de 
aceea avansez propunerea de a pregăti un echipaj 
cosmic pentru a ne apropia de nava străină şi de a 
realiza o legătură, măcar vizuală, cu echipajul 
acesteia. Opiniei publice să-i transmitem un mesaj 
de încredere într-o rezolvare a crizei în viitorul 
apropiat, arătând indirect că ne aflăm într-o 

situație mult mai bună decât cea a impactului 
devastator cu un asteroid. 

Toți ceilalți aprobară măsurile propuse, nu 
neapărat că erau de acord cu ele, dar doreau să se 
întâlnească cu echipele lor guvernamentale pentru 
a decide ce au de făcut în avantajul propriilor 
state. 

Generalul Doven  înțelesese  stratagema 
preşedintelui său. Făcuse cunoscută posibilitatea 
unei abordări directe a navei cosmice, pentru a 
putea justifica acțiunea americană aflată în 
pregătire, fără a stârni protestele colegilor pe 
motiv că nu au fost cooptați într-un demers atât de 
important. Oricum era prea târziu, din cauza 
timpului foarte scurt, ca o altă putere să profite de 
ideea lor și să acționeze pe cont propriu, în acelaşi 
fel, luându-le „caimacul” unui posibil contact 
reuşit. 


Se făcea că ieşise din habitaclu, nu îşi mai 
amintea cum şi pe unde, iar acum înfrunta furtuna 
roşie de la suprafaţa planetei. 

Nu ştia încotro se îndreaptă, dar dorinţa de 
a ajunge în locul acela necunoscut îi subordona 
toată voinţa. 

Din când în când era nevoit să se 
proptească zdravăn în câte un bolovan din cei 

răzlețiți pe sol, pentru a nu fi trântit de vântul care 
parcă îşi propusese să îl descompună particulă cu 
particulă și să îl împrăştie ca pe o pleavă, în toate 
zările acestei planete nebune care îşi făcuse un 
scop, 1 se părea lui, din a-l opri din drum. Şi 
pentru că nu reușea să îl rupă în bucăţi şi nici 
măcar să îi erodeze voința de a continua să o 
înfrunte, îşi asmuţea şi mai mult uraganul 
slugarnic să-l biciuiască cu praful ridicat dintre 
pietrele rămase goale, învârtit în spirale turbate, 
gonit în stratosferă, ca un urlet cosmic al 
neputinței sale furioase. 

Nici pietrele nu-l mai ajutau. Părăsite de 
țărâna care le unea ca într-o familie, se 
rostogoleau acum derutate, dorind parcă să alerge 
spre praful-liant, pentru a fi îmbrățişate din nou. 

Nu mai conta furtuna, nu o mai simţea. Se 
transformase în propriul lui destin, unul greu de 
suportat, dar normal, ca o viaţă pe care o trăieşti 
îndurându-i toate capriciile, fără să te gândești 
vreodată că ai putea să o învingi, refuzând-o. 

Noua viziune asupra sorții sale, îi aduse 
liniştea peştişorului din acvariu, în casa cuprinsă 
de flăcări. Parcă înainta mult mai uşor, dar, de 
fapt, depunea același efort, doar că nu îl mai 
simţea. Devenise calul de povară mulțumit de 
căruța sa foarte grea, dar care nu era mai grea ca 
cea de ieri. 

După un timp, căruia nu îi mai percepuse 
dimensiunile, ajunse la creastă. Nici nu ştia când 
urcase. Coboriî pe partea cealaltă a muntelui, 
bucuros că lasă furtuna în spate, să se izbească 
isterizată de panta care acum îl proteja. Aici era 
liniște... Sau era doar obişnuinţa lui care îi tocise 
simţurile la zbuciumul permanent al destinului, 
creându-i o a doua natură în ale cărei coordonate, 
furtuna care te distrugea „dincolo”, aici te alintă... 

Abia acum putea înţelege unde se află şi de 
ce fusese chemat. Nici nu ar fi fost nevoie să 
părăsească habitaclu pentru asta — şi foarte 
probabil că se afla încă acolo — dar Cei Vechi, 
cum îi numea el, simțeau nevoia să îl scoată în 
furtună pentru a-l responsabiliza pe deplin cu 
misiunea lui. 

De data asta, dintre Cei Vechi, veniseră la 
Altar, şi Cei Foarte Vechi. Ba parcă se adunau tot 
mai mulți, din toate Sargatele, semn că momentul 
plecării se apropia. Simţise şi el asta. Nu ca o 
premoniţie sau ca un flux telepatic temporal, ci 
prin durerea din oase care îl anchiloza tot mai 
mult, arătându-i că tocmai bătrâneţea care îl mai 
putea ține pe loc, îi arată şi că trebuie să se 
grăbească. 

Erau mai insistenți ca oricând. Vorbele lor 
neauzite îl învăluiră în vârtejuri blânde, dar ferme. 
O mulțime de sentimente pozitive îi atingeau 

ființa, făcându-l mai puternic, mai dornic de a-şi 
vedea destinul împlinit. 

Se lăsă purtat de acele mesaje nerostite, 
făcând din ele un leagăn de flori proaspete. 
Cunoștea pe de rost fiecare cuvânt al lor, de aceea 
nici nu trebuia să fie atent la ce îi repetau. Totuşi, 
prin mireasma florilor care îl purtau pe petalele 
lor, răzbăteau spre el frânturi pe care le fredona în 
ritmul frecvenţei energiei ancestrale a neamului 
său: 

„Întoarce-te și îndreaptă lucrurile...!” 

„Restabileşte echilhbrul...!” 

„Eşti ultimul rămas... Poartă povara vieții 
noastre neîmplinite...!” 

„Du-ne înapoi în locul după care tânjim...!” 

„Activează „Inima? şi lasă-i energia să 
curgă...!” 


ÎI trezi semnalul de alarmă al computerului 
navei. Se frecă la ochi, neînțelegând la început ce 
i se întâmplase. Offf, da...! Acelaşi vis devenit 
obsesie, dar în altă formă... 

Era conectat la dorinţa de echilibru şi 
dreptate a semenilor săi, considera că are o datorie 
sacră pe care nu avea voie să o rateze, știa că 
făcuse acum ultimul său drum, că nu mai exista 
cale de întoarcere, se împăcase cu toate acestea, 
mai puțin cu un lucru. Tot neamul său avusese 
grijă să îi reamintească, să îl responsabilizeze, să 

îi argumenteze firescul deciziei, fără să mai fie 
nevoie de niciuna din toate aceste insistențe 
obsedante... înțelegea și accepta prin întreaga sa 
ființă, dar nimeni nu îi spusese clar şi direct ce 
trebuie să facă cu oamenii... Se subînțelegea din 
vorbele semenilor, că ei, cei de azi, urmașii celor 
de atunci, nu mai contează, că sunt total 
neimportanți în contextul general, de unde şi 
percepția lui aparentă că este trimis într-o 
expediție de răzbunare... El nici nu îi cunoştea, nu 
participase la luptă, dar era nevoit să îi judece prin 
conştiinţa colectivă a strămoșilor săi. 

Într-adevăr, acum se convinsese că tocmai 
ei, oamenii, sunt cauza dezechilibrului, dar tot nu 
le cunoştea evoluţia, determinările care îi făcuseră 
aşa. De aceea avea impresia că nu ia o decizie în 
cunoștință de cauză, ci dă curs unei „manipulăr”. 
Nu avea niciun sentiment față de aceste fiinţe care 
populau planeta de un albastru mirific, nu îl 
interesau mai mult decât planeta însăşi, nu mai 
contau în ecuația generală, dar nu îi plăcea că era 
pus să închidă ochii şi să apese pe trăgaci, fără a- 
şi cunoaşte cât de cât victima. 

De fapt, analiza stării planetei îi arătase 
adevărul. Ei erau de vină şi puteau să dispară, nu 
ca o pedeapsă, ci ca un lucru firesc al restabilirii 
echilibrului. Nu avea remușcări din această cauză. 
Fusese educat în spiritul vieții şi al morții, iar 
ciclul acesta trebuia respectat de la firul de iarbă, 

până la... Ultimul Rămas, adică el, A-u-en, Prim- 
Aelon al celui de-al Şaptesprezecelea Sargat. 

Totuși, avea nevoie de o probă a inutilității 
lor, o dovadă de violență nejustificată, de 
iresponsabilitate criminală sau altceva care să-i 
ușureze „apăsarea pe trăgaci”. 

Se întoarse spre computerul care nu oprise 
încă semnalul de alarmă. 

- Ce s-a întâmplat?, întrebă el. 

Interlocutorul său artificial îi răspunse cu 
nerăbdarea de a-și demonstra vigilenţa: 

- O navetă s-a desprins de suprafaţa 
planetei şi vine spre noi. Deblochează sistemul de 
ripostă, pentru a o distruge! 

- Stai, nu te grăbi! Să vedem mai întâi ce 
vor. 

- Bine, mai aştept, dar dacă nu se opresc la 
limita de siguranță critică, sistemul se 
deblochează automat şi atunci îi dezintegrez. 

Îi blocase sistemul de arme tocmai pentru 
că îşi cunoştea nava — era altfel decât el, 
impulsivă, chiar violentă, neiertătoare. Semăna cu 
vechiul ei stăpân, a cărui structură 
comportamentală i se imprimase şi ei în circuite. 


x 


La Comandamentul Planetar se iscase o 
forfotă printre angajații din sala mare de operații. 

Generalul Doven tocmai intrase şi privea, 
împreună cu ceilalți, ecranul mare pe care se afla 
în prim-plan naveta pământeană. 

- Raportează!, îi ceru el ofițerului însărcinat 
cu analiza situației de stare imediată. 

- Domnule general, naveta a părăsit de 
curând zona de lansare și se îndreaptă direct spre 
nava extraterestră. 

- A cui este? 

- A ruşilor. A plecat de pe Baikonur... 

- Au anunţat ceva înainte? 

- Nu şi-au dezvăluit intenția până la lansare, 
dar imediat după aceea ne-au transmis că acțiunea 
lor este în concordanță cu propunerea 
preşedintelui american care a spus... 

- Da, ştiu, răspunde generalul, apoi pentru 
sine: Erau deja pregătiți, iar noi le-am dat ocazia 
să-şi justifice acțiunea... 

Nu ştia ce plan au, dar îşi putea imagina că 
vor încerca un contact, fie doar vizual, din 
exterior sau poate chiar printr-un abordaj. Lua în 
calcul şi intenția ruşilor de a face doar o cercetare 
prudentă a musafirului cosmic, dar, în cazul 
acesta, de ce ar mai fi făcut un asemenea efort, 
doar pentru atât de puţin. 

Se  mustră pentru aceste presupuneri. 
Degeaba își uniseră eforturile la nivel planetar, 
dacă mentalitățile lor rămăseseră de pe timpul 


90 


„Războiului Rece”. Putea foarte simplu să-i 
întrebe. 

- Fă-mi legătura cu Comandamentul rus!, îi 
ceru el ofițerului însărcinat cu legăturile inter- 
state. 

- Ne-au contactat ei chiar acum, i se 
răspunse. 

Generalul Doven intră direct în subiect: 

- Domnule general Klkov, ce intenții aveți 
în legătură cu naveta trimisă? 

- Domnule general Richard Doven, 1 se 
răspunse cu un ton protocolar, acţiunea noastră 
este perfect justificată de propunerea preşedintelui 
american de a... 

- Da, generale, ştiu, nu mai discutăm aceste 
detalii, nu mai avem timp, spuneţi-mi care sunt 
intențiile părții ruse? 

- Vrem să facem o cercetare la faţa locului 
a navei extraterestre şi... 

- Şi, în afară de pozele pe care le puteaţi 
face şi prin sateliții de observare, ce mai 
intenţionaţi? 

- Imediat după aceea, naveta noastră va sta 
la dispoziția Comandamentului Planetar pentru a 
fi folosită la nevoie. Este contribuţia noastră la 
efortul comun de salvare a planetei. 

- Luaţi în calcul un abordaj, generale? 

- Dacă se va decide asta în Consiliul 
Președinţilor, noi... 

- Dați-mi voie, vă rog! Deci, ați trimis 
naveta acolo, fără să știți prea bine ce vreţi să 
faceţi cu ea. 

Ironia din glasul lui Doven îl determină pe 
generalul Klikov să renunțe la tonul diplomatic: 

- Oricum, dacă nu o făceam noi, aţi fi făcut- 
o voi, deci e cam același lucru, dacă servește 
interesului nostru comun. 

- Mda, aţi vrut să fiți primu, generale, dar 
mă gândesc că poate fi un lucru foarte periculos. 
Trebuia să mai aşteptăm până la momentul în care 
o astfel de misiune devenea mai sigură. Nu știm 
foarte bine intenţiile extratereştrilor. 

- Cum să nu le ştim! Ne-au bulversat 
întreaga planetă. Noi considerăm că am fost deja 
atacați, dar nu vrem să conștientizăm asta. Riposta 
noastră nici nu mai este o chestiune de timp, ci 
doar una de decizie. 

- Ooo!, să nu-mi spui, generale, că naveta 
transportă şi vreo armă nucleară! 

- ... Nuclear putem lovi şi de jos... 

Era un răspuns în „coadă de peşte” pe care 
generalul Doven nu mai avu timp să îl 
descâlcească. Naveta deja se apropiase de nava 
străină şi se pregătea acum să se înscrie pe o 
orbită circulară în jurul acesteia, dar nu mai avu 
timp pentru asta. O lumină străfulgerată uni cele 
două corpuri. Aproape instantaneu naveta 

pământeană explodă, împrăştiindu-se ca un foc de 
artificii. 

După un scurt moment în care toată lumea 
rămăsese perplex, se auzi glasul generalului 
Klikov: 

- Exact ce spuneam. Trebuie să ripostăm 
imediat. 

Generalul Doven făcu semn să se închidă 
legătura. Nu era foarte surprins de cele întâmplate. 
Se aşteptase şi la un asemenea răspuns din partea 
străinilor care puteau considera gestul ca fiind 
unul belicos. ÎI îngrijora acum turnura pe care o 
luaseră lucrurile. Indiferent de conjunctura 
inițierii lui, conflictul odată început, cu greu va 
mai putea fi aplanat. Despre tratative şi cooperare 
între părți, ce se mai putea spune? Acum trebuia 
lucrat la repararea „stricăciunilor” deja produse. 
Se bucura, totuşi, că nu îşi trimisese el echipa într- 
o astfel de acțiune ce se dovedise a fi sinucigașă. 

Ştia că va urma sigur o video-conferinţă 
urgentă a şefilor de state şi de aceea ieşi din sala 
de operaţii și merse direct spre sala de întâlnire cu 
aceştia. Pentru că timpul îi era foarte prețios şi nu 
îşi permitea să-l irosească, profită de deplasare 
pentru a o contacta fugitiv pe Claire Carter. Era 
mai mult o încercare a sa de a ieși psihologic din 
momentul dramatic anterior, având speranța că 
fata îi va mai ridica tonusul cu vești bune. 

- Ce mai este pe la voi, draga mea?, o 
întrebă el zâmbindu-i cu greu, văzându-i chipul pe 
ecranul comunicatorului. 

- Domnule, facem progrese mari în 
traducerea textelor, dar nu am descoperit încă 
nimic atât de deosebit care să ne ajute în situația 
de faţă; nimic faţă de ce v-am transmis până 
acum. O să includ noutăţile în raportul periodic. 
Totuşi... 

- Mă bucur să aud că faceţi... Da, spune! 

- Se întâmplă ceva cu Andrad Şoimu. 

- Ce anume?, redeveni generalul îngrijorat. 
Dacă vă simțiți în pericol, vă retrag imediat de 
acolo. 

- ... N-aş spune că suntem în pericol, dar 
Andrad a devenit alt om. Se dedică parcă 300% 
muncii sale, dar mai îngrijorător este că are... un 
fel de... viziuni. 

- În ce sens?! 

- În momentul când traduce, vede şi... 
imagini cu ce s-a întâmplat în urmă cu acele 
milenii... Parcă ar fi fost conectat la ceva. 

- Interesant! Dar tu cum te simţi? 

- Mie nu mi se întâmplă asta, dar mă simt şi 
eu... bine, parcă am mai multă energie. Sinceră să 
fiu, încerc să cred că apariția acestei nave 
extraterestre ar putea avea nişte efecte benefice, 
cel puțin asupra unora dintre noi. 

- Tocmai ce a distrus o navetă rusească 
trimisă spre ea. 

- Daa??!! Ah, ce complicat! 

- Nici nu ştiu ce să vă spun să faceţi. 
Probabil că se va lua decizia de a riposta, aşa că 
este mai sigur pentru voi să rămâneți deocamdată 
acolo. Dar cu condiția să mă informezi imediat ce 
constați o înrăutăţire a situației. 

- Mai este ceva, domnule. 

- Ce anume? 

- Andrad insistă — mai mult decât îl 
caracterizează, ceea ce mă face să cred că are 
legătură tot cu viziunile lui ciudate — să ajungă la 
capătul tunelului principal. Spune că acolo ar 
putea fi cheia misterului. 

- De unde ştie asta? A găsit indicii în 
textele traduse? 

- Tocmai că nu a găsit. Este ceva care, cred 
eu, face parte tot din transformarea asta a lui. 

- Înseamnă că ceva sau cineva îl 
influenţează de la distanță... Dar de ce tocmai pe 
el? 

- Poate pentru că este o fire mai slabă şi îi 
poate fi accesat creierul mai uşor. Zic şi eu. 

- Nu mai am timp acum; trebuie să intru la 
conferință. O să-ți trimit toate datele mele legate 
de ce se află la capătul tunelului, în speranţa că vă 
vor ajuta la ceva. Ţinem legătura şi n-ar fi exclus 
ca rezolvarea problemei să se afle în mâinile 

voastre, cu atât mai mult cu cât la noi, orizontul 
devine tot mai întunecat... 


După multe insistențe, Claire Carter îl 
convinsese pe prietenul ei să mai facă o pauză. 

Cu toată graba lor în a rezolva criza 
planetară, nu voia, totuşi, să îl epuizeze psihic pe 
Andrad sau și mai rău, să îl scape definitiv prin 
cine ştie ce viziuni halucinante. După discuția cu 
unchiul ei, îi era teamă ca el să nu ajungă o 
unealtă în mâinile celor care luau decizii la cel 
mai înalt nivel, un pion de sacrificiu pe care îl 
uzezi la maxim pentru a-ţi atinge scopurile, după 
care îi poți suplini dispariția cu o medalie de 
onoare, în plus, lăudându-te și că ai rezolvat 
problema pentru care, de fapt, au pierit alții. Nu îl 
includea aici pe generalul Doven, ştiindu-i 
principule, dar realiza că acesta, la rândul lui, este 
foarte constrâns în mișcări, de deciziile altora. 

Noroc că mai trebuia să mănânce din când 
în când, că altfel tânărul ar fi lucrat fără oprire, 
împins de la spate de o forță nevăzută ce emana, 
parcă, din pereţii aceia misterioși. Chiar şi la masă 
îl aducea din ce în ce mai greu. 

- Hai, acum că te-ai oprit, fă o pauză şi de 
gândire, deconectează-te total de la textele astea 
care tind să te acapareze cu tentaculele lor 

nevăzute! Deci, stop pe durata mesei, că altfel te 
pierzi cu totul şi nu mai reușesc să te aduc în 
lumea reală! 

El nu reacționă, rămânând dus pe gânduri. 
Fu nevoită să îl pălmuiască ușor, aşa, mai mult 
drăgăstos, pentru a-l ajuta să se dezmeticească. 
Apoi îi repetă cele spuse. Acum Andrad înţelese şi 
îi răspunse, ca şi cum nu despre el fusese vorba: 

- De ce spui asta? Parcă ai vrea să zici că 
am luat-o razna. 

- Păi, ai luat-o. Cred că energia aia care este 
emanată din capătul celălalt al tunelului, ţi-a făcut 
ceva. 

- Dar ție de ce nu ţi-a făcut? 

-... Pentru că eu sunt mai rezistentă. Hai, nu 
te supăra, că am glumit. Poate că le face ceva 
numai celor foarte inteligenți. 

- Presupun că şi acum glumești. 

- Nu, acum am spus adevărul... 

Se apropie de el cu intenția de a-l săruta ca 
pe un iubit — aşa îi venise dintr-o dată, fără să ştie 
de ce — dar el fiind nepregătit pentru un sărut 
pasional, se aplecă după obiceiul lor și îi oferi 
obrazul. Când înţelese intenția ei, se înroşi de 
emoție şi o cuprinse cu braţele, ca să-şi mascheze 
fâstâceala. Apoi nu găsi altceva de făcut decât să 
devieze discuţia către ceva neutru din punct de 
vedere sentimental: 

- Dacă tot ne-am oprit, hai să recapitulăm 
ce-am mai descoperit! 

Simţea că devine penibil cu recapitulările 
lui, folosite ca o perdea de fum prin care își 
masca, atât de stângaci, iubirea. Dar fata era 
interesată de asta, chiar dacă doar ce își propusese 
să-l deconecteze de la presiunea descifrării 
textelor. Îi spuse: 

- Păi ce să recapitulăm, că eu nu prea mai 
ştiu ce ai descoperit. Stai cu ochii în pereții ăia şi 
de mine nu mai ai habar. 

- Nu-i adevărat... eu... 

- Da, tu bolboroseşti fraze neînţelese, ai 
vedenii despre timpuri ancestrale, iar mie îmi spui 
doar ce îţi scapă printre vise. 

- Dar ţi-am spus cum mi-am explicat acea 
dilemă a noastră legată de complexitatea prea 
mare a acestui tip de scriere. 

- Da, prin concluzia că oamenii şi 
extratereștrii au convieţuit o perioadă în bună 
înțelegere, atât cât să aibă timp să facă un schimb 
cultural din care a rezultat şi modul acesta de 
scriere cu complementaritate. A fost printre 
puţinele lucruri importante pe care le-am aflat de 
la tine. În rest, doar frânturi. 

- lartă-mă, te rog, dar să ştii că nu îţi ascund 
nimic. Am ajuns la un volum destul de mare de 
informaţii, însă nu am reușit să le pun cap la cap 
într-un tot unitar cursiv şi explicit. Îmi este destul 

de greu să îți spun lucruri pe care nici eu nu ştiu 
cu ce să le leg ca să se potrivească. 

- Tocmai aici cred că greșeşti. Dacă aș 
cunoaște și eu aceste calupuri de date, poate că, 
împreună, ne-ar fi mai uşor să le asamblăm. 

- Da, cred că ai dreptate. Hai să-ți spun! 
Când au venit extratereștrii, pământeni se aflau 
într-un alt fel de societate față de cea pe care o 
avem noi acum. Erau mult mai... ecologişti, ca să 
ZIC așa, mai apropiați de natură, consumau 
resursele cu măsură, având o dezvoltare mai puțin 
sau aproape deloc industrială şi mai mult 
spirituală. De fapt, nu este nicio surpriză, cam aşa 
ni-i închipuiam și noi pe strămoşii de acum... 
ehee!, nu ştiu câte milenii. 

- Da?! Eu mi-i închipuiam cu păr pe ei şi cu 
bâta în mână. 

- Trebuie să acceptăm că civilizațiile sunt 
ciclice. Între vârfuri evolutive, se mai ajungea și 
la... ghioagă. 

- Da, ştiu, am glumit. Deci, erau ecologici 
oamenii noştri de atunci. Ce bine ar fi fost dacă 
rămâneam până azi aşa! 

- Nu am rămas tocmai din cauza 
extratereştrilor. Aceştia erau nişte cuceritori, 
având o societate tehnologică foarte avansată. 

- Normal, altfel nu ar fi putut ajunge până 
aici. 

- Da, mai ales că, se pare că nu au ajuns la 
noi de prea aproape. Planeta lor natală este 
localizată, cel puţin aşa prevede un paragraf, la 
aproximativ douăzeci şi unu de ... gadroane de 
noi, cu referirea că acest „gadron” ar fi un an- 
lumină de-al lor. Presupunând că planetele 
noastre sunt aproximativ la fel, cu aceleași 
caracteristici, putem spune că și perioadele de 
revoluție ar fi asemănătoare, deci, gadronul lor ar 
fi cam cât un an lumină şi de-al nostru. 

- Deci, sunt tot din galaxia noastră, dar nu 
şi din sistemul nostru solar. 

- Stai să vezi cum stau lucrurile! Când ei au 
fost izgoniți de către pământeni — doar o parte a 
lor, deoarece marea majoritate a pierit în războiul 
dintre lumile noastre — au mai avut la dispoziție 
doar o singură navă și... aici am o întrerupere de 
date. 

- Spune cam ce se deduce din texte! 

- Că nu prea aveau toate cele necesare, 
nefiind pregătiți pentru o călătorie atât de lungă, 
fapt ce i-a determinat să fugă mai aproape. E doar 
o presupunere născută din date incomplete. 

- Dacă erau mai aproape, de ce nu s-au 
întors mai repede? 

- Asta nu mai ştiu. Poate că le-a luat timp să 
se refacă, să se pregătească de luptă... 

- Mda, se pare că acum s-au refăcut 
complet. Ţi-am spus oare că au distrus o navetă 
rusească ce intenționa să se apropie de e1? 

- Nu. Deja ne-au atacat?! 

- Să vedem cum vor mai decurge lucrurile 
acolo la suprafaţă. Spune-mi, te rog, ai găsit 
informaţii certe privind cauza conflictului dintre 
noi şi ei? Ştii măcar cine a început războiul 
atunci? 

- Este precizat destul de clar. Motivul 
războiului a fost intenția extratereştrilor de a 
acapara planeta noastră. Ei veniseră aici în 
căutarea unui spaţiu care să le asigure evoluția 
civilizației lor. Aş îndrăzni eu să spun, după cum 
reiese din scrierile complementare, că a existat de 
la început şi o contradicție de principii, 
temperamente, obiceiuri între cele două părți. 
Războiul era, oricum, inevitabil, încă de când au 
pus prima dată piciorul pe planeta noastră. Deci, 
aproape că nici nu mai contează cine l-a început, 
dar este de presupus că pământeni au fost victime 
ale ocupaţiei extraterestre, iar, la un moment dat, 
şi-au cerul libertatea înapoi. Aaa!, ar mai fi ceva 
de spus aici. Face parte din datele neelucidate 
complet, dar merită amintit. Extratereştrii ăştia 
aveau un plan de... , să folosesc un termen care se 
potrivește cel mai bine cu ce am găsit eu, de 
schimbare a planetei noastre. Voiau să o 

transforme în altceva, nu ştiu în ce, sau voiau să 
schimbe radical modul de trai aici la noi. 

- Oare, ar putea fi acel cristal de la capătul 
acestui tunel, o piesă determinantă a acelei 
schimbări? Ai găsit ceva în acest sens? Fac o 
astfel e speculație, gândindu-mă că atunci, demult, 
poate că le-a rămas treaba neterminată şi de-aia au 
tinut morțiș să se şi întoarcă, pentru a încheia 
transformarea planetei noastre în acel „altceva”. 
Să ne gândim doar la faptul că, nici nu s-au întors 
bine extratereştrii ăştia, că s-a şi activat cristalul 
acela lăsat, foarte probabil, tot de ei aici, care ne 
dă planeta peste cap. Auzeam că activitatea 
vulcanică generală a crescut de patru ori şi 
continuă să se amplifice, plus alte şi alte 
schimbări care sunt în curs de desfășurare. 
Uoauu!! Fii atent ce mi-a venit în gând! Dacă 
aceşti străini au alt mod de viață comparativ cu 
noi, poate asemănător, dar totuşi diferit?! Mă refer 
la concentrația de oxigen, la presiunea 
atmosferică, la temperatură şi la alte asemenea 
caracteristici care nu au cum să fie identice. Iar 
cristalul nu face decât să schimbe toate acestea, 
astfel încât traiul pe Pământ să fie mai pe placul 
lor. Am deviat puțin şi, în cazul de față, nu este 
bine să ne afundăm în speculaţii. Mai spune tu 
alte lucruri care au un grad mare de credibilitate! 

- Aş mai adăuga faptul că în timpul destul 
de lung al convieţuirii civilizațiilor noastre, s-a 

făcut şi un... schimb de mentalități. Unii de-ai 
noştri au început să se comporte ca ai lor. 

- Da, bineînțeles, am luat de la ei ce aveau 
mai rău! Cum altfel?! Şi uite-așa am ajuns să ne 
umplem istoria de fărădelegi. Mă şi gândeam cum 
de ne-am transformat din buni ce eram, în răi ce 
suntem? Puterea exemplului personal!! 

- Măcar de ar fi luat ei ceva bun de la noi... 

Terminaseră de mâncat. Andrad se ridică, 
îndreptându-se spre locul său de lucru, pentru a se 
apuca din nou de tradus. 

Fata îl urmă, dar iar profită de drumul până 
acolo, pentru a-l mai iscodi de ceva: 

- Mai spune-mi, te rog, despre viziunile 
tale! 

- Eeee!, nu sunt viziuni. Pur şi simplu, în 
anumite momente, atunci când traduc mai fluent, 
îmi apar şi imagini care corespund acelor texte. 
Nu înţeleg mecanismul de producere a acestui 
fenomen. N-ar fi exclus ca la textele astea ale 
noastre, de fapt, ale lor, să fi fost ataşate și 
imagini. 

- Adică avem de-a face cu o scriere... 
audio-video!?! Este posibil, având în vedere că ea 
era deja bidimensională prin cele două inserări, 
normală şi complementară, după cum le-am numit 
noi. Dar eu de ce nu percep nicio imagine. Aaaa!, 
pentru că nu traduc. O să stau de acum încolo cât 
mai aproape de tine și te rog să traduci cu voce 

tare, ca să fiu şi eu părtașă la toate astea! Să stai 
fără grijă, căci nu o să-mi asum nimic din 
meritele tale. 

- Le împart bucuros cu tine, numai să ieşim 
cu bine din toată povestea asta. 

- Să sperăm că vom ieşi. Auzi?!, dar cum 
rămâne cu autorii textelor? Revin la o discuţie 
anterioară. O scriere atât de complicată — şi video 
pe deasupra — aparține mai degrabă 
extratereştrilor decât pământenilor. 

- În „viziunile” mele am văzut multe ființe 
mergând prin aceste tuneluri. 

- Daaa?!! Şi de ce nu mi-ai spus? Cum 
arătau? Erau oameni sau extratereștrii? 

- Nu pot să spun sigur, deoarece imaginile 
îmi parvin de cele mai multe ori distorsionat, ca 
într-un vis grotesc. Erau sigur umanoizi, ca nişte 
imagini proiectate lăbărţat pe pereți, dar înclin să 
cred că nu erau oameni. Dacă ne gândim că şi 
cristalul acela răspunde la comanda celor din nava 
străină, putem aprecia că tot ansamblul acesta 
subteran a fost construit de extratereștrii. Poate că 
aici îşi creaseră o atmosferă artificială, prin care 
au reprodus condiţiile specifice planetei lor. 

- Şi eu m-am gândit la asta. Dar cum 
rămâne cu sensul acestor scrieri? Chiar tu spuneai 
că... „doar nu scriau ei, de propria lor invazie!” 

- Eee, asta o punem pe seama 
subiectivismului traducerilor noastre. Suntem 

tentaţi mereu să intrăm în pielea celui care 
povesteşte, să ținem cu naratorul şi chiar să 
răstălmăcim sensul cuvintelor pentru a corespunde 
cu varianta care ne convine. O facem involuntar. 
De asemenea, să ținem cont şi de faptul că — şi o 
spun chiar eu, cel care a construit algoritmul de 
traducere — există o marjă de... improbabilitate a 
sensurilor. Soft-ul este uman şi traduce în 
parametrii în care a fost creat. De aceea a fost 
necesar şi un departament de interpretare; adică la 
sfârşit, când întreaga traducere este încheiată, 
urmează să se facă o ajustare, o punere de acord a 
tuturor sensurilor parțiale adunate. Altfel nu se 
poate, că nimeni nu a fost contemporan cu 
autorul, pentru a-i înțelege acestuia toate 
subtilitățile.  Deducţia ocupă un loc foarte 
important aici. 

- Offf!, în ce situație complicată ne aflăm! 

- La fel de adevărat este şi că toată această 
narațiune poate fi o cronică a vremii respective. 
Adică, cei care au scris-o, s-au străduit să respecte 
adevărul istoric. Că le-a convenit sau nu ce au de 
scris, mai puțin a contat, dar au respectat 
semnificația evenimentelor. Aşa fac cronicarii, că 
dacă ar minţi, ce s-ar alege din istorie?! 

Ajunseră la destinație. Pentru că se 
depărtaseră cu traducerile de cortul lor, făceau 
drumul acesta cu un vehicul electric pe care îl 
conducea Claire. 

Coborâră din maşinuţa silențioasă şi se 
urcară amândoi pe scară. Apoi pufniră în râs şi 
coborâră amuzați. Aveau de lucrat jos; scara 
trebuia să mai aştepte puțin. 

Fata se gândi că este bine dacă mai au chef 
de râs. Înseamnă că nu-i totul pierdut. Sau poate 
că este doar starea de spirit a doi tineri care se 
plac şi cărora nu le mai pasă de ce se întâmplă cu 
Lumea. 

Totuşi, lui Andrad îi păsa. Nu de Lume, ci 
de ceva bizar care îl gonea de la spate. El uită 
repede de toate şi îşi reîncepu lupta mută cu 
necunoscutul care îl ademenea din pereții 
misterioşi, a căror piatră i se părea doar un 
paravan în fața unor taine care îl chemau tot mai 
insistent. Și mai avea şi acea tendință greu de 
stăpânit, de a ajunge la capătul tunelului. Ceva 
parcă îl chema acolo, dar înţelegea că nu poate să 
plece până nu smulge stâncii, misterul ascuns 
printre mileniile de aşteptare. 

Claire îi sesiză imediat concentrarea şi 
aparenta detaşare de realitate; prea rapide, ca să le 
pună doar pe seama pasiunii lui. Devenise clar 
pentru ea, că Andrad este cu atât mai influenţat, 
cu cât ajunge mai aproape de pereţii cu texte. 
Când reuşeşte să îl conducă la masă, unde se 
depărtează de zona critică, el îşi revine. Era de 
reținut şi de inclus în raportul periodic. 

În Consiliul Preşedinţilor se luase decizia 
de ripostă armată asupra navei extraterestre; cu 
certuri, cu argumente țipate, cu discuții 
interminabile, dar cu majoritatea de voturi 
necesară. Atmosfera tensionată fusese justificată 
de criza enormă în care se afla Omenirea. 
Devenise totul pe viaţă și pe moarte, deci trebuia 
acționat cât mai repede, cât încă se mai putea. 

Atacul urma să fie inițiat din trei direcții 
diferite, pentru a limita posibilitatea de reacție a 
inamicului — de pe mare, din sudul oceanului 
Atlantic, de către americani, din Extremul Orient 
de către ruşi şi din Mediterana de către europeni. 
Chinezii rămâneau în rezervă, pentru ca, la 
momentul potrivit, să dea lovitura de grație, dacă 
ar mai fi fost necesar. 

A-u-en încă medita rezemat cu capul de 
fotoliu. Nu ştia că dobândise statutul de inamic. 
Se gândea la acea navetă distrusă şi spera să nu fi 
avut echipaj. Nu că ar fi contat prea mult în 
condițiile de față, dar credea că fusese o încercare 
a lor, ratată din cauza temperamentului violent al 
navei sale, de a stabili un contact cu el. 

Nici nu ştia ce ar fi fost de spus într-un 
astfel de caz. Ce să le transmită el oamenilor? 
„Vedeţi că am venit să vă distrug civilizația.”? 
Sau că „Nu am nimic cu voi, dar misiunea mea 

este mai presus de importanţa existenţei voastre.”? 
Şi cum ar fi reacționat ei? Probabil, violent, 
deoarece chiar el i-ar fi pus într-o situație de 
legitimă apărare, aşa cum şi ei îl puseseră pe el, 
trimițând naveta aceea prea aproape. 

Dintr-o dată îl deranţă acelaşi semnal de 
alarmă emis de computerul navei sale. 

- Acum ce mai este?, întrebă el, privind în 
același timp, ecranul. 

- Suntem atacați din trei direcții. 

- Vin arme sau navete de contact? 

- Sunt arme nucleare de capacitate mare. 

A-u-en deveni surprins. Nu se așteptase la 
asta. De ce ar fi lansat oamenii un atac atât de 
puternic împotriva lui? Înţelegea că... poate se 
simțeau amenințați de prezenţa sa acolo, dar ca să 
îti expui în același timp şi propria planetă la o 
masivă radiație nucleară, era de neînțeles pentru 
el. 

Comandă navei să se îndepărteze, până la 
distanţa la care distrugerea celor trei rachete, să nu 
mai pună în pericol biosfera planetei. Apoi dădu 
ordinul de contracarare a atacului. 

Pentru astfel de comenzi nu mai era nevoie 
să convingă nava de utilitatea lor. Avea ea în 
programul intim, sisteme de autoprotecție. 

Mai greu urma să îi fie acum când 
intenționa — se decisese, ca urmare a atacului 

neprovocat al oamenilor — să activeze „Inima”, ca 
fază principală a misiunii sale. 

Înainte de a face efortul mental de a 
constrânge nava să-i accepte decizia, mai scoase o 
dată, de la piept, bucata de cristal în care se aflau 
spiritele contopite ale strămoşilor săi rătăcitori, a 
căror dorinţă fusese să fie aduși alături de ceilalți. 
Chiar şi el, care se născuse mult mai târziu, Și încă 
pe planeta de refugiu, înțelegea sacralitatea 
gestului. 


Claire Carter se depărtase puţin pentru a 
vorbi cu generalul Doven. Când termină, se 
întoarse lângă Andrad, cu o mină îngrijorată. 

Ca să îl scoată mai repede din starea lui de 
concentrare, îl întoarse spre ea şi îl cuprinse cu 
braţele în jurul mijlocului, hpindu-şi, în același 
timp, capul de pieptul lui. 

Gestul ei avu efectul scontat. Tânărul se 
scutură puţin, parcă înfiorat de mirosul parfumat 
al unei flori, după care o prinse de umeri, 
depărtând-o puţin pentru a-i întâlni privirea. 

- Ce s-a mai întâmplat?, întrebă el încă 
puţin absent, dar făcând efortul de a-şi reveni. 

Îşi cam dăduse seama că atunci când are 
ceva important de transmis sau de aflat, prietena 
lui recurge la astfel de mici stratageme care lui îi 

plăceau foarte mult, chiar dacă suspecta că au în 
ele şi o doză de alintare interesată. 

- Am primit nişte veşti; şi nu sunt bune... 

- Ce putea să se întâmple mai rău decât ne 
aşteptam?! Asteroidul nu a mai căzut, iar nava 
asta, oricât de ostilă ar fi, nu cred că poate depăşi 
dezastrul unui impact cosmic. 

- Dar tinde să îl egaleze... S-a luat decizia la 
nivelul cel mai înalt, de a se distruge nava străină, 
iar riposta noastră s-a produs deja. 

- Şi, probabil, musafira a rămas vie şi 
nevătămată, nici măcar zgâriată. Nu era de 
aşteptat? Doar nu şi-a făcut cineva iluzii că ăștia 
merg prin spaţiu cu nave de carton!! Prostia a fost 
a noastră, că am atacat. 

- 11... Până la urmă, avem şi noi dreptul să 
ne apărăm, nu?! 

- Când suntem atacați, da, dar nu aşa... 
preventiv. 

- Tu ce faci acum, ai început să ţii cu ei?! 
Influenţa asta misterioasă care se manifestă asupra 
ta, o fi presupunând şi așa ceva? Când începi să fii 
de-al lor, măcar să mă anunțţi la timp! 

- Scuză-mă, nu am vrut să te supăr! Ziceam 
ŞI eu așa... Spune-mi ce s-a întâmplat! 

- Nu m-am supărat, dar acum chiar că nu 
mai avem încotro. Trebuie să găsim cât mai 
repede o soluție salvatoare. Rachetele trimise de 

noi au fost distruse înainte de a-și atinge ținta. 
Apoi, toate celelalte au avut aceeaşi soartă. 

- „Toate celelalte”!!?? Dar cât au mai tras? 
Nu şi-au dat seama că este inutil? 

- Ce este mai grav, că la scurt timp după 
atacul nostru, s-a detectat un alt flux de particule 
îndreptat spre Pământ, din partea navei cosmice., 
având ca efect, aceeaşi încărcare energetică, dar 
de nivel mult mai înalt ca precedenta dată, a 
acelui cristal care a fost supranumit Diamantul”. 

- Păi, dacă am tras în ei ca la Revelion, mi 
se pare normal să reacționeze aşa. 

- Normal, nenormal, cert este că acum ne 
atacă şi el. 

- Parcă dedusesem că acel cristal nu este o 
armă, ci doar un mecanism de schimbare a unor 
parametri. Sau oricum, ceva cu altă destinație 
decât cea de atac. 

- Nu ştim ce face cu adevărat cristalul ăsta, 
dar activarea lui la un nivel superior, a făcut ca 
planeta noastră să o ia razna. Tot ce se poate 
înrăutăți din punct de vedere meteorologic, 
tectonic, mareic... a făcut-o deja şi continuă cu 
perseverenţă. 

- Nu am mai simțit cutremure... 

- La noi au mai fost doar câteva uşoare, dar, 
de exemplu, Cercul de Foc al Pacificului, arde la 
propriu. Nu ar fi exclus ca această arie în care ne 

aflăm noi acum, să fie protejată, pentru a deveni 
noua lor locuinţă... Iar în rest, distrug. 

- Şi noi ce mai putem face? Nu cred că, 
traducând în continuare toate aceste texte, îi 
speriem cu ceva! 

- Generalul Doven vrea să afle cât mai 
repede posibil, cum i-au învins oamenii din trecut, 
pe strămoşii acestor extratereștrii. Este o 
informație vitală şi trebuie să ne concentrăm 
asupra ei. La Comandament se apreciază că mai 
avem la dispoziție doar câteva zile, cel mult o 
săptămână, dacă lucrurile evoluează în acelaşi 
ritm. 

- Şi apoi ce se întâmplă? 

- Of, eşti culmea! Ce o să se-ntâmple? O să 
ne iasă lava prin şireturi, o să ne ajungă apa mării 
la cablurile de înaltă tensiune, o să ne crape 
planeta ca un pepene copt. Cam lucruri de-astea... 
mărunte!! 

- Am întrebat cu un scop. Voiam să știu 
dacă s-a calculat cam până unde vor merge aceste 
transformări planetare. Nu cred că extratereştrii au 
intenția de a distruge planeta, ci doar să și-o 
pregătească pentru ei, fapt ce duce la 
presupunerea că am putem conviețui, chiar dacă 
în condiții mai grele pentru noi. Oricum, este mai 
bine decât o ciocnire cu un asteroid. 

- Mda, poate fi o soluție de avarie, dar 
putem să lăsăm aceste preocupări în grija 

specialiştilor. Noi trebuie să găsim arma sau 
modalitatea prin care am câștigat atunci. 

- Să ştii că am dat de nişte informaţii în 
acest sens, dar nu cred că o să-ți convină ce vei 
auzi. 

- Nu contează ce-mi convine mie, spune! 

- Povestea este puţin mai lungă, dar încerc 
să o sintetizez. Atunci când au venit prima dată, 
extratereștrii stăteau grupaţi în nişte... nu ştiu ce 
echivalent să găsesc pentru a fi cât mai aproape de 
adevăr... nişte forturi, un fel de cetăţi, oricum niște 
zone numai ale lor. 

- Deci, nu s-au amestecat cu pământeni. 

- Ba se amestecau, dar doar atunci când 
voiau ei. În aceste spaţii, forturi, cetăţi sau ce or fi 
fost ele, pe care le numeau... „habitacluri” stăteau 
numai ei, fără ca ai noștri să aibă vreodată acces 
acolo. Erau un fel de zone tabu pentru pământeni. 
Totuși, atunci când a început războiul, strămoşii 
noştri au reușit să pătrundă într-unul din aceste 
forturi, habitacluri — 1 se precizează şi numele, se 
chema „Aruna”. Era unul important, cel mai 
important dintre toate, probabil capitala 
extratereştrilor. Spun asta deoarece, pe lângă alte 
referiri la importanța ei, am găsit-o în vreo două 
locuri şi sub denumirea de „Aruna Regia”. 

- Cum au pătruns şi ce au făcut apoi?, 
întrebă fata cu sufletul la gură, în speranța de a 
afla soluția pentru alungarea străinilor. 

- Au pătruns... o să ţi se pară ciudat, cu 
ajutorul unor... vrăji. 

- Vrăji?!! Sigur este o traducere bună? 

- Nu ştiu cât de bună este traducerea, dar 
alta mai bună de atât, n-avem de unde să luăm. 
Poate fi un sens figurativ. Având în vedere tipul 
societăţii de atunci, una mai arhaică, mai ancorată 
de miturile naturale, putem deduce că aceste 
„vrăji” puteau fi şi, de exemplu, niște fierturi de 
plante sedative sau halucinogene cu care au fost 
păcăliți cei din Aruna. 

- Hai, măăăii!! Pe ăştia nu reuşim să îi 
atingem nici cu rachetele nucleare şi crezi că îi 
putem prosti cu infuzie de muşeţel!?” Offt!!, nu 
mai înțeleg nimic... Este atâta ambiguitate în toată 
povestea asta... ba eram evoluaţi, ba eram arhaici, 
ba ne-am înţeles, ba ne-am războit, ba i-am învins, 
ba doar i-am vrăjit, om fi scris noi, or fi scris ei... 
cine să mai priceapă?! Ne chinuim degeaba, că nu 
ne ajută la nimic... 

- Eu îmi dau toată silința, dar... 

- Ooo, iartă-mă! Nu te învinuiesc pe tine. 
Tu faci un efort extraordinar, chiar supranatural, 
dar îmi pare rău că tocmai într-un asemenea 
moment, de cotitură pentru Omenire, noi nu avem 
nicio soluție, niciun reper clar de care să ne 
agățăm, măcar doar cu speranţa. 

- Un moment ca ăsta, vine foarte, foarte rar, 
dar este inevitabil, așa că... 

- Totuşi, să nu dezarmăm! Încă nu suntem 
învinşi. Trebuie să le găsim noi o chichiţă. 
Continuă cu relatarea faptelor! Au intrat ai noştri 
în Aruna asta şi ce au făcut în ea? 

- Au folosit armele acesteia, pentru a le 
distruge extratereștrilor celelalte habitacluri. Asta 
spus aşa, în mare, dar desigur că sunt relatări 
despre mai multe întâmplări care aparțin acelui 
eveniment. 

- Deci, dacă ar fi să repetăm strategia de 
luptă a strămoşilor noştri, ar trebui să ajungem şi 
noi pe nava asta de-acum și să încercăm să o 
distrugem din interior, dar nu înainte de a 
neutraliza şi „Diamantul”. 

- Şi cum o s-o facem, că nici măcar mușeţel 
nu avem?! 

Claire îl privi puțin mirată de faptul că lui 
încă îi mai arde de glume, apoi se descărcă într-un 
râs zgomotos care nu avea legătură cu buna 
dispoziţie, fiind doar o golire de tensiunea psihică 
de care se încărcase în ultima perioadă. 

Când se linişti, îşi puse iar capul pe pieptul 
lui Andrad, ca şi cum acolo s-ar fi aflat ultimul 
refugiu de pe planetă. 

Stătu așa câteva zeci de secunde cu dorința 
iluzorie de a îngheţa timpul până la găsirea unei 
soluții izbăvitoare. 

Nici el nu o deranjă, dar se concentra mai 
puţin pe criza planetară, gândindu-se la modul 

cum a evoluat relația lor. Nu îi convenea turnura 
pe care o apucaseră lucrurile în privința asta. 
Chiar dacă erau mult mai apropiaţi, cel puţin fizic, 
şi Claire venea la pieptul lui în modul cel mai 
firesc, simţea că au ajuns într-un punct mort al 
prieteniei lor. În loc să devină îndrăgostiţi, ei 
ajunseseră doar foarte buni amici. Acum se puteau 
atinge, pupa, îmbrățișa, dar o făceau ca într-o 
prietenie de cartier. În el fierbea aceeași tensiune 
amoroasă care se vaporiza efervescent la fiecare 
atingere a ei, dar tot nu avea curajul de a-şi 
mărturisi sentimentele profunde care îi tulburau 
fiinţa. ÎI încântase atât de mult propunerea ei de a 
deveni prieteni, dar fusese suficient de bleg să nu 
exploateze momentul, transformându-se pentru 
Claire, dintr-un potențial iubit, într-un confident 
de ocazie care își va pierde importanța odată cu 
dispariția motivului pentru care stau acum 
împreună. 

Noroc că acea energie necunoscută care 
emana din pereții de stâncă îl obliga să muncească 
înzecit, îl chema spre adâncimea tunelului, îl 
transpunea uneori în altă lume, făcându-l să uite 
că şi-o doreşte pe Claire mai mult decât o armă 
eficientă împotriva extratereştrilor. 

ÎI trezi din gânduri, replica întârziată a fetei: 

- Nu ştiu cum să o facem, dar trebuie 
neapărat să aflăm. 

- Ar fi o soluţie... 

- Da?!! Ştii cum am putea ajunge pe nava 
străină? 

- Printr-o... „vrajă”. 

- Da? Și de unde o luăm? Din grădina cu 
zorele? Ce vrei să spui? 

- Îţi spuneam de reţelele energetice de date 
care sunt asociate textelor. 

- Nu mi-ai spus de aşa ceva. Te referi la 
componenta aceea audio-video presupusă de noi? 

- Şi da şi nu. Cum, nu ţi-am spus despre 
traducerea complementară a acestui aspect? 

- Nu mi-ai spun nimic. Vezi că mie nu-mi 
spui mai nimic?! 

- Scuză-mă, dar cu atâtea date în cap, nici 
eu nu mai ştiu ce spun și ce nu. Denumirea asta de 
„reţea energetică de date” am scornit-o eu pe 
moment, că nu știam cum să-i zic. Este un fel de... 
energie recurentă a faptelor trecute, care este 
imprimată în aceste texte. Ca o întoarcere în timp; 
de fapt nu noi ne întoarcem, ci informaţiile de 
atunci au fost conservate într-un anume tip de 
energie, necunoscută nouă desigur, iar acum pot fi 
accesate în momentul în care te conectezi la 
rețeaua lor. 

- Este cumva motivul pentru care ţi se arată 
tie acele imagini? 

- Este cea mai probabilă explicație. 

- Dar tu cum reuşești să accesezi rețeaua 
asta? 

- Habar n-am. Posed, poate întâmplător, o 
anume caracteristică, ceva... 

- Şi cu ce ne ajută asta? Crezi că poți ajunge 
„imaginativ” pe nava lor? În asta constă vraja? 

- Nu am cum să ajung pe nava lor în acest 
mod, deoarece imaginile de care vorbim s-au 
întâmplat deja; şi-ncă foarte demult. Dar, din câte 
am înţeles, reţeaua asta de date recurente are, din 
loc în loc, nişte noduri, unde datele sunt mult mai 
concentrate. Un astfel de punct se află în 
continuarea tunelului, nu chiar departe de noi. De 
la el încolo, textele dispar, rămânând doar această 
rețea invizibilă care se poate continua până la 
capătul tunelului. 

- Dispar?! Rămânem şi fără texte? De unde 
ştii? 

- Am fost şi m-am uitat, atunci când ai vorbit 
tu ultima dată cu unchiul tău. Iar acolo, la Diamant, 
ar putea fi centrul tuturor datelor, unde se găsesc 
toate informaţiile de care avem nevoie. Spun asta, 
deoarece am perceput că reţeaua este din ce în ce 
mai puternică, pe măsură ce ne depărtăm. 

- Bun, şi de ce nu te-ai conectat la acel nod? 
E o procedură mai complicată? 

- Mmmm!... 

- Doar ştii câtă nevoie avem de informaţii! 
Trebuie să încerci, mai ales că, sfârșindu-se 
scrierile, prezența noastră aici se va mai justifica 
doar „traducând” reţeaua asta energetică. 

- Nu e chiar atât de simplu. Nu ştiu dacă 
rezist unei asemenea solicitări. 

- Aaaa!, înţeleg... Atunci nu risca! Viaţa ta 
este mai prețioasă decât orice, pentru că fără tine, 
nimeni nu ar mai şti să traducă atât de repede și de 
complex; dar nu numai din cauza asta... Trebuie să 
găsim altceva. O să vorbesc imediat cu unchiul 
meu, să-i pună pe cercetători să creeze un aparat 
care să transforme energia asta în imagini. Nu pare 
a fi un lucru imposibil — la aceeași frecvenţă, cu un 
modulator ceva, până la urmă este vorba de un 
semnal video. 

Ar fi vrut să o întrebe: „Și din ce altă 
cauză?”, cu speranţa că ea ar fi făcut referire la 
relația lor, la cât de mult ține la el şi nu vrea să-l 
piardă, dar se abținu de teamă ca nu cumva Claire 
să răspundă ceva neutru legat de importanţa fiecărui 
om în parte sau dreptul tuturor de a trăi şi de a-și 
hotărî singuri soarta. 

Se întoarse resemnat la munca lui. Apoi se 
revoltă, se învinovăți pentru lipsa de inițiativă, 
pentru cât de fraier este. Da, însuși „Regele 
blegilor” s-a reîncarnat în el ca să-şi răscumpere 
greşelile din celelalte vieți, fără să ştie că l-a nimerit 
pe „Cavalerul neînfricat al tuturor ezitărilor”. 
Hotărât lucru, trebuia să schimbe ceva. Dacă nu-i 
putea vorbi Clairei despre dragostea sa, măcar să o 
facă să înţeleagă. Daaa!!!, ştia cum. 

Cap. IN: ARUNA REGIA 


Când sunetul telefonului sfâşie noaptea, iar 
prin crăpătura căscată în întuneric nu văzu niciun 
pic de lumină, dar simţi valuri de ceață şi mai 
neagră care îl ridică vijelios până în abisul de 
smoală al cosmosului, colonelul Nicholas Tellner 
înțelese că a venit timpul. Nu știa pentru ce 
anume, doar că decizia radicală pe care o aşteptau, 
sosise în sfârșit. Era paradoxal că tocmai o astfel 
de aruncare în gol către necunoscutul cu care 
urmau să joace un fel de „ruletă rusească”, suna 
acum ca o ușşurare. Tensiunea uriaşă asociată unui 
astfel de moment, te putea omori înaintea Morţii. 


Ei nu se temeau de moarte — erau doar elita 
trupelor de elită — dar încordarea asta surdă a 
tuturor celor din Jur, care îți pătrundea prin pori şi 
te seca de speranţă, îi făcea să se simtă 
vulnerabili. 

Tocmai de aceea, colonelul se bucura că 
aşteptarea se terminase. Nu îl speria misiunea, 
oricare ar fi fost ea, chiar dacă era conştient că 
joacă o „ruletă rusească” de sorginte extraterestră, 
nu doar cu un cartuș, ci cu un singur locaş gol în 
butoiaşul pistolului. Se bucura că măcar, dacă va 
fi să fie, vor muri eroic, cu demnitatea celor care 
nu renunță la dreptul de a exista ca specie. Nu i-ar 
fi convenit cu niciun chip să treacă „dincolo” din 
cauza tavanului căzut în cap la un cutremur mai 
mare sau a unui val uriaş care ar fi măturat oraşul. 
EI, ca şi echipa lui, voia să lupte, pentru că doar 
acțiunea îți poate da o şansă de reușită. Nimeni nu 
a obținut vreo victorie, doar așteptând. 

Răspunse la telefon cu această speranţă că 
cineva le va transforma tensiunea, în şansa de a 
câștiga. 

La celălalt capăt al „firului” se afla 
generalul Richard Doven, care îi spuse cu un ton 
grav: 

- Nicholas, a sosit momentul... Pregătiți-vă! 

- Acelaşi plan? 

- Nu chiar. Vom trimite mai întâi „fantoma” 
ŞI dacă va avea succes, veţi acţiona voi. 

- Înţeleg. Era şi timpul să o scoatem de la 
naftalină. 

- Dacă nici acum, atunci când? 

- Da, pornim imediat. Într-o oră vom fi 
gata de lansare. 

- Dumnezeu să ne ajute! 
- Nu pare că ar mai fi cu ochii spre noi... 


x 


Generalul Doven nu mai știa de cât timp se 
afla neîntrerupt în sala mare de operații. Să fi fost 
zile sau doar zeci de ore, nici nu mai conta. Toți în 
jurul lui aveau fața schimonosită de oboseală, dar 
cine se mai gândea la somnul dulce de acasă. La 
ordinul lui, li se aducea masa acolo şi mâncau pe 
apucate. Pentru odihnă, tot el stabilise o zonă cu 
câteva fotolii, mai în spate unde, cei care erau 
chiar extenuati, puteau merge să se prăbușească în 
ele pentru câteva zeci de minute, doar dacă fluxul 
de date de pe monitoarele lor le permiteau acest 
lucru. 

La Comandament veneau o mulțime de 
informatii. Din toate colțurile lumii se transmiteau 
rapoarte la zi despre toți parametrii mai mult sau 
mai puțin importanți pentru luarea unor decizii. 
Era impropriu spus „la zi”, deoarece toată planeta 
intrase într-o spirală a schimbărilor, aşa că, nici nu 
mai veneau date pe care să le poți lăsa pentru mai 
târziu. 

Şi mai grav era că centrul lor de operații 
devenise un fel de depozit al informaţiilor primite. 
Aveau din ce în ce mai puţine soluții pentru 
gravele evenimente care se petreceau. Nu mai 

erau capabili să ia decizii viabile de contracarare a 
efectelor provocate de nava străină, iar Consiliul 
Preşedinților încetase să se mai întrunească fie şi 
virtual, cel puțin din două motive: şedinţele se 
transformau rapid într-un vacarm de voci care nu 
se ascultau una pe alta; în al doilea rând, fiecare 
preşedinte de stat prefera acum să se ocupe strict 
de soarta țării sale, considerând că efortul planetar 
nu mai are nicio eficiență și că doar pe plan zonal 
se mai poate salva câte ceva. Totuşi, din când în 
când, preşedinţii îl mai contactau pe generalul 
Doven pentru a primi informaţii certe despre 
zonele lor de responsabilitate. 

Nu era singurul motiv pentru care 
Comandamentul Planetar încă mai funcționa. Toţi 
cei de acolo continuau să spere în găsirea unei 
soluții globale. Generalul chiar mai avea un as în 
mânecă, deşi nu le spusese nimic celorlalți, fiind 
vorba de un proiect strict secret. 

ÎI contactase în particular președintele 
american cerându-i părerea în legătură cu 
folosirea „fantomei”. Acceptase imediat trimiterea 
acesteia, nu din convingere personală — el încă 
mai credea că găsirea unui punct comun cu 
extratereștrii, care să conducă la o soluție 
rezonabilă pentru Omenire, ar fi fost posibil — ci 
pentru că nu mai avea nicio altă soluție. Oricum, 
răul fusese deja făcut prin atacarea cu rachete a 
navei străine. Ce mai conta încă o rachetă în plus? 

„Fantoma” era o ogivă nucleară ca toate 
celelalte, doar că avea un înveliş cameleonic, 
foarte asemănător cu cel al echipamentului de 
mascare folosit de oamenii colonelului 'Tellner, 
însă mult mai rezistent la temperaturi extreme și 
şocuri. Avea şi o construcție care îi permitea să fie 
invizibilă pe toată gama de radare de tip terestru. 
Se bazau pe probabilitatea ca tehnologia 
extraterestră în domeniu, să folosească același 
principiu de detecție. 

O rachetă de acest tip, urma să fie trimisă 
spre inamicul lor cosmic, profitând şi de faptul că 
acesta avea aceeași tactică de poziționare geo- 
staționară. Noutatea propusă de generalul Doven, 
pe care preşedintele o acceptase imediat, fusese ca 
o navetă americană cu echipa colonelului Tellner 
la bord, să urmeze racheta. În situaţia că 
„fantoma” avea succes şi reușea să formeze o 
breşă în învelişul navei, trupa de elită ar fi pătruns 
pe acolo şi ar fi acționat în consecință. 

Desigur că, la un posibil succes al rachetei, 
se puteau trimite şi alte astfel de ogive care să 
distrugă complet ameninţarea, dar americanii 
doreau să obțină cât mai multe date despre o astfel 
de civilizație atât de evoluată, care să le confere 
un avantaj substanțial faţă ce celelalte state, în 
perioada ce va urma acestei crize globale. 

Fuseseră trimise instrucțiunile către echipa 
de intervenție. Ajunşi pe navă, ei trebuia să 

acționeze pentru transmiterea spre Pentagon a cât 
mai multor imagini din interior. Urmau să 
nimicească forța vie a inamicului şi să preia 
conducerea navei. Dacă cele două obiective nu 
puteau fi realizate, apreciere ce fusese lăsată la 
decizia colonelului Tellner, planul prevedea 
detonarea în incintă, a unei încărcături explozive 
care să înlăture definitiv pericolul, o detonare de 
la distanţă, dacă militarii reușeau să iasă la timp 
de acolo. Se prevăzuse şi posibilitatea ca explozia 
să fie comandată de la centru, dar generalul 
Doven spera să nu fie nevoie de o asemenea 
decizie. Nu la fel gândeau ceilalți, care considerau 
echipa de elită, o pierdere acceptabilă în raport cu 
îndeplinirea obiectivului propus. 

În sala mare a Comandamentului era un 
zgomot nefiresc. Deşi nimeni nu vorbea, acel 
țăcănit ca de mitralieră cu amortizor te trimitea 
într-o dimensiune ireală a existenţei. Era zgomotul 
tastelor bătute de toți cei de acolo care, muţi ca o 
colonie de furnici, își făceau datoria lor, neavând 
habar prea mult de a celorlalți și nevăzând 
întregul care putea deveni catastrofal pentru 
propria planetă, fără ca ei să poată anticipa asta, 
ba dimpotrivă, trăind bătaia fiecărei taste, cu 
convingerea datoriei bine făcute. Generalul își 
ridică puţin privirea, ascultă țăcănitul care crea o 
densitate acustică obositoare și se gândi pentru o 
clipă la statutul omului modern aflat în era 

tehnologică de vârf — cel de lucrător surd şi orb în 
marele  mușuroi social, aflat la  discreția 
furnicarului pe care îl percepi întotdeauna prea 
târziu... 


Mergea în vârful picioarelor, de teamă să 
nu îi trezească din somn pe cei îngrămădiți în 
jurul focului aproape stins. Luminișul pe care îl 
aleseseră ca loc de adunare conspirativă era în 
mijlocul unei păduri dese care le oferea suficientă 
protecție. Ochii iscoditori ai Celor coborâţi din 
stele, nu ajungeau până aici, chiar dacă Luna 
rotundă se străduia din răsputeri să strălucească 
spre ei toată lumina pe care o primea, ca şi cum ar 
fi vrut să spună: „Veniţi repede, i-am găsit, aici 
sunt!”. 

Andrad Șoimu se trezise deodată acolo, fără 
să înțeleagă cum. Apoi încet, încet, înțelesese că 
era efectul direct al conectării sale la nodul 
energetic. Nu mai erau doar imagini grotești 
proiectate pe pereții acelor incinte subterane, 
acum făcea şi el parte din acțiune, ceea ce 
dovedea că semnalul era mult mai intens și îl 
acaparase aproape cu totul. Nu o mai vedea pe 
Claire şi nici nu știa dacă a rămas lipit cu capul de 
peretele acela fosforescent sau s-a prăbușit 
inconştient pe jos. 

Nu înţelegea nici cum poate fi prezent într- 
o dublă stare, să fie şi conştient de ce 1 se 
întâmplă, dar să și trăiască în visul real al unor 
întâmplări atât de vechi. Era un sentiment nou, pe 
care nu îl mai trăise niciodată şi, cu siguranţă, 
niciun alt om, ceea ce îl făcea să se simtă straniu. 
Nu era speriat, ba mai degrabă curios şi fascinat. 
Pe deasupra, îl mira și faptul că avea percepții 
mult mai largi decât în mod obişnuit — nu doar 
vedea şi auzea ce se întâmpla în jurul său, dar 
desluşea într-o oarecare măsură şi gândurile şi 
trăirile celor pe care îi întâlnea. Își explica asta 
prin aceea că el nu trăia o realitate, fie ea şi 
trecută, ci acea energie misterioasă a Diamantului, 
găsise modalitatea de a se exprima prin el, în toată 
complexitatea el. 

După un timp de cutreierat prin poiana 
aceea, înțelese şi că are o prezenţă virtuală acolo; 
nimeni nu îl observa şi nici el nu putea să 
interacționeze cu mediul. Asta nu-i plăcuse la 
început. Ar fi vrut să poată interveni, să poată 
schimba în bine evenimentele, dar se întrebă apoi 
ce înseamnă binele? Binele cui să îl amplifice, al 
lui, al nostru, al lor, al celorlalți? Şi pentru că el 
nu aducea acest „bine” de undeva, ci îl lua de la 
ceilalți, însemna că un bine în plus, producea 
undeva un gol, care se transforma în răul altora. 
Se gândi la această dualitate ca la o pedeapsă, dar 
apoi recalibră raționamentul, devenind convins că 

poţi să faci bine, fără să faci în altă parte rău. 
Oare?! 

Abandonă repede acest paradox aparent, 
fiindcă îi atrase atenția doi inşi aflați la adăpostul 
unui copac bătrân, care vorbeau în şoaptă, poate 
ca să nu îi deranjeze pe ceilalți, deşi ceva îi 
spunea că o făceau din precauţie, ca să nu fie 
auziți de eventuali spioni ai Celor coborâţi. 

Unul dintre ei, care era puţin mai scund 
decât celălalt, îl întrebă pe interlocutorul său: 

- Crezi că o să vină? 

- Sper să o facă. Mi-a promis. 

- Ei promit multe, dar... 

- El nu este ca ceilalţi. Îl cunosc destul de 
bine, a fost doar ucenicul meu şi asta fără să i-o 
cer eu sau altcineva, ci din propria lui voinţă; 
chiar împotriva hotărârii tatălui său care a acceptat 
demersul, doar pentru că îi convenea şi lui. 

- Tocmai! Să nu uităm nici al cui fiu este! 
Dacă a fost, de la început, o capcană? Ne-a fost 
trimis ca să se ataşeze de noi, să ne facă să îl 
tratăm ca pe unul de-al nostru, să ne câştige 
încrederea. El poate fi spărtura din casa noastră 
prin care Zalmo ne vede toate mișcările. 

- Nu ne-a fost trimis de nimeni în mod 
special. Il-xe a venit singur, fascinat de cultura 
noastră construită pe principiul armoniei cu 
Planeta-mamă a tuturor. A copilărit printre noi, 
având suficient timp să ne înţeleagă şi să ne 

accepte modul de viaţă. Chiar dacă ar fi fost trimis 
ca spion, ceea ce nu cred, el s-a schimbat, iar 
acum ne ajută din convingerea că țelul nostru este 
unul corect. 

- Să sperăm că ai dreptate, altfel, tot efortul 
nostru de a redeveni liberi, ar fi în zadar. Dar dacă 
ne va fi credincios nouă, înseamnă că îi va trăda 
pe ai lui. Oare putem avea încredere într-un 
trădător? 

- Suspiciunea ta ne leagă de mâini. Fără el, 
nu am putea face nimic. Câţi dintre noi au intrat în 
habitaclunile lor? Niciunul; fără să mai vorbim de 
Aruna Regia cea inexpugnabilă. Este singura 
noastră șansă. 

- Bine, suntem nevoiți să urmăm planul, 
nădăjduind că, în caz de eşec, ne vor crede că 
grupul nostru a acționat fără ştirea celorlalți. 

- Am luat deja în calcul eventualele 
represalii. Toţi Bătrânii au fost de acord să ne 
asumăm un astfel de risc. La urma urmei suntem 
în război şi orice sacrificiu care ne dă speranţă, 
trebuie inclus în planul de luptă. Mai ales că țelul 
nostru suprem este mai presus de viețile noastre. 
Noi luptăm pentru o cauză nobilă şi asta a înţeles 
şi Il-xe care vede în Planeta-mamă a tuturor, 
însăși casa lui. 

- „Casa lui”?! Toţi Cei coborâţi au casa lor, 
acolo printre stele. Au venit la noi, i-am primit ca 
pe niște oaspeţi de seamă şi ei ce au făcut? Au 

distrus, au prădat, ne-au otrăvit semenii ȘI frații 
necuvântători, ne-au gonit din locurile noastre de 
baştină, ne-au promis şi ne-au mințit. Dar mai 
presus de orice, ne-au înjunghiat Mama... 

- Păi vezi?! Toate astea sunt argumente 
pentru a ne asuma orice risc în folosul victoriei 
noastre. Chiar și riscul de a ne baza pe Il-xe, fiul 
lui Zalmo, cel care deţine comanda Arunei Regia. 

Un zgomot de iarbă mişcată ajunse până la 
ei, de undeva dinspre marginea pădurii. Cei doi se 
îndreptară spre acel loc, iar în trecere prin 
poieniță, îi treziră şi pe ceilalți care începură, în 
tăcere, să se pregătească de plecare. 

Cel mai înalt mergea în față, cu precauția 
unei căprioare ce adulmecă haita de lupi. Ceilalţi 
îl urmau în tăcere. Se opriră lângă stejarul trăsnit 
de fulger, de la marginea pădurii şi priviră în 
lungul cărări care abia se vedea prin iarba deasă a 
câmpului. 

Veneau spre ei două persoane ținându-se de 
mână, care se apropiau din când în când în câte-o 
îmbrățișare. 

Ceva nu era în regulă. Îl așteptau doar pe 
Il-xe, iar întâlnirea lor era una strict secretă. Ce nu 
înțelesese băiatul din planul lor? 

Ceilalţi vorbiră din priviri şi conveniră că 
trebuie să anuleze totul și să se retragă, dar cel 
înalt, care avea autoritate asupra grupului, le făcu 

semn să rămână şi să îl aștepte. leşi în faţa 
musafirilor şi întrebă: 

- Il-xe, tu eşti? 

- Da, Maestre, 1 se răspunse cu un glas 
optimist. 

- Cine este cu tine?; și de ce ai venit însoțit? 

- Sunt cu prietena mea, Ada. Poţi avea 
încredere în ea. 

- Convenisem să vii singur. Compromiţi 
planul... 

- Nu. Totul va fi în regulă. Am luat-o şi pe 
ea — că oricum este la curent cu ce urmează să 
facem, noi doi neavând secrete unul față de 
celălalt — deoarece s-au înăsprit condițiile de acces 
în habitacluri, mai ales pe timpul nopții. Chiar și 
mie îmi este greu să ies, de aceea a trebuit să 
spunem că mergem la o plimbare sub clar de 
Lună. Garda de la poartă ne-a crezut. 

„Of, copil îndrăgostit şi naiv!”, rosti 
maestrul doar pentru sine, apoi spuse către tânăr: 

- Te rog să te gândeşti foarte bine dacă mai 
poți să ne ajuţi sau nu! Ai dreptul să te răzgândești 
ŞI nicio vină sau reproş nu va plana asupra ta; vom 
rămâne prieteni. Dar dacă hotărăşti să respecţi 
planul, nu vei mai putea da înapoi. 

- Bineînţeles că îl respect, obligatoriu în 
obiectivele lui finale, dar trebuie să acceptăm că 
detaliile prin care vom ajunge acolo, vor putea 

suferi modificări, prin confruntarea lor cu 
realitatea faptelor. 

- Să sperăm că nu va fi nevoie să 
improvizăm prea mult. Ştii ce ai de făcut? 

- Da. Vă duc până la poarta de sud a 
Arunei, pe drumul de aprovizionare, cer accesul 
cu codul meu şi îi țin de vorbă pe gardieni, cu 
poarta deschisă, până când vrăjile îşi fac efectul. 
Şamanul este cu voi? 

- Da, este. 

- Sper să poată adormi el, doar cu puterea 
gândului, toată garda porții de sud; ţi-am spus că 
paza a fost dublată încă de acum o săptămână. Nu 
ar fi exclus ca tata să bănuiască ceva. 

- Să sperăm că este doar o măsură de 
precauție. Şi nu-ți face griji din pricina şamanului 
nostru! Tu ţine poarta deschisă, un deget din 
mersul Lunii! 

- Aşa voi face, dar şi voi să vă respectaţi 
angajamentul — vă ajut doar pentru a distruge 
stația care controlează Inima. Şi nu pot garanta 
nimic pentru viețile voastre. 

- Da, așa ne-am înţeles și așa va fi. 


În tot acest timp, Andrad auzise discuţia, 
dar nu îi putuse şi vedea pe cei trei, din cauză că 
fusese ținut în spatele grupului de lângă stejar. 
Constată cu părere de rău că nu poate umbla chiar 
de capul lui. Avea şi o oarecare libertate de 

mișcare, dar trebuia să rămână încadrat în limitele 
energiei care îi furniza imaginile. 

Era foarte nerăbdător să îi vadă pe cei doi 
tineri sosiți din Aruna. Se gândea că este primul 
pământean, desigur, din timpurile actuale, care 
află cum arată extratereștrii. Abia aștepta să-i 
spună Claire. 

Când grupul se îndreptă spre ceilalți, îi văzu 
şi el pe Il-xe şi pe Ada... 

Dintr-o dată se cutremură... Nu înţelegea... 
Apoi îşi dădu seama... Extraordinar!! Făcu un 
efort şi îşi strigă mirarea, pentru a putea fi înțeles 
de către prietena lui. Dar nicăieri nu era auzit. 


x 


Naveta decolă dintr-o altă parte a 
Pământului și se înscrise pe un traiect ocolitor, 
astfel încât să ajungă în apropierea navei străine, 
după impactul „fantomei? cu aceasta, la un 
interval precis calculat. 

Toată lumea îşi dorea ca acest impact să se 
şi producă, să nu fie doar o năzuinţă a lor, dar cei 
mai lucizi, în frunte cu generalul Doven, luau în 
calcul şi un eşec ce i-ar fi pus într-un mare pericol 
pe cei din navetă. Comandantul dăduse deja 
ordinul ca, în caz de nereușită, echipa lui Tellner 
să fie imediat întoarsă din drum. 

Niciunul dintre aliați nu fusese informat 
oficial despre intenția americanilor de a ataca cu o 
armă secretă, dar unele informaţii se scurseseră 
totuşi din clădirea Comandamentului Planetar. Cei 
de alte naționalități care lucrau aici, considerau un 
act de patriotism, gestul de a-şi pune la curent 
guvernele proprii, cu informații de o asemenea 
importanță. Dar nimeni nu se mai preocupa acum 
de protecția datelor, atât de mare era neîncrederea 
în găsirea unei soluţii salvatoare. 

Când racheta „fantomă” plecă de pe rampă, 
toți cei din comandament își întoarseră privirile 
spre ecranul central pe care stătea atât de liniștită 
nava extraterestră, fără să ştie ce o aşteaptă. 
Aproape că nici nu mai îndrăzneau să respire, iar 
încordarea amestecată cu liniştea aceea 
apăsătoare, le transforma aerul din sală în ceva 
vâscos care refuza să le mai intre în plămâni. 

Pentru că racheta nu era vizibilă, având 
inclusiv dispozitive de mascare a flăcării, toți 
încercau să îi ghicească poziția, ceea ce sporea şi 
mai mult tensiunea  așteptării impactului 
imprevizibil. Numărau în gând secundele pe care 
credeau ei că le mai are „fantoma” până la țintă, 
dar erau nevoiți să o ia de la capăt, descrescător de 
la zece. 

Timpul trecea atât de greu, încât începuseră 
să creadă că ogiva nici nu plecase, că se defectase 
încă de pe rampă. Dar, o lumină orbitoare apărută 

pe ecran, îi contrazise. Deşi explozia se produsese 
foarte aproape de nava străină, acoperind-o cu 
totul, ceea ce arăta un impact reuşit, cei din sală 
rămăseseră în continuare muţi şi nemișcaţi. Nu 
mai aveau curajul să se bucure. 

Apoi, cuvintele generalului le descătuşă 
bucuria reprimată până atunci. 

- l-am lovit, domnilor!, strigă el făcând 
câțiva paşi spre ecranul din față, ca şi cum ar fi 
dorit să înlăture fumul exploziei, pentru a aplica şi 
el un pumn în musafirul care îi adusese în culmea 
disperării. 

Imediat centrul se umplu de ovații şi 
strigăte de bucurie. Aerul devenise din nou 
respirabil şi parcă toți se grăbeau să își umple 
pieptul cu el, ca o rezervă pentru momentele 
tensionate care puteau să urmeze. 

Generalul Doven îşi opri primul 
entuziasmul şi se grăbi să îl contacteze pe 
colonelul Tellner. Când avu legătura, îi spuse: 

- Nicholas, „fantoma? a avut succes. 
Apropiaţi-vă şi acționaţi! Dumnezeu să fie cu voi! 

- Negativ, domnule. Vedem nava, este 
intactă. Nu s-a reușit spargerea. Are doar o pată 
neagră în locul impactului. Mergem să plantăm 
încărcătura explozivă pe exterior. 

- Nu, Nicholas. Retragerea! E un ordin. 

- Cu tot respectul, Richard, dar suntem aici 
şi nu ne putem permite să ratăm ocazia... 

- Nu. Dacă şi „fantoma” a eşuat, înseamnă 
că nimic din ce avem noi, nu o poate distruge. 
Veniti înapoi! 


Când se dezmetici puţin, Andrad o văzu pe 
Claire ca plutind printr-o ceaţă lăptoasă. Îi strigă, 
punând în glas atât bucuria revederii, dar şi 
satisfacția descoperirii: 

- Sunt uriași!... 

Apoi îi observă şi pe cei adunaţi în jurul său 
şi nu mai pricepu ce i se întâmplă. Se văzu aşezat 
pe o targă, conectat la diverse aparate și toți se 
purtau cu el ca şi cum ar fi fost în comă. 

- Ce se întâmplă?, continuă el cu un cu totul 
alt ton. Ce îmi fac?... Unde sunt?... 

- Stai limiștit!, îi şopti Claire care îl ținea 
strâns de mână. Te-ai conectat la nodul energetic. 
De ce ai făcut-o? Și fără să-mi spui... Ai leșinat... 
sau ai intrat într-un fel de transă... M-ai speriat... 
am chemat medicii, pentru că nu mai puteam să te 
aduc înapoi. 

- Off!, nu trebuia... eram aproape... trebuie 
să mă întorc... 

- Dar este foarte periculos. Ai avut semnele 
vitale... pe la nivelul metroului şi nu părea că mai 
vrei să te întorci la mine. 

Fata încercase şi o glumă, şi o vorbă mai 
dulce, pentru a-l recupera în întregime din 
genunea în care fusese, dar el insistă pe ideea lui: 

- Draga mea, trebuie să mă întorc. Eram pe 
punctul de a vedea ce s-a întâmplat atunci... 
mergeam spre Aruna... 

- Nu ne mai ajută la nimic. Nava străină a 
rezistat tuturor atacurilor. S-a dat ordinul de 
retragere generală. Vom pleca în zone mai sigure 
ŞI vom încerca să supraviețuim. 

- Nu înţelegeți... trebuie... 

- Stai liniștit!, îi spuse o doctoriță 
conectându-l la tubul de oxigen. Totul o să fie 
bine. 

Dar tânărul își dădu masca jos şi continuă: 

- Claire, crede-mă... ajută-mă... ! Eram 
aproape... Nu... lăsați-mă!... 

ÎI luară de acolo, transportându-l cu un 
vehicul medical, spre zona administrativă a 
tunelurilor. 

Claire fu nevoită să îi dea drumul la mână, 
dar se urcă şi ea în mașină, pentru a fi aproape de 
el. Intenţia lui de a se ridica şi dorinţa de a-i 
convinge că trebuie să se întoarcă, o determină pe 
doctoriță să îi injecteze în perfuzie un calmant, 
ceea ce îl făcu pe Andrad să exclame, de data asta, 
aproape nervos: 

- Ce faceţi, măi, mă drogaţi, mă adormiţi?! 
Asta-i soluția voastră la problemele planetei? Ne 

retragem prin peşteri și ne adormim unul pe altul? 
Sunteţi culmea! 

Ajunşi în zona medicală amenajată în 
subteran, tânărul îşi prinse prietena de mână, 
spunându-i cu un glas în care îşi puse toată 
puterea sa de convingere: 

- Claire, ascultă-mă! Am făcut totul 
degeaba dacă plecăm tocmai acum când eram atât 
de aproape. 

- Atât de aproape de ce, Andrad? Ce mai 
avem de făcut aici decât să ne riscăm inutil viețile 
pentru o poveste care nu mai ajută pe nimeni? 

- Tocmai, că nu e inutil. Este chiar șansa de 
a găsi o soluţie... 

- Nu mai avem timp. Este prea târziu. 
Planeta a luat-o razna, de Diamant nu ne mai 
putem apropia nici ca să îl aruncăm în aer, nava 
străină s-a dovedit a fi indestructibilă pentru 
tehnologia noastră, iar acum s-a apropiat şi mai 
amenințător de Pământ, civilizația noastră se 
dezintegrează, pierdem controlul pe toate 
planurile... Unde mai vezi tu o cât de mică şansă 
pentru noi? Cel mai înțelept lucru pe care îl mai 
putem face acum, este să ne retragem în zone mai 
sigure, acolo să ne reorganizăm şi să punem la 
punct toate soluțiile utile care ne trec prin cap. 
Dar pentru a putea face asta, mai întâi trebuie să 
supraviețuim. Am stabilit deja cu unchiul meu. Se 
formează un convoi care pleacă într-o oră spre 

adăposturile  antiatomice din munți. Suntem 
aşteptaţi la terminalul trei al Comandamentului 
Planetar. Chiar dacă nu ajungem la timp, ne va 
mai aştepta acolo, o jumătate de oră, un elicopter 
al Armatei. 

-Bine... pleacă tu! Eu trebuie neapărat să 
rămân. 

- Nu se poate. Tu ai devenit un om foarte 
prețios. Nu  abandonăm definitiv proiectul 
traducerilor. Ne vom întoarce atunci când 
lucrurile se vor linişti. Atunci vom avea iarăşi 
nevoie de tine. 

- Dar... 

- Generalul mi-a dat un ordin pe care 
trebuie să-l respect. Ştii ce mi-a spus? Că trebuie 
să te scot de aici cu orice risc, considerând că, 
pentru această acțiune, viaţa ta nu îţi mai aparține. 
Înţelegi? Până când te scoatem de aici pentru a te 
duce într-un loc sigur, eşti al nostru. Nu mai ai 
putere de decizie în ceea ce te priveşte. 

- Al vostru, al cui? Cine sunteți voi? CIA? 
Ai văzut că am avut dreptate? Cine ești tu, Claire 
Carter? Căru grup ocult aparţii şi care a fost 
misiunea ta lângă mine? Eşti cumva vreo... dădacă 
pistolar care...? 

- Hai nu te mai băga iar în prostiile astea, că 
nu avem timp de pierdut! Suntem oamenii normali 
şi responsabili ai ţării ăsteia. Ţi se pare ceva ocult 
în asta? Eu sunt... prietena ta, parcă aşa stabilisem, 

dacă nu te-ai răzgândit deja, iar „misiunea” mea 
este să ne salvăm și te asigur că te iau de aici cu 
forţa, dacă va fi necesar. Dar, înainte de asta, te 
rog să mă ajuţi și tu! 

- Of!, Claire, înțelege că tu trebuie să mă 
ajuţi pe mine. Ce crezi că vom face în buncărul 
ăla al vostru? Să-ţi spun eu: ne vom da palme că 
am plecat de aici tocmai când... 

- Andrad, ai vreun argument mai solid decât 
necesitatea de a ne salva vieţile? Îţi dau treizeci de 
secunde ca să îl formulezi. 

- Da, am, răspunse el aproape arțăgos. Ne 
îndreptam spre Aruna. Ştii ce voiau ei să facă 
acolo? 

- Te ascult. Mai ai cincisprezece secunde. 

- Voiau să distrugă ceva care controla aşa 
numita „Inimă”, ceea ce poate fi chiar Diamantul 
nostru care, am înţeles că pulsează ca naiba, ca o 
inimă. 

- Da?! Şi cum voiau să o facă? 

- Păi de unde să ştiu, dacă m-aţi scos de 
acolo sărind pe mine cu perfuzii!?! 

Fata îl privi contrariată. Rămase puţin pe 
gânduri, apoi îi spuse: 

- Mda, bine. Așteaptă puţin! O să vorbesc 
cu unchiul meu, să vedem dacă îl conving să ne 
mai lase aici o perioadă scurtă. Dar nu promit 
nimic. El te vrea viu şi nevătămat, ceea ce 
înseamnă că, s-ar putea să nu îşi asume riscul. 

- Convinge-l! Spune-i că vei traduce tu în 
locul meu, dacă mi se întâmplă ceva. 

Claire deja plecase, dar, auzindu-l, se 
întoarse pe jumătate şi îi spuse: 

- Măi deșteptule, crezi că scapi aşa uşor? 
Dacă te lasă pe tine, rămân şi eu. 


x 


Privea planeta de sub el cu o stare de spirit 
care îi tulbura ființa. Avusese o emoție puternică 
la sosire, atunci când văzuse pentru prima dată 
locul unde fuseseră strămoşii lui, dar acum era 
altceva. Simţea că aici ar fi putut să se nască şi el, 
dacă semenii săi nu ar fi fost nevoiţi să plece. 

El se ataşase de planeta de refugiu vecină, 
cu tot praful ei roşu care îi tulbura deseori 
atmosfera, făcând-o rea şi neprimitoare. De câte 
ori nu-i ascultase vântul urlând la porțile 
habitaclului, parcă strigându-le: „Ce căutaţi aici? 
Plecaţi! Nu e casa voastră.” Totuși, a lui era... 

Cu toate acestea, simţea acum tot mai mult 
că, deşi este pentru prima dată aici, aparține 
locului. Se afla într-un spaţiu sacru, unde se 
contopiseră frații lui din vechime. 

Noroc că Inima le păstrase spiritele, iar el 
abia aștepta se ajungă acolo pentru a-i întâlni şi 
pentru a le percepe istoria. Urma să ia o navetă şi 
să meargă la Ea. Oare îl va recunoaşte ca făcând 

parte din neam? La asta nu se gândise până acum. 
Mai păstra el toate caracteristicile strămoșilor? Cu 
siguranță că da, nu trebuia să aibă niciun dubiu în 
privința asta. Inima îl acceptase de la început și, 
încă de la primul lui semnal, reacționase. Practic, 
o eliberase, iar Ea îi era deja recunoscătoare, 
chemându-l şi bucurându-se de venirea lui. 

Se ridică din fotoliu, începând să se 
îndrepte spre hangarul navetelor. Îi era tot mai 
greu să se miște. Picioarele nu îl mai ascultau, se 
urneau cu întârziere, ca şi cum ar fi făcut front 
comun cu nava care se bucura să îl țină pe loc. 
Sau doar 1 se părea lui? La ce bun să-l mai 
oprească?! Cu ce o mai ajuta pe ea, să îl încurce? 
Ba dimpotrivă, ar trebui să se bucure că o lasă 
singură, de capul ei, după ce îi spusese de atâtea 
ori că nu îi recunoaşte autoritatea. 

Mergând spre hangar, A-u-en atingea cu 
mâinile pereţii navei, ca într-un gest de adio. Da, 
se obişnuise cu ea şi, ar fi putut pune rămășag, că 
şi ea cu el, chiar dacă nu ar fi recunoscut. Totuşi, 
ea avea un avantaj — spre deosebire de el, trăise 
vremurile de demult, mai avea încă în memorie 
faptele petrecute atunci. Ea venea aici pentru a 
doua oară, poate că rememora zilele ei de glorie 
ŞI, cu siguranță şi-ar fi dorit să-şi reîntâlnească 
stăpânul pierdut cu milenii în urmă sau măcar pe 
vreunul din vechiul ei echipaj. l-ar fi făcut o mare 
bucurie să i-l aducă, dar nu mai avea de unde să îl 

ia. Nici nu ştia ce să îi spună să facă după plecarea 
lui. Nu îşi pregătise niciun discurs de despărțire — 
ar fi fost absurd să-şi exprime sentimentele față de 
un computer oricât ar fi fost el de avansat — dar 
cel mai bine ar fi, se gândi el, să o lase să decidă 
ea ce dorește să facă. 

Mai avea mult de mers până la navetă, aşa 
că îi rămânea destul timp să se mai gândească. 
Drumul nu era chiar atât de lung — toate sectoarele 
destinate navigației fiind dispuse compact, în zona 
din faţă a navei — doar mişcările lui încetinite de 
vârsta înaintată, dilatau timpul de ajungere acolo. 
Ar fi putut lua o platformă de transport rapid, dar 
el era prea mare şi nu încăpea pe ea. 


x 


La insistențele Clairei, generalul Doven le 
dăduse voie celor doi tineri să mai rămână în 
subteran. El încă mai spera că Andrad Şoimu mai 
poate găsi ceva care, nu neapărat să rezolve 
întreaga problemă, dar măcar să le dea 
posibilitatea să lupte cu şanse împotriva 
extratereştrilor. Era militar şi nu accepta să se 
declare învins, fără ca acțiunile lui să se 
concretizeze și în nişte fapte onorabile pe câmpul 
de luptă. 

Și pentru că nu putea să-şi lase nepoata în 
voia sorții, rămăsese şi el la Comandamentul 

Planetar, împreună cu un grup restrâns de 
specialişti militari, pentru a le fi de ajutor. Își 
justificase întârzierea, printr-o ultimă încercare de 
salvare a planetei. 

Claire Carter spera şi ea într-o minune, 
altfel nu l-ar fi lăsat pe Andrad să le rişte viețile 
amândurora, doar așa, pentru o încercare oarbă. 

Acum ea era puţin cam agitată. Se așteptase 
ca prietenul ei să se arunce imediat la peretele 
devenit fosforescent, să se lipească din nou de el 
şi să vizioneze pe repede înainte, toate 
evenimentele care îi interesau atât de mult. Dar el, 
nici vorbă de aşa ceva. Bâjbâise enervant de mult 
prin zona nodului energetic, iar acum se tot fâțâia 
pe lângă pereți, ca şi cum nu ar fi ştiut de unde să 
înceapă. 

Fata, care rămăsese în vehiculul de 
transport, îi spuse, la un moment dat, 
nerăbdătoare: 

-  Andrad, ce faci? Suntem aici 
contracronometru. Nu am rămas pentru vreo 
documentare speologică. Dacă nu te mai poți 
conecta, renunțăm și gata. 

- Ba pot, dar trebuie să mai aştept puţin. 
Intru mai greu, din cauza doctoriței voastre care 
m-a moleșit cu nu ştiu ce prostie de medicament. 

- Pierdem timp prețios. Renunțăm, dacă... 

- Nu am pierdut nimic. M-am folosit de 
timpul acesta, pentru a mă documenta, prin 

traducere simplă, în legătură cu această „Inimă” 
care pare să fie miezul problemei. 

- Şi ce ai aflat? 

- Am strâns date puţin cam confuze, dar, cu 
ajustări şi deducții, putem obţine ceva coerent. 
Această Inimă — să sperăm că este vorba de 
cristalul de care vorbeam noi — pare a fi un enorm 
aparat de înregistrare a acelei energii recurente de 
care îți vorbeam. Ea ar fi şi în legătură directă cu 
energia telurică a planetei, nu știu cum şi de ce, 
fapt ce ar explica legătura dintre activarea ei şi 
zbuciumul ăsta distructiv de acum, al Pământului. 

- Deci, dacă am reuși să vizionăm tot ce 
este înregistrat în ea, am putea afla întreaga istorie 
a extratereştrilor de când au venit ei pe Pământ. 

- Cu mult mai mult. Nu numai despre ei, 
dar şi despre ai noștri şi, probabil, multe alte date 
despre planeta noastră, cum interacționează 
componentele ei şi cum curg fluxurile energetice. 
Ar fi o adevărată mină de diamante pentru 
geologi. 

- Lasă-i pe geologi, că nu avem timp! 
Altceva despre Inimă!? 

- La un moment dat, a fost oprită sau... 
adormită, în sensul de încetinită. Nu ştiu de ce. 

- Cui i-ar fi folosit asta? Alor noştri sau 
extratereştrilor? 

- Habar n-am. Cert este că unii o voiau 
oprită sau adormită, iar ceilalți doreau să o 

repornească. Interesant este că tocmai această 
contrarie a determinat, în principal, conflictul 
dintre cele două părți, inclusiv bătălia pentru 
Aruna, unde se afla dispozitivul care, fie o oprea, 
fie o ținea pornită. 

- Ca naiba! Crezi că ai putea să te conectezi 
la cristalul ăsta, ca să afli exact cum au stat 
lucrurile? 

- Să mă conectez la Inimă?! Cred că m-ar 
prăji imediat. Nu aş putea să suport un volum atât 
de mare de date. Cred că şi rețelele astea 
energetice din pereţi, cu nodurile lor de accesare, 
au fost făcute pe post de terminaluri, adică să poţi 
avea un acces selectiv la date, să îţi alegi ce vrei 
tu, din imensul volum de informaţii cuprins în 
cristal. Ca şi cum mergi la un computer şi 
accesezi internetul, dar nu tot odată, ci doar ceea 
ce te interesează în acel moment. 

- O bibliotecă virtuală. 

- Exact. 

- Dar dacă au avut aşa ceva, de ce a mai 
fost nevoie să și scrie informaţiile pe pereţii ăştia? 

- Poate că le-a fost teamă că Inima se va 
opri de tot şi informația se va pierde pentru 
totdeauna. Așa au decis să o conserve şi în 
piatră... deşi, mi se pare absurd. Ar fi avut nevoie 
de un spațiu imens pentru a scrie tot ce este 
înmagazinat acolo. 

- Păi, să nu uităm că numai tunelul acesta 
are niște sute de kilometri. 

- Da, poate că asta le-a fost intenția, să scrie 
tot sau cât mai mult din ce conţine Inima. Trebuie 
să mă conectez din nou la nodul energetic. 

- Of!, iar o să mă ţii cu inima la gât; inima 
mea, nu a lor! 

- Stai liniştită! Acum ştiu cum să ies din 
starea aceea. Am aflat atunci când m-aţi scos voi 
cu forţa. 

- Mai eşti somnolent? 

- Mda, puţin, dar o să dorm în Aruna. 

Zâmbiră amândoi. Fata încercă să înțeleagă 
de ce le mai arde de râs, într-o situație atât de 
dificilă. Asta putea să însemne că, pe nesimţite, 
deveniseră îndrăgostiți? 


Ceva nu fusese în regulă în desfăşurarea 
planului lor. Găsi grupul pământenilor înconjurat 
de forțele de gardă ale Arunei care îi țineau pe loc 
sub ameninţarea armelor. 

Maestrul se întoarse spre Il-xe, îl privi în 
ochi cu puterea de pătrundere a unor săgeți, 
spunându-i: 

- Ne-ai trădat. 

- Nu, nu ştiu nimic. 

- Atunci, fata. 

- Tu ai făcut-o, Ada?, o întrebă băiatul 
contrariat. 

- Am fost nevoită, răspunse ea lăsând capul 
în jos. 

- Dar... am crezut în tine, Ada. Offf!... 

Avea în glas toată dezamăgirea pe care o 
poate simți un tânăr îndrăgostit, atunci când iubita 
lui îi dă un brânci în prăpastie, pentru a rămâne cu 
un altul. Simţea că se prăbușește cu încetinitorul 
în sine, deși corpul îi rămăsese înţepenit într-o 
poziție de consternare. 

Nici el nu știa cât ar fi rămas aşa, dacă 
apariția tatălui său nu l-ar fi scos din neputinţă, 
ducându-l instantaneu într-o stare de revoltă. 

- Eram sigur că este mâna ta, spuse el, 
încercând să îl înfrunte pe comandantul Arunei. 
Nici nu se putea să nu intervii tu brutal în... 

- Fiule, vom discuta amândoi imediat, apoi 
adresându-se gărzii — pe prizonieri îi duceți în 
sectorul roşu, nivelul doi, la 4/4, iar pe el, arătând 
spre Il-xe, la mine, în biroul administrativ. 

Andrad rămase puţin descumpănit, neştiind 
încotro să o ia acum. Ar fi urmat grupul 
prizonierilor, dar se gândi că mai multe informații 
poate afla de la Zalmo, având în vedere funcția sa 
importantă. 

Până când cei doi, tată și fiu, vor începe 
discuția lor care se anunţa a fi furtunoasă, el își 
permise să le observe habitaclul extratereştrilor. 

Nu reuşi să vadă mare lucru, deoarece era nevoit 
să urmeze garda ce îl conducea pe tânărul care, 
pactizând cu pământenii, săvârşise, dacă nu un act 
de trădare, atunci cel puţin unul de nesupunere 
gravă. 

Noapte fiind, locuitorii Arunei dormeau, 
ceea ce putea explica faptul că erau luminile 
stinse şi doar pe unde treceau ei se lumina difuz 
podeaua. 

Andrad se miră că Zalmo ajunsese înaintea 
lor în încăperea respectivă, deşi nici ei nu 
pierduseră timpul pe drum. Când rămaseră 
singuri, Il-xe îşi și arătă revolta pentru cele 
întâmplate: 

- Mă spionezi ca pe un dușman. Ai fi în 
stare să mă şi întemniţezi. 

- Cu siguranţă că ai merita-o. 

- Nu te-a interesat niciodată că... 

- Taci şi ascultă-mă! Nu ești în postura de a 
te răsti la mine. Când am acceptat să faci un fel de 
ucenicie pe lângă cel pe care îl numești 
„Maestrul”, am dat dovadă de foarte multă 
înțelegere faţă de ei, sperând să le aflu, prin tine, 
deoarece eu nu aveam timp de astfel de detalii, 
acele caracteristici de mare fineţe care să ne ajute 
să ne cunoaştem mai bine, să ne apropiem 
reciproc, să convieţuim în bună pace, așa cum o 
făcusem şi până atunci... 


149 


- „Să convieţuim în bună pace”?!! Tu te 
auzi ce spui? 

- ... dar nu am crezut că tu, fiul meu, va 
ajunge să le slujească interesele tocmai 
duşmanilor noştri. 

- Acum au devenit duşmanii noştri?! Au 
întreprins ei ceva ostil, ca să ne devină duşmani 
sau doar i-am re-încadrat noi, pentru că aşa ne 
dictează interesele de moment?! 

- Te mai îndoieşti de faptul că întreprind 
acțiuni împotriva noastră? Nu este suficient de 
elocvent pentru tine că au vrut să pătrundă în 
Aruna? Ce ai vrea? Să o arunce şi în aer ca să 
crezi ŞI tu? 

- Tată, ascultă-mă şi pe mine puțin, fără să 
al convingerea că ai deja dreptate înainte de a mă 
auzi! Chiar tu ai spus că m-ai trimis la ei, ca să le 
aflu specificul civilizației lor, acele amănunte pe 
care nu le-am înțeles în timpul conviețuirii 
obişnuite. Uite că eu am aflat aceste detalii foarte 
importante care pot îmbunătăți radical relația 
noastră. De ce nu vreţi să ţineţi cont de ele? 

- Da? Şi care sunt aceste detalii miraculoase 
care ne-ar putea ajuta?! 

- Le cunoşti foarte bine, că doar le-am 
discutat de nenumărate ori, numai că acceptarea şi 
respectarea lor, vă încalcă vouă interesele. De 
aceea preferați să le ignorati. 

- Te rog să nu mai vorbeşti despre neamul 
nostru ca despre „altcineva”! Faci şi tu parte din 
el. Nu noi am pornit conflictul. 

- l-am obligat să reacționeze, la cât rău le- 
am făcut. 

- Dar nici nu ne-am atins de ei. l-am lăsat 
să stea exact acolo unde i-am găsit. Noi am ocupat 
doar spaţiile pe care ei nu le foloseau. 

- Nu vrei să înţelegi. Am venit şi le-am 
invadat planeta, am ocupat-o şi ne-am făcut 
stăpâni pe ea. 

- Ba nu. Am făcut o convenţie cu ei și am 
respectat-o. 

- Ne-au oferit parte din spaţiul lor, pentru a 
trăi în armonie cu planeta-mamă, dar noi am 
început să-i exploatăm resursele, să-i distrugem 
frumusețea şi sănătatea, să o otrăvim, exact aşa 
cum am făcut şi cu a noastră. Nu am învăţat nimic 
din ce ni s-a întâmplat. 

- O spui ca şi cum am fi venit aici ca nişte 
oropsiți care nu mai au cămin. Au fost trimise mai 
multe expediții pentru colonizarea spaţiului 
cosmic. Noi suntem una dintre ele şi avem 
misiunea, care este mai presus de interesele locale 
ale băștinaşilor, de a purta tehnologia pe alte 
planete, ca pe o sămânță a civilizației universale. 
Nu este doar o misiune, ci o obligație a oricărei 
specii evoluate, de a se multiplica în galaxie, dând 
materiei, sensul de a exista. La ce foloseşte o 

planetă vie, dar fără inteligenţă? Însăşi rostul 
Universului este de a ajunge conștient de sine și 
prin asta, de a evolua. 

- Am găsit aici o specie conştientă de sine 
şi inteligentă. Ar fi fost normal să îi ocolim, 
pentru a le da șansa pe care o merită orice 
civilizație, aceea de a-şi exprima originalitatea în 
cadrul marii familii universale. 

- Cu modul lor de viaţă arhaic, ar fi pierit 
înainte de a ajunge măcar pe planeta vecină. Noi 
le-am adus tehnologia prin care pot spera la 
ieşirea din anonimat. 

- Nu au nevoie de ea. Ei au un cu totul alt 
mod de relaționare cu planeta lor. Aici, fiecare 
specie este o rotiță într-un angrenaj foarte 
complex, a cărei funcționare are rolul de a păstra 
un echilibru perfect între toate componentele 
macro-sistemului planetar. Putem spune că 
planeta lor este vie şi trăiește ca un tot unitar în 
care acel echilibru face ca individul să fie inferior 
ca importanţă sistemului, iar sistemul să protejeze 
individul, până la punctul în care chiar acesta 
înțelege şi acceptă importanţa superioară a 
sistemului. 

- Da, ai descris fidel viaţa dintr-o colonie de 
furnici. Asta nu este inteligenţă superioară. Noi 
realizăm ceva mult mai măreț. 

- Te încăpăţânezi să refuzi esențialul 
problemei. De câte ori nu s-a întâmplat, în cadrul 

civilizaţiei noastre... super-evoluate!!, să trimitem 
indivizii la moarte — războaie, intervenţii, misiuni 
şi câte şi mai câte — mai ceva ca pe niște simple 
furnici. Doar că, spre deosebire de noi, aici nimeni 
nu îi cere cuiva asta, ci individul se sacrifică 
singur, atunci când gestul său este de folos 
întregului. Asta îi mai ține pe loc, din punct de 
vedere tehnologic, având o viaţă mai armonioasă, 
lipsită de acea presiune socială a dezvoltării, dar 
pot câştiga enorm în plan spiritual, ceea ce au şi 
făcut. 

- Nu i-a deranjat nimeni să evolueze 
spiritual acolo, în templele lor, în ritualurile lor... 

- Ba da, i-am deranjat foarte mult atunci 
când am început să scormonim planeta după 
resurse, să le otrăvim mediul, să le alterăm 
puritatea. Tot ceea ce facem noi, afectează 
planeta, adică sistemul, care, o dată stricat, îi 
influenţează pe toți. Atâta timp cât le-am dereglat 
viaţa individuală, au tăcut, dar acum este în joc 
acel echilibru planetar şi se văd obligați să 
reacționeze. Activarea „Inimii” planetei lor la un 
nivel atât de înalt, este rezultatul acțiunilor 
noastre. 

- O „inimă” care, am înțeles că nu le 
aparține, după cum presupun savanții noştri, fiind 
adusă probabil de altă civilizație, în urmă cu mult 
timp. Ceea ce reprezintă un argument în sprijinul 

venirii noastre aici — şi alții au făcut-o, deci 
intervenția cosmică este apanajul celor evoluați. 

- Ei spun că le-a fost dăruită, ceea ce 
înseamnă că ceilalți nu s-au amestecat, ci 
dimpotrivă, i-au ajutat să-și consolideze stilul de 
viaţă echilibrat şi armonizat cu planeta. 

- Bine, înțeleg că eşti prea afectat de 
maeștrii şi şamanii lor, pentru a te putea înţelege 
cu mine, tatăl tău, cel puţin în acest moment; de 
unde ai putea deduce și singur că nu au avut o 
influență prea sănătoasă asupra ta. Spune-mi 
măcar, de ce au vrut să intre în Aruna? Fii sincer 
cu mine și mă voi strădui să fiu şi eu indulgent cu 
ei! 

- Cred că ştii deja, dar vrei să mă pui la 
încercare. Te-ai jucat cu mine, ai reuşit să o 
întorci pe Ada împotriva mea, ai făcut din ea o 
trădătoare. Ştii cât de rău m-am simțit? Şi mai vrei 
să colaborez cu tine. 

- Las-o pe Ada, că şi-a făcut doar datoria de 
onoare, ca orice cetăţean onest, spune-mi ce vor 
ei? 

- Au avut doar intenția de a opri sistemul de 
influențare a „Inimi”. Nimic belicos. Este doar un 
gest de apărate legitimă pe care nu îl fac pentru ei 
personal — ar putea să stea liniștiți în templele lor 
— ci pentru folosul tuturor speciilor planetei. 

- A, da, ceva minor!! Păi dacă fac asta, 
provoacă un dezastru. Şi ție ţi se pare puţin? 

- Ar fi fost un dezastru necesar şi limitat, 
doar până la restabilirea echilibrului, adăugă Il-xe 
mai mult ca să nu tacă, parcă resemnat acum de 
ineficienţa discuţiei. 

- Fiule, spuse Zalmo apropiindu-se de el şi 
prinzându-i umerii cu braţele într-un gest 
părintesc, că ne convine sau nu, suntem în război. 
Dacă ei câștigă, noi pierdem; ecuația este foarte 
simplă. Oricât te-ai atașat de ei, oricât de mult le 
prețuieşti stilul de viaţă şi le accepți filosofia, tot 
nu poți fi împotriva neamului nostru. Nu este doar 
o problemă de conștiință, ci mai degrabă una de 
logică. Ada a înţeles asta. Nu te supăra pe ea! 
Vreau să îți iei prietena şi să mergeţi într-o zonă 
neutră. 

- De ce? 

- Am informaţii certe că se pregătește un 
atac masiv împotriva noastră. Probabil că se vor 
da lupte importante. Vreau să fiți în siguranță. 

- Nu cred. Sunt ființe paşnice şi echilibrate. 

- Da, dar au ajuns în acea postură pe care ai 
descris-o chiar tu — riscă totul pentru planeta lor, 
deci, acum pot renunţa la comportamentul care le- 
a fost specific. Du-te, ia fata şi plecați! 

- Tu ce vei face? 

- Eu sunt obligat să rămân, Consiliul cere 
măsuri radicale, dar nu-ți face probleme! Nu vor 
avea posibilitatea de a ne produce prea multe 
pagube. Uite, îți promit că nu vom riposta 

disproporționat! Vom folosi o forță puţin mai 
mare decât a lor, doar atât cât să îi ținem la 
distanță; şi voi iniția şi o rundă de tratative. 

- Bine, îți mulţumesc pentru grijă! 

Tânărul se îndreptă spre uşă. Înainte de a 
ieşi, se întoarse către tatăl său şi-i spuse: 

- Nu îţi împovăra conştiinţa cu decizii 
greșite! 


Înainte de a pleca, A-u-en se mai odihni 
putin, timp în care ar fi vrut să îşi ia adio de la 
navă, dar nu știa cum. I se părea ciudat, dar şi 
necesar să o facă. Stătuseră prea mult timp 
împreună, pentru a-şi lăsa prietena urâcioasă într- 
o confuzie veşnică. Se mai gândi şi că, fără o 
misiune clară din partea lui, ea ar fi putut să preia 
inițiativa şi să-i încurce planurile, așa că îi spuse: 

- Computer, eu o să iau o navetă şi o să 
cobor pe planetă. Nu mă voi mai întoarce 
niciodată la tine. 

- Defineşte-mi destinația viitoare! 

- Vei mai rămâne aici trei rotații complete, 
după care, dacă nu primești altă misiune, te vei 
întoarce pe planeta inițială. 

Nu mai avea cine să-i dea alte sarcini, dar el 
îşi luase o măsură de prevedere, în cazul în care 

ceva nu ar merge bine şi ar fi nevoit să se 
întoarcă. Apoi îi mai spuse: 

- Deschide hangarul!... Rămâi cu bine! 

Se gândi că este absurd să audă din partea 
navei vreo formulă de despărțire, pe un ton mai 
sentimental, cu toate acestea, ar fi vrut să se 
întâmple o astfel de minune. Ar fi simțit că 
prietenia lor nu fusese unidirecțională. Dar nava îi 
răspunse cu aceeași mică răutate pe care i-o 
servise de atâtea ori: 

- Să îmi trimiti naveta înapoi! 

A-u-en îşi spuse că este mai bine aşa, să 
suporte doar el despărțirea sau poate că şi ea 
regreta, dar nu voia să-şi recunoască slăbiciunea. 


x 


Când ieşi din biroul tatălui său, Il-xe văzu o 
mare forfotă în toată zona habitaclului pe care o 
putea cuprinde cu privirea. Era o agitație tăcută şi 
ordonată, ca şi cum toți primiseră ordine clare şi 
se grăbeau să le îndeplinească. Se gândi că 
singura explicație ar fi că începuseră luptele. Dar 
nu se auzea nimic, iar cei treziți din somn, erau 
civilii Arunei, care nu ar fi fost implicaţi în niște 
confruntări cu forţe care nu puteau pune prea mari 
probleme armatei. 

Grăbi pasul către sectorul unde ştia că 
fuseseră duşi prizonierii, să se asigure că aceştia 

sunt tratați bine, să mai discute puțin cu maestrul 
său, dacă i se mai permitea, dar să o şi scoată de 
acolo pe Ada. Urma astfel să facă ultimul gest 
frumos pentru ea, după care trebuia să şi-o şteargă 
din suflet; dacă ar fi fost atât de simplu... 

Spre surprinderea lui, tânăra îi ieşi dintr-o 
dată înainte, ca şi cum l-ar fi pândit, în sectorul 
centrului de transmisiuni. ÎI trase într-o încăpere, 
făcându-i semn cu degetul să păstreze tăcerea. 

- Ce se întâmplă?, întrebă el în şoaptă. 
Unde sunt prizonierii? 

- Sunt liberi. Nu am mai ajuns în sectorul 
roșu. l-am ascuns aici. 

- Cum ai reuşit? 

- Sunt mai multe de explicat. Am păstrat 
secretul față de tine, deoarece erai atent 
supravegheat, dar şi pentru ca stupoarea ta să-i 
adoarmă Comandantului orice suspiciune. 

- Ai avut un plan de salvare a lor?!! 
Extraordinar!! Şi eu care te-am crezut... 

- Şşşşt! Am fost contactată de cei de la 
Informaţii care m-au pus să te spionez. Nu puteam 
să îi mint, deoarece ştiau ei destule și fără mine. 
Atunci am urzit un plan paralel pe care să îl aplic 
la nevoie, în funcție de cum vor evolua lucrurile. 

- Dar ai riscat enorm. De ce ai făcut-o? 

- Pentru că ai fi suferit o decepție mult prea 
mare şi nu vreau să îți fac rău. Dar şi pentru că te 
iubesc şi nu mi-aş fi iertat-o... 

- Oooo!, eşti o minune de fată. Meriţi toată 
prețuirea mea și mai mult decât atât. Unde i-ai 
ascuns pe ceilalți? Trebuie să ne grăbim să îi 
scoatem de aici. După cum se prezintă lucrurile, 
cred că vor începe în curând confruntările directe. 
Trebuie să ieşim şi noi pentru a ne pune la 
adăpost. Tata m-a avertizat că Aruna poate deveni 
o zonă periculoasă. 

- Nu înainte de a duce planul la bun sfârşit. 
I-am adus pe toți aici, în centrul de transmisiuni şi 
l-am lăsat pe șamanul lor să lanseze prin telepatia 
lui, un mesaj urgent de evacuare a întregului 
habitaclu. Prin aparatura noastră, se amplifică 
foarte mult semnalul, astfel că îndemnul exprimat 
de „vrăjitor” devine foarte convingător. Cred că a 
terminat de transmis în toate sectoarele, ceea ce 
înseamnă că evacuarea este aproape gata. 

- Atunci, hai să profităm de învălmăşeală și 
să plecăm şi noi! Ne va ascunde Maestrul şi vom 
fi în siguranță până când se vor mai linişti 
lucrurile. 

- Nu cred că mai este nevoie să ne 
ascundem. Să ştii că ofensiva lor nu se va mai 
produce. Mi-au spus ei. Vor fi doar unele atacuri 
false care vor avea menirea de a ține forțele 
noastre ocupate. 

- Totuşi, noi doi avem acum statut de... 
trădători. Poate sună cam dur, dar sigur vom fi 
căutaţi şi pedepsiți. Trebuie să plecăm. 

- Nu înainte de a duce planul la bun sfârşit. 

- Păi, ce mai este de făcut? Aaaa!, 
dispozitivul de influențare a Inimii. 

- În planul nostru, prioritatea este alta. 
Vom deschide focul cu armele Arunei, pentru a 
neutraliza puterea de foc a celorlalte habitacluri. 
Abia după aceea vom putea pleca. 

- Dar nu se poate, Ada! Este mult prea grav 
ceea ce propui tu. 

- Știu, dar este şi strict necesar. Gândeşte-te 
că ai noștri aşteaptă doar un pretext pentru a-i 
nimici. 

- Dar tocmai acest pretext li-l oferi tu. 

- Nu eu. Tu erai pe punctul de a face asta, 
prin introducerea lor în Aruna. Eu doar rezolv 
conflictul printr-o soluție radicală. Rămaşi fără 
armele principale, ai noştri vor fi nevoiți să facă 
mai mulți paşi înapoi și astfel se va ajunge la un 
armistițiu convenabil ambelor părți. 

- Şi dacă ai noştri vor face un pas înainte şi 
nu înapoi?! De exemplu, vor folosi habitaclul 
Maxima, pe care nu îl vei putea lovi. Va fi un 
dezastru. 

- Ba nu. În perioada asta, Maxima se află în 
conservare. Nu este nimeni în el. 

- Ştiu şi eu asta, dar pot ajunge acolo să îl 
reactiveze. 

- Nu vor mai putea ajunge, deoarece le vom 
distruge şi mijloacele de transport. 

- Ăsta nu este modul tău de a gândi; mai 
degrabă al şamanului. Lucrurile pot degenera 
grav, Ada. Şi tata ia în calcul negocierile, pentru 
rezolvarea conflictului. Este mult mai bine să îl 
lăsăm pe el... 

- Consiliul nostru va negocia cu adevărat, 
doar dacă nu va mai dispune de poziţia de forță de 
până acum, cea care i-a dat până acum 
posibilitatea să ia orice decizie doreşte. Trebuie să 
îi punem pe poziţie de egalitate... 

Il-xe nu o mai ascultă şi intră în centrul de 
transmisiuni. Merse direct la maestrul său şi îi 
spuse cu reproş: 

- M-ai mințit. V-aţi folosit de mine pentru a 
vă atinge scopurile. Mi-ai promis că nu îmi 
influențați mintea. 

- Nici nu am făcut-o. Am fi rămas la planul 
inițial, dacă acesta nu ar fi eşuat, dar aşa am fost 
nevoiți să apelăm la soluţia de rezervă. 

- Dar pe Ada de ce o manipulați? Vă 
folosiți de prietena mea ca de o unealtă. 

- Dragul meu Il-xe, miza este atât de mare, 
încât vieţile noastre şi tot ce reprezentăm noi, nu 
mai contează decât în măsura în care ne ducem la 
bun sfârşit misiunea. 

- Ba contează tot ce ai reprezentat pentru 
mine; toate principiile, echilhbrele, conexiunile 
învățate de la tine, trebuie să rămână pure în 
mintea mea, altfel mi le-ai transmis degeaba. De 


161 


ce este nevoie să le pătezi acum cu acțiuni 
contrare? 

- Toate principiile rămân valabile. Soluția 
pe care suntem nevoiţi să o aplicăm acum este cea 
mai blândă dintre toate în actualul context. Dacă 
nu vom face asta, ca o măsură disperată, războiul 
ne va nimici pe noi, iar Inima vă va distruge 
civilizația, nu dintr-o dată, ci încetul cu încetul, 
până la nivelul la care nu veți mai reprezenta o 
amenințare pentru planeta noastră. Veţi fi nevoiți 
să vă luaţi civilizaţia de la zero. Crezi că ar fi mai 
bine aşa? 

- ... Nu... nu ştiu. Poate că am merita-o... Ce 
crezi că ar trebui să fac eu acum? 

- Pentru tine am o misiune foarte 
importantă. Trebuie să ajungi în sanctuarul Inimii 
şi să scrii faptele aşa cum au fost, pentru vremea 
când urmaşii vor avea nevoie de ele. Eşti singurul 
care o poate face. Voi trimite și fata la tine, dar 
după ce ne inițiază cu sistemele de foc ale Arunei. 

- Dar voi ce aveţi de gând să faceți? 

- Să ne îndeplinim destinul, chiar dacă asta 
poate însemna să dispărem. 

- Dar nu este strict necesar. Se poate şi 
altfel... 

- Nu mai pierde timpul! Pleacă! Dacă vom 
supraviețui, ne vom întoarce şi noi acolo, ca să 
restabilim echilibrele. Îţi promit... 

Cap.IV: AL OPISPREZECELEA 
SARGAT 


- Ah!, de ce m-aţi readus aici?, rosti Andrad 
ametit, revenindu-și cu greu... V-am spus că mă 
pot întoarce şi singur... Voi cine mai sunteți?... 
Claire, tu eşti?... Ce se întâmplă?... 

Fata continuă să îl frecționeze pe mâini, în 
timp ce îi spuse: 

- Ce să te întorci singur, că erai dus cu 
totul! 

- Trebuia să mă mai lași puţin. Nimerești 
cele mai nepotrivite momente... Tocmai asistam 
la... 

- Dragul meu, poate că te-aş mai fi lăsat 
puțin, deşi păreai că te-ai dus în fundul 
pământului, dar a intervenit ceva... ceva grav. 

- Mai grav decât ce? Decât distrugerea 
planetei?, întrebă el cu regretul pierderii unor 
informaţii foarte prețioase. 

- A mai intervenit ceva care, de data asta, 
ne vizează direct. Un fel de navetă a părăsit nava 
cea mare şi a venit pe Pământ. A intrat printr-o 
peşteră din munții Carpaţi și acum a fost 
localizată în imediata apropiere a Diamantului. 

- S-au întors la Inimă... Trebuie să ajungem 
ŞI noi acolo. 

- Nu se mai poate acum. Unchiul meu 
spune că este ceva foarte periculos, având în 
vedere că extratereștrii s-au dovedit a fi ostili sau, 
în cel mai bun caz, nepăsători faţă de existenţa 
noastră. Ne-a trimis o echipă de elită, condusă de 
domnul colonel Nicholas Tellner, care să ne 
protejeze şi să ne scoată de aici cât mai repede. 
Putem avea deplină încredere în ei — sunt cei mai 
buni. 

- Claire, tu trebuie să te întorci, dar eu nu 
pot. Trebuie să ajung acolo. Neapărat. Acolo pot 
înțelege şi mai bine... 

- Andrad, tot ce ai afla acolo, nu ne mai 
poate fi de folos. Ţi-ai risca viața inutil. Nu te pot 
lăsa să pleci. Unchiul mi-a spus... 

- El nu ştie cum stau lucrurile... 

- Tinere, interveni și colonelul Tellner, că 
îti convine sau nu, mai puţin contează, dar eu am 
primit ordinul să te scot de aici. Aşa că, fă-ți 
bagajul şi hai cu noi, că pierdem trenul! 

- Ce tren?! 

- Nu-i niciun tren, am spus-o la figurat, dar 
avem un vehicul militar ultra-rapid care ne va 
duce la liftul mare, cât ai clipi. Apoi te scoatem 
din raza de pericol în maxim cincisprezece 
minute. 

- Care rază de pericol, domnule? Dacă ar 
exista o zonă cât de mică în afara acestei raze, nici 
nu ați mai fi avut nevoie de mine, nici nu ați mai 
fi venit să mă luaţi. M-aţi fi trecut la „pierderi 
colaterale”. 

- Eu nu ştiu cu precizie care este rolul tău 
aici, dar mi s-a spus că eşti foarte important, aşa 
că prioritar devine ordinul primit de mine şi nu 
dorinţa ta de a ajunge oriunde altundeva. 

- Tocmai, că rolul meu este strict legat de 
ultima şansă de salvare a civilizației noastre. Dacă 
încercaţi să mă opriți, nu faceți decât să sabotaţi şi 
această palidă speranţă a omenirii. 

- Deci, recunoşti că şansele de reuşită sunt 
minime. Crezi că se merită încercarea de a te duce 
singur în gura lupului? Eu cred că nu, de unde şi 
ordinul generalului Doven de a te scoate de aici, 
pentru a te putea folosi mai târziu, când 
contribuţia ta, poate chiar va conta. 

- Acest „mai târziu” s-ar putea să nu mai 
vină niciodată. Indiferent de şanse, acum este cel 
mai potrivit moment... 

- De fapt, ce este acolo, tinere? Şi ce ai de 
gând să faci? 

- La capătul acestui tunel se află un 
dispozitiv foarte sofisticat care restabilește niște 
echilibre planetare, altfel decât ne convin nouă și, 
după cum se ştie deja, o face într-un mod violent 
şi distructiv. Eu intenționez să îl opresc. 

- Ştii tu să faci aşa ceva?! 

- Nu ştiu, dar voi încerca să vorbesc cu 
extratereștrii pentru a-i convinge să îl oprească el. 

Colonelul se uită lung la el, iar câțiva 
militari din echipa de elită, chiar izbucniră în râs, 
unul dintre ei făcând discret către ceilalți un semn 
cu mâna la cap, în sensul că „e dus, săracul!” 

Dar Tellner nu își pierdu concentrarea și îl 
întrebă pe Andrad: 

- Așa, dintr-o dată, le cunoşti și limba? Și 
ce argumente vei folosi? Crezi că ei au venit până 
aici atât de nehotărâți în privinţa a ceea ce vor 
face, încât te vor lăsa pe tine să decizi în locul lor? 
Mi se pare absurd. 

Apoi se întoarse spre Claire cu un chip 
interogativ, cerându-i părerea, nu atât legat de 
decizia ce trebuia luată, cât mai degrabă de 
credibilitatea pe care o mai merita Andrad: 

- Tu ce crezi? 

- Indiferent de ce ar putea face el acolo, 
sunt convinsă că mergem degeaba. În jurul acelui 
cristal s-a creat un scut energetic foarte puternic, 
pe care nu îl vom putea străpunge. 

Auzind-o, colonelul o trase pe fată deoparte 
ŞI îi spuse în şoaptă: 

- Planul stabilit cu Richard, era să vă 
scoatem pe voi de aici, apoi noi urma să ne 
întoarcem pentru a arunca în aer tot labirintul ăsta 
subteran. Avem o încărcătură explozivă foarte 
puternică cu care ar fi trebuit să distrugem nava 
extraterestră, dar nu am mai avut ocazia să o 
facem. Mă gândesc că putem parcurge un singur 
drum — mergem acolo, vedem despre ce este 
vorba, îi dăm posibilitatea băiatului să încerce ce 
o crede el de cuviință, apoi punem încărcătura şi 
plecăm. 

Tellner nu avea nevoie să îi ceară părerea 
Clairei Carter privitor la deciziile ce trebuia luate, 
dar știa că este nepoata generalului şi îi spunea ei, 
ceea ce i-ar fi plăcut să discute cu prietenul său. 
Ea îi răspunse tot cu glas scăzut, dar 
neconvingător: 

- Putem încerca... 

De ei se apropie Andrad, care le spuse: 

- Hai, v-aţi pus de acord? Mai sunt zdravăn 
la cap sau nu? Claire, tu cunoşti situația mai bine 
decât ceilalți. Nu-i aşa că se merită riscul? 

- Nu sunt foarte convinsă... Ba chiar cred că 
avem şanse de reuşită aproape nule. 

- Suntem datori să încercăm. Ce mai avem 
de pierdut? Cel mai bun moment de luat decizii 
este atunci când nu mai ai la ce spera, când nu mai 

eşti încorsetat de responsabilități; atunci când, 
indiferent ce decizie ai lua, este mai bine decât 
dacă nu ai lua niciuna. 

- Vai, ce filosofie a disperării ai! Tocmai că 
noi mai avem speranțe — putem supravieţui, 
câştigând timpul necesar pentru a reveni cu 
rezolvarea problemelor cărora nu le facem față 
acum. Chiar şi când nu mai ai la ce spera, cum 
ZICI tu, poţi avea preocuparea de a rămâne în 
viaţă, pentru momentul când vei redobândi 
capacitatea de a spera. 

- Claire, lasă-mă, te rog, să încerc! 
Convinge-l pe colonel că se merită efortul! Până 
la urmă, sunt un om liber, nu?! De ce ar avea 
cineva dreptul să mă oprească? 

- Deoarece, interveni Tellner, te afli pe 
proprietatea guvernului planetar şi aici nu ai 
dreptul la liberă circulație. 

Andrad îl privi puţin nervos, gândindu-se 
dacă să-i mai răspundă politicos sau să spună 
direct ceea ce gândeşte. Optă pentru a două 
variantă: 

- Ce repede ne facem noi, oamenii, stăpâni 
pe orice nu ne aparține, doar pe considerentul că 
nimeni nu ne poate opri de la asta! Dacă nu ar fi 
tras străinii ăştia în noi, cred că le-ar fi dispărut 
demult nava de pe cer. Nu suntem pe nicio 
proprietate a niciunui guvern. Tot ce este aici 

aparține planetei; şi ne mai mirăm că, biata de ea, 
se apără! 

- Bine, reveni Claire în discuţie, să zicem că 
te lăsăm să mergi acolo. Cum ai putea să ajungi în 
timp util? Cu maşinuţa noastră?!, i-ar lua două 
zile. 

- Nu, cu a noastră, ci cu a lor, răspunse el 
arătând spre colonel. Parcă spuneau că au un 
vehicul super-rapid. Să mă ducă cu el până acolo, 
apoi se pot întoarce. Până la urmă, merg acasă la 
mine — munţii Carpaţi sunt ai noștri. 

- Nu mai sunt ai planetei?, completă Tellner 
ironic. 

- Pot fi ai noştri, dacă noi suntem trup şi 
suflet cu planeta. Aşa că... 

Dar fata încă nu era convinsă de utilitatea 
demersului. 

- Şi cum ai de gând să treci de scutul acela 
energetic?, întrebă ea. 

- Nu o să am cum să trec, dar măcar voi fi 
mult mai aproape de Inimă şi, conectându-mă la 
rețea, voi avea acces la mult mai multe informaţii. 

- Spuneai că ai să fii prăjit, dacă o vei face. 
Nici să nu te gândești că te-aş putea lăsa!. 

- Hai, măi Claire, nu îmi mai pune atâtea 
piedici, că abia aşteaptă domnul colonel să 
găsească motive pentru a mă scoate de aici, ca să- 
şi execute ordinul! Nu o să mă conectez la baza 

centrală de date, ci undeva mai în lateral. O să-mi 
dau eu seama dacă este periculos sau nu. 

- Acum să ştii că te înşeli, îi răspunse cel 
interpelat. Mie chiar nu îmi pasă dacă te prăjeşti 
sau nu. Cred că îți dai seama că noi, cei din forțele 
speciale, ne sensibilizăm mai greu la diverse 
pierderi de vieți, la pagube materiale sau mai știu 
eu ce considerente colaterale. Pe noi ne 
interesează rezultatul final. Dacă tu crezi că poți 
face ceva acolo şi vrei să și mergi, te vom duce la 
destinație. Ar fi fost mai rău pentru tine dacă nu ai 
fi fost cooperant la asta. Salvează tu planeta, de 
care văd că îți pasă atât de mult — sincer, te admir 
pentru asta — și puţin o să mai conteze pentru noi, 
dacă te prăjeşti sau nu. 

- Cu așa încurajări... devastatoare, nici că aș 
mai putea refuza!! 

Se părea că toți căzuseră de acord în 
privinţa a ceea ce urmau să facă. Totuşi, Claire îşi 
mai manifestă o ultimă reţinere. ÎL trase de mână 
pe Andrad puţin mai departe de ceilalți și îl 
întrebă cu glas scăzut: 

- Ce se întâmplă cu tine? Te-ai schimbat 
foarte mult. Când am venit aici prima dată, ţi se 
părea periculos şi să mergi cu liftul, iar acum nu 
în mai pasă de nimic. Eşti sub influenţa a ceva 
care te tot atrage către capătul tunelului şi asta mă 
îngrijorează. Nu mai eşti tu, cel pe care îl știam. 


170 


Vorbele fetei avură efectul de a-l trezi, 
parcă, la realitate. Se întrebă şi el ce i se întâmplă. 
De ce ar vrea să meargă într-un loc necunoscut, 
potențial periculos, de care toți ceilalți fug? Să fie 
rezultatul expunerii la energia pereților sau doar 
tenibilismul nesăbuit al unui îndrăgostit care vrea 
să-şi impresioneze iubita? Da, o iubea pe Claire 
Carter, chiar dacă ultimele evenimente îl 
obligaseră să își treacă sentimentele pe planul doi 
de urgență. Trebuia să-i spună odată! Acum era 
momentul cel mai potrivit; ar fi înfruntat 
necunoscutul cu mai multă încredere şi speranţă. 

O prinse pe fată de umeri, o trase la pieptul 
său şi îi spuse: 

- Claire... noi doi... noi doi... ne înțelegem 
bine... 

lar se enervă pe sine. „Off!, nu asta trebuia 
să spun. De ce nu am curaj? Merit nişte palme, 
dar unele zdravene. Sigur, colonelul ăsta mi-ar da 
un impuls considerabil, dacă i-aş cere să-mi 
pleznească două „lopeţi” de-ale lui.” 

Observă că prietena sa îl priveşte mirată, 
apoi îl întrebă: 

- Tu ce vrei să faci acum? Să îți iei adio? 
Nu îți dau voie. 

- ... Nu... Voiam să... 

- Să nu îndrăzneşti! Vom supraviețui 
oricărei încercări, împreună. 

- Da, tocmai asta voiam să... 

Colonelul Tellner care îi urmărise cu 
atenție, se apropie de ei şi le spuse nerăbdător: 

- Haideţi, porumbeilor, că nu avem o mie 
de ani la dispoziție. Or să dea-n nevroză 
extratereștrii, tot aşteptându-ne. 

- Voiam doar să... 

- Şi vezi, Carter, că băiatul ăsta te iubește, 
dar nu are curaj să ţi-o spună. Şi acum că am 
clarificat lucrurile, îmbarcarea! 


Când păşi prima dată pe podeaua 
sanctuarului Inimi, A-u-en îngenunche, închise 
ochii, ridică capul spre bolta incintei şi respiră 
adânc de mai multe ori. Întinse braţele ca să se 
încarce cu energia locului şi rămase mult timp în 
poziția aceasta; atât cât să poată parcurge cu 
mintea istoria neamului său şi să fie recunoscut şi 
primit printre cei vechi, pe care nu îi cunoscuse 
niciodată. 

Sala vibra în continuare de energia ce ieşea 
din Inimă şi se învolbura apoi, lovind pereţii cu 
forţa unor valuri care doreau parcă să rupă 
zăgazurile, nu pentru a distruge, ci pentru a găsi 
spațiul necesar să se liniştească. Tânjea după 
echilibrul care îi fusese refuzat atât de mult timp. 

Nu se grăbea. Avea tot timpul să-şi 
îndeplinească destinul, acum nimic nu îl mai 

împiedica, şi, în plus, dorea să savureze fiecare 
clipă pierdută prin absenţa lui aici. Simţea că abia 
acum este cu adevărat de-al neamului său. Îi 
percepea fericiți şi pe strămoşii săi care se 
adunaseră tăcuţi şi nevăzuţi, mulți, mulți, toți, din 
toate sargatele; veniseră ca să îl primească, să se 
bucure alături de el că reuşise. Ba nu! Nu ei 
veniseră. Ei îl aşteptaseră. Doar el era nou venit, 
dar cu atât mai plăcută era revelația momentului... 

Îşi aduse aminte. Pentru ca adunarea să fie 
completă, mai trebuia să facă ceva. Scoase mica 
bucată de cristal purtată cu atâta grijă prin bezna 
cosmică, o sărută, apoi o lipi de Inima care îi 
primi pe cei întorşi, cu plăcerea unei împliniri 
mult aşteptate. 

Da, toate sacrificiile meritaseră din plin a fi 
înfruntate, doar pentru acest moment de empatie 
supremă cu Natura-a-toate-iubitoare. 

Nu se simţea doar fericit şi împlinit, ci și 
relaxat, odihnit, revigorat. Nu vedea nimic care să 
îl poată perturba din starea în care se afla. 

Ceva îi atrase atenția. Nu era o simplă 
impresie, ci o percepție reală. Nu îi venea să 
creadă — cineva intrase în zona protejată şi se 
apropia de sanctuar. 

Se întrebă cine să fie şi cum reușise. Putea 
să afle despre ce este vorba, într-un singur fel — să 
îi iasă în întâmpinare nepofiitului și să îl alunge. 

Inima trebuia protejată pentru a putea să se 
manifeste nestingherită. 


Vehiculul militar mergea cu viteză atât de 
mare, sau poate că şi pereţii tunelului amplificau 
senzația de ciocnire iminentă, încât Andrad se 
convinse că nimeni nu exercită nicio influență 
stranie asupra lui — revenise dintr-o dată la starea 
sa inițială, adică începuse să îl sperie călătoria lor 
nebună spre necunoscut. Îşi spuse că nici nu mai 
conta ce pericol se afla la capătul tunelului, 
deoarece se găseau deja într-un mare pericol pe 
care, după cum constata, numai el îl conștientiza. 
Dar se şi bucura de situația asta. Din cauza vitezei 
foarte mari, toată lumea stătea tăcută, cu gândurile 
la ce avea să li se întâmple în perioada imediat 
următoare; nu mai era nevoit să-i dea vreo 
explicație Clairei despre secretul său divulgat cu 
brutalitate de către colonelul Tellner, fapt ce îi 
crease atât o stare de stânjeneală, dar şi una de 
uşurare. 

Nu voia să-și riște viaţa, cu atât mai puțin 
să o pună în pericol pe a Clairei. Dimpotrivă, i-ar 
fi plăcut să fie cât mai departe de orice primejdie, 
poate în buncărul acela anti-atomic unde ar fi 
aşteptat liniştiţi să se rezolve totul cu bine. Apoi 
se gândi că, dacă ei plecau, cine ar mai fi încercat 

să salveze ceva aici şi acum când încă se mai 
poate? Generalul Doven? Era departe. Consiliul 
preşedinţilor? Cine ştie pe unde stătea ascuns, 
așteptând să le facă alții treaba? Colonelul Tellner 
cu trupa lui? Mai rău ar fi complicat lucrurile. Nu, 
nădejdea stătea numai în el, cel care ştia cel mai 
bine despre ce este vorba. Dar, oare, acest 
amănunt îl va ajuta cu ceva în faţa străinilor veniți 
de pe Marte, îl va proteja într-un fel, îi va da 
aşa.... vreo legitimatie de trecere? Nu. 

Deveni conştient că este pe cont propriu, în 
voia sorții, că 1 se poate întâmpla orice. ȘI atunci 
de ce risca? Pentru Claire, pentru planetă, pentru 
Omenire? Tot întrebându-se aşa, Andrad înţelese 
că pericolul la care se expune este mai mare decât 
mirajul unei mari descoperiri. Nu mai voia să fie 
aici. Ba chiar ar fi răsuflat uşurat dacă s-ar fi 
întâmplat ceva care să contramandeze totul, să fie 
nevoiţi să se întoarcă. 

Ca un făcut, întâmplarea pe care şi-o dorea, 
se propuse. Şoferul se întoarse către Tellner şi-i 
raportă: 

- Domnule colonel, înaintăm din ce în ce 
mai greu. Turez la maxim, dar ceva ne opune 
rezistenţă. Trebuie să opresc, altfel luăm foc. 

-  Opreşte!, îi comandă superiorul. 
Dispozitiv defensiv, mascare activată! 

Vehiculul se opri în mijlocul tunelului, iar 
soldații săriră imediat jos înconjurându-l. Apoi 

dispărură. Văzându-le consternarea celor doi 
tineri, ofițerul îi linişti: 

- Nu vă speriaţi! Avem în dorate costume 
de mascare care ne fac invizibili. 

- Ce se întâmplă?, îl întrebă Claire pe 
colonel, care mersese spre înainte pentru a vedea 
despre ce este vorba. 

Când se întoarse, acesta le spuse: 

- Suntem aproape de capătul tunelului. Cred 
că este vorba de acel scut energetic al 
Diamantului care s-a întins până aici şi nu ne mai 
lasă să continuăm drumul. Pe măsură ce mergi, 
devine mai puternic. Nici pe jos nu vom mai putea 
face prea mulți paşi. 

- Cred că aveţi dreptate, îi răspunse Claire. 
Ce soluţii ne mai rămân? 

- Una singură — punem încărcătura 
explozivă, o programăm la un interval de timp 
care să ne permită retragerea completă, apoi 
sperăm ca explozia să fie suficient de puternică. 

- Chiar vreţi să aruncaţi totul în aer?!, îl 
întrebă Andrad revoltat. Nu înțelegeţi nici acum, 
în ultimul ceas, că nu îi putem opri cu violenţa? 

- Ai vreo propunere mai bună? Sunt dispus 
să te ascult. 

- Domnule colonel, înmuie băiatul glasul cu 
speranța că îl poate convinge cu argumente, nu am 
o soluție minune, dar simt că o dovadă de rațiune 
din partea noastră, i-ar impresiona mai mult. 

- Tinere, de când te-am cunoscut, tu tot 
simţi câte ceva, dar care nu ne-a fost de folos cu 
nimic până acum. Dacă îmi propui o şedinţă de 
spiritism cu extratereștrii ăştia, să ştii că nu mă 
câştigi de partea ta. 

Andrad se afla acum în starea psihologică 
în care ar fi plecat cât mai repede de acolo, dar 
măsura distructivă pe care dorea să o aplice 
Tellner, îl revolta. Învăţase altceva din viziunile 
lui şi parcă se simțea dator să intervină în sprijinul 
unei metode nonconflictuale de rezolvare a 
disputei interplanetare. Îi propuse ofițerului: 

- Dacă tot am ajuns până aici, ar trebui să 
încercăm ceea ce ne-am propus inițial — să mă 
conectez eu la reţeaua energetică, să vedem ce pot 
să mai aflu. Echipa dumneavoastră mă păzeşte, iar 
Claire mă readuce la realitate, dacă apare un 
pericol. 

- Bine, de acord, îi răspunse ofiţerul, dar să 
te grăbești, deoarece, operând într-un mediu de 
luptă total necunoscut ca structură şi evoluţie, nu 
ne putem permite să rămânem prea mult 
descoperiți. Nu ştiu ce faci în timpul conectării, 
dar să nu irosești timpul! Caută esențialul, cu 
obiectivul de a găsi o soluţie globală şi nu de a 
căpăta cât mai multe date care nu ne sunt 
folositoare acum. 

- Da, voi ţine cont de asta. 

- Îţi propun să mergem cât putem de mult 
spre capătul tunelului, ca să fii mai aproape de 
sursa de informaţii. Oricum, nu cred că vom putea 
face mai mult de vreo sută de metri. 

Nu mai spuse nimeni nimic. Lucrurile erau 
clare în privinţa a ceea ce aveau de făcut fiecare. 
Dintre ceilalți militari, doi rămaseră la vehicul, iar 
ceilalți îi urmară. 

Pe măsură ce înaintau, câte unul, câte unul 
rămâneau mai în urmă, deși făceau eforturi de a 
ține pasul. Efectul câmpului energetic nu era 
pentru toți la fel. Claire şi Andrad încă mergeau 
fără prea mari probleme, în timp că, în spatele lor 
se înşiraseră ceilalți, unii dintre ei, oprindu-se 
deja, nemaiputând să înainteze. 

La un moment dat, colonelul Tellner le 
strigă: 

- Aşteptaţi puţin! Se pare că ceva ne 
diferențiază în capacitatea noastră de a învinge 
acest scut de forță. Nici eu nu mai pot să fac prea 
mulți paşi. Aveţi de ales — ori vă opriți şi voi şi ne 
întoarcem cu toţii, ori vă continuaţi drumul fără 
noi. Dar, în cazul acesta, veţi fi pe cont propriu, 
fără protecția noastră. Voi decideti. 

Claire îl întrebă pe Andrad: 

- Ce vrei să facem? Încercăm să ajungem şi 
mai aproape sau te conectezi aici? Sau renunţăm 
de tot şi ne întoarcem? 

El nu reuși să afle din glasul fetei, ce şi-ar fi 
dorit ea. O întrebă: 

- Dacă ne întoarcem, crezi că ei vor renunța 
la a pune acea bombă? 

- Eu cred că nu vor renunţa la asta. Dacă ne 
gândim bine, este singura noastră posibilitate de a 
mai bara calea dezastruoasă pe care a apucat-o 
planeta. 

- Hm! Barăm o cale dezastruoasă, tot cu un 
dezastru... 

Andrad nu mai veni cu alte argumente în 
sprijinul necesității de a renunța la bombă. 
Adăugă doar atât: 

- Vreau să rămânem. Dar hai să mai 
mergem atât cât vom mai putea şi noi! 

- Bine, îi răspunde ea împăcată cu decizia 
lui, apoi către colonel: Domnule, vrem să 
continuăm. Așteptaţi-ne aici! 

- De acord, îi răspunse acesta, dar nu uitaţi 
că nu mai puteți să vă bazați prea mult pe sprijinul 
nostru. Nu vă asumaţi riscuri și grăbiți-vă! O să-i 
raportez domnului general Doven cum se prezintă 
situația la noi. Dacă nu va fi de acord cu decizia 
voastră, te voi anunța; şi atunci, va trebui să 
renunţaţi. 

Cei doi nu îi mai răspunseră, ca nu cumva 
acesta să se răzgândească. Şi aşa Claire se mira că 
Tellner acceptase o deviere atât de mare de la 
ordinul primit, dar își explică asta prin aceea că, 

fiind o situație atât de ieșită din comun, chiar 
nemaiîntâlnită, până şi ordinele unui general, 
puteau fi subordonate posibilității cât de mici de a 
găsi o soluție-minune, ultima care mai putea salva 
ceva. Era un risc pe care, chiar şi unchiul său şi l- 
ar fi asumat. 

Tinerii se prinseră de mână şi porniră la 
drum, cu emoția unei relații de iubire devoalate, 
dar şi cu speranța unei reuşite miraculoase, pe 
care numai îndrăgostiții o pot vedea, ca pe un fir 
de iarbă pitit în cenuşa unui incendiu devastator. 
Andrad se tonifiase din nou. Pentru Claire ar fi 
mers până în pânzele albe, cel puţin ca stare de 
spirit. 

La un moment dat, fata încetini pasul. El o 
întrebă: 

- Ce s-a întâmplat? Încă puţin, că suntem 
aproape. 

- Cum îţi dai seama? 

- Uite, spațiul se lărgeşte, iar lumina din 
capăt este mult mai puternică. Cred că acolo este 
Inima... 

- Nu mai pot să merg. Ceva nevăzut parcă 
mă ţine de picioare. Tu mai poţi? 

- Da, nu am nimic, încă. 

- Cred că aici este limita mea. Încearcă să te 
conectezi la reţea! 

- Parcă aş mai merge puţin, dacă tot am 
ajuns atât de aproape. 

- Nu ştiu ce să spun. Nu te-aș lăsa... Poate 
fi periculos. Dacă insişti, fii te rog, prudent şi 
întoarce-te la cel mai mic semn de pericol! 

- Bine, dar întoarce-te şi tu la militari! 

- Aaa!, nu te las singur. Te aştept aici. 

- Oricum voi fi singur acolo. Bine, hai că 
înaintez cu prudență. 

Înainte de a-și continua drumul, Andrad 
avu o ezitare. Se întoarse la Claire, ca un gest de 
„la revedere”. Ea îl înţelese şi îl cuprinse cu 
braţele. Își atinseră buzele cu sfiala cu care testezi 
o ceaşcă fierbinte. Apoi se sărutară ca într-o 
contopire de lavă incandescentă. 

El făcu primul gestul de despărțire. Lăsă 
capul în jos, pentru a-i ocoli privirea fetei, de 
teamă ca nu cumva, stânjeneala lui să destrame 
vraja care îl cuprinsese. Nu mai era nimic de spus. 
Se îndepărtă cu încetinitorul, ca şi cum ar fi dorit 
să-și lungească mâna, astfel încât, oricât s-ar fi 
îndepărtat, să o atingă în continuare pe prietena 
lui. Trăia un sentiment paradoxal — era atât de 
fericit, încât şi-ar fi asumat şi riscul de a-şi pierde 
fericirea, printr-o acțiune nesăbuită. Nu mai conta 
ce se afla la capătul drumului. Iubirea pentru 
Claire, îi dădea convingerea iluzorie că niciun 
extraterestru nu are dreptul să îi răpească o 
asemenea stare de bucurie. 

Spre deosebire de el, fata trăia o fericire 
puțin confuză. Băiatul acesta timid, prostuţ, 

inofensiv, reuşise totuși să o prindă într-o relație 
serioasă şi ei nu îi venea să creadă. ÎI privi cum se 
depărtează,  transmițându-i, prin puterea 
gândurilor bune, toată dorința ei de reuşită şi 
puterea de a înfrunta orice pericol. 

Andrad merse fără dificultăți până la 
capătul tunelului. Totuşi, pe măsură ce se apropia 
de punctul final, încetinea pasul, pentru a nu se 
lăsa surprins de necunoscut. 

Acum avea în față camera Inimii. O privea 
de la distanță stând aşezată pe un piedestal de 
piatră masiv. Fu puțin dezamăgit. O credea mai 
mare, dar se gândi că poate şi mărimea sălii, care i 
se păru imensă, o poate face să pară mai mică. 
După aprecierea lui, cristalul măsura, totuşi, vreo 
cinci metri înălțime. Avea o formă greu de descris 
— parcă mai multe figuri geometrice se 
combinaseră special pentru a crea ceva 
nemaiîntâlnit. Se putea, însă, accepta că, cel mai 
mult seamănă chiar cu o inimă, așa, în forma sa 
generală. 

O vedea, dar mai ales o simțea cum 
vibrează nebună, ca şi cum ar fi vrut să crape 
muntele în două. Nu era gălăgioasă, dar ştia să îți 
arate că, în prezenţa ei, devii neînsemnat. 

Lui Andrad 1 se cam înmuie entuziasmul. 
Percepea aici forţe uriașe care nu erau dispuse să 
țină cont de părerea lui. Avea senzația că el nu 
conta deloc şi că făcuse drumul degeaba. 

ÎI scoase din starea de indecizie, un zgomot 
de paşi apăsaţi. Îl văzu imediat venind spre el. 
Acum chiar că nu ştia ce să facă. Ar fi vrut şi să 
fugă, dar să şi rămână, țintuit de o curiozitate 
nefirească, ce venea, parcă, printr-o ancoră 
nevăzută cu care Inima îl prinsese implacabil în 
universul ei, ca pe un personaj de poveste căruia 1 
se permite trecerea în tărâmul celălalt, cu condiția 
de a nu mai pleca niciodată de acolo. 

Nu îl auzi pe străin vorbind, dar cuvintele 
acestuia îi ajunseră direct în creier: 

- Cine ești tu şi cum ai reușit să ajungi aici? 

- ... Sunt... Andrad Şoimu... şi... nu ştiu cum 
am ajuns aici..., simțind cum 1 se smulg vorbele de 
pe limbă, înainte de a le rosti. 

- Nu ştii?!! Ai venit întâmplător? Te-ai 
rătăcit? M-ai înțeles greşit. Te-am întrebat, 
deoarece nu puteai să ajungi aici, decât printr-un 
vicleşug. Recunoaște că aţi scornit un aparat care 
perforează protecția sanctuarului. Nu vă voi 
permite... 

- Nu! Nu a descoperit nimeni așa ceva. Eu 
am venit... pur şi simplu am mers prin tunel... nu 
m-a oprit nimeni şi... am ajuns aici. 

- Dă-mi voie să mă conving! 

Străinul întinse o mână spre el, păstrând o 
privire încruntată, de neîncredere ostilă. Apoi se 
linişti, lăsă mână în jos şi îi spuse pe un ton mult 
mai calm: 

- Da, înțeleg. Eşti îndrăgostit. Asta explică 
totul. Eşti chiar nebun de dragoste, dacă ai reuşit 
să ajungi până aici, înduioșând barierele telurice. 
Inima are slăbiciunea asta de a-i chema la ea pe 
cei ca tine. Spune-mi de ce ai venit; sau de ce te- 
au trimis! 

- Păi... am venit, pentru că planeta noastră a 
luat-o razna din cauza Inimii voastre. Eu vreau să 
aflu ce se întâmplă şi cum pot să opresc totul. 

Străinul deveni foarte atent. ÎI întrebă: 

- Ce ştii tu despre Inimă? Şi cum ai aflat? 
Aşa credeți voi, că Ea este de vină? 

- Eu am aflat despre ea, din traducerea 
scrierilor... 

- Eşti capabil să şi traduci? Ai reușit să îmi 
atragi atenția. Spune-mi ce ai aflat! 

- Nu, nu din traduceri, că de acolo nu am 
aflat prea multe... ba da, şi din traduceri, dar... M- 
am conectat la rețeaua energetică a acestor incinte 
şi am aflat... 

- Poți să faci și asta?!! Devii un personaj 
foarte interesant. Sincer să fiu, nu mă aşteptam să 
găsesc pe unul ca tine aici. Sunt surprins. 
Apropie-te! 

Andrad făcu câțiva paşi spre el, dar cu 
sfială, chiar dacă interlocutorul său nu îl mai 
timora. 

- Eu sunt A-u-en, răspunse străinul, Prim- 
Aelon al celui de-al Şaptesprezecelea Sargat. Cu 

siguranță că măreția titlului meu nu îți spune mai 
NIMIC şi nici nu ți l-am zis ca o laudă, ci în 
memoria tuturor strămoşilor care s-au contopit cu 
neantul. Sunt ultimul rămas din neamul meu și, în 
curând se va încheia un alt ciclu, urmând ca noul 
Sargat să înceapă cu niciunul dintre noi în viaţă. 
Dar nu va fi în zadar — va fi un sargat al Inimii, iar 
noi toți vom trăi prin Ea. 

- A-u-en... Ai un nume de pe... A-e-ioua... 

- Da, aparțin Acesteia, chiar dacă m-am 
născut departe de Ea. 

- Am văzut că sunteţi uriași, de cel puţin 
două ori mai mari decât noi, dar tu eşti chiar mai 
înalt. 

- Din cauza gravitației reduse a planetei 
roşiatice vecine după care vin. 

- Înţeleg... Noi o numim Marte... Totuși, de 
ce ai venit aici? 

- În primul rând, ca să reactivez Inima. Ea a 
fost anesteziată cu mult timp în urmă şi, dacă ar 
mai fi stat prea mult aşa, s-ar fi putut opri de tot. 
Înainte de a fi nevoiţi să părăsească planeta, 
strămoșii mei au încercat să o reactiveze, prin 
distrugerea unui dispozitiv inhibant care fusese 
conceput în Aruna, special pentru asta, dar 
încercarea lor a eşuat. De fapt, dispozitivul 
respectiv a fost oprit după aceea, dar, cu toate 
acestea, Inima nu s-a revitalizat de la sine, din 
cauză că fusese prea mult timp expusă influenţei 

acelui mecanism. Asta i-a determinat să facă o 
promisiune față de ei înşişi — să se întoarcă, pentru 
a reuşi. 

- Dar repornirea ei, ne distruge planeta. 

- Ai o atitudine tipică pentru o specie 
parazită ca a voastră. Nu Ea, ci voi distrugeţi 
Planeta. Inima doar încearcă să repare în urma 
voastră. 

- Şi cum repară? Producând cutremure, 
activând vulcanii, răscolind oceanele? 

- Nu. Încercând să vă oprească pe voi din a 
continua distrugerea. Planeta este un tot unitar, un 
macro-organism format din toate speciile pe care 
le hrăneşte şi adăposteşte, din mineralele 
componente, plus toate relaționările dintre ele. 
Planeta este vie, dar voi nu aţi înţeles niciodată 
asta. ȘI, cu cât veţi avansa mai mult tehnologic, cu 
atât veți înțelege mai puțin. 

- Dă-mi voie să te contrazic. Avem şi noi... 

- Aveţi interese, ambiţii, conflicte, toate 
egoiste şi, în plus, o mare iresponsabilitate pentru 
tot ce vă înconjoară. Înainte de a cobori aici, am 
făcut o analiză detaliată a întregii stări planetare, 
accesând memoria Inimii. Ați profitat distrugând 
totul pe unde ați trecut, dar nu ați pus nimic în loc. 
Specii de plante şi animale, cu miile, au dispărut 
pentru totdeauna din cauza voastră, iar voi ați 
privit totul cu nepăsarea nebunului care nu își mai 
dă seama că fapta îi aparține. Aţi otrăvit aerul, 

solul şi apele, împlântându-vă cuțitul în inima 
Planetei-mamă, fără să înțelegeți că Ea nu vă 
aparține. Dimpotrivă, voi îi aparțineți Ei, voi 
sunteți datori să o protejați, să o îngrijiţi şi, la 
nevoie, să-i fiți recunoscători, sacrificându-vă 
interesele, în folosul marelui organism planetar 
care vă hrăneşte şi fără de care nici voi nu puteți 
să existaţi. lar acum, a venit tocmai acest moment 
al sacrificiului, în care trebuie, nu să vă revoltați, 
nu să vă împotriviți, ci să înţelegeți că Planeta este 
mai importantă, că fără Ea, viaţa, nici măcar a 
voastră, nu mai are suport de existență, că pentru a 
restabili echihbrele planetare, trebuie să vă opriți 
din distrugeri şi asasinate, să renunțați la confortul 
tehnologic specific vouă, cu care sugrumați ceva 
atât de preţios. Planetele vii sunt de nepreţuit, în 
Univers. 

- Da, ştiu, sunt de acord, noi ne comportăm 
uneori ca nişte șobolani, dar... 

- Nu. Şobolanii, chiar dacă par dăunător, ei 
se încadrează în macro-organismul de care 
aparțin. Toate speciile, cu excepția voastră, 
folosesc mediul în armonie unele cu altele, iau 
doar atât cât le trebuie pentru existența lor, fără să 
distrugă ceea ce le va fi de folos generațiilor 
următoare. Voi sunteți mult mai rău, sunteți celula 
care refuză să se mai subordoneze corpului, deşi 
în afara lui nu poate exista, încercând să trăiască 
pe cont propriu, deasupra sistemului căruia îi 

aparține, devenind, astfel, cancerigenă. Voi 
constituiți un risc enorm pentru întreaga planetă, 
tocmai pentru că sunteți o barieră chiar şi în calea 
propriei voastre evoluții. Dacă nu vă pasă nici de 
viitorul urmașilor voştri, cum aţi putea înţelege 
dreptul la existenţă al tuturor celorlalte vieţuitoare 
nevinovate? Sunt convins că nu conştientizați nici 
acum adevărul, după atâtea şi atâtea generaţii, că 
sunteți singura specie agresivă a planetei, toate 
celelalte limitându-se la a se hrăni sau a se apăra, 
încadrându-se în legile naturale. Dar care este cel 
mai trist lucru pe care nu îl înțelegeți? Că sunteţi 
singurii pe care nimeni nu i-ar regreta dacă ar 
dispărea. 

- Ooooo, nici chiar aşa! Bine, bine, nu am 
fost prea utili planetei, am distrus multe, dar 
evoluția noastră tehnologică nu poate fi făcută 
altfel decât prin exploatări de resurse. lar atunci 
când vom reuşi să ne trimitem ambasadorii spre 
alte zări ale cosmosului, vom face ca planeta 
noastră, devenită cunoscută, să se mândrească nu 
noi. Nu ai să spui acum că dezvoltarea 
tehnologică ar trebui interzisă! Chiar tu ai venit 
până aici cu un produs tehnologic foarte avansat. 

- Tehnologia este permisă, dar numai cu 
condiția de a nu distruge echilibrele care au făcut 
posibilă apariția ei, ori, în cazul civilizației 
voastre, limitele au fost cu mult depășite. 

- Bine, aşa este, am avut o dezvoltare 
haotică, distructivă, dar nu poţi condamna fiecare 
individ, pentru o vină colectivă. Tot ceea ce s-a 
greșit, nu a depins niciodată de un singur om. 
Luaţi fiecare în parte, noi avem multe calități, ne 
dorim binele general, luăm atitudine, ne 
sacrificăm... Cred că putem schimba lucrurile în 
bine, dacă avem o motivaţie. Vorbeşte Lumii şi 
fă-ți cunoscut punctul de vedere! Ai să vezi că ne 
vom schimba. 

- Te contrazici spunând că individul este 
nevinovat prin neputinţa lui, dar că poate schimba 
lumea dacă 1 se cere. De ce nu vrea, fără să 1 se 
impună? Crezi că nu ştiu cum sunteți și ca 
indivizi? Este de ajuns să spun că voi puteţi face 
rău şi când vă bucurati. Ce poate fi mai trist decât 
să ai satisfacţii date de suferinţa altora? La ce vă 
ajută rațiunea, dacă o folosiți ca armă, chiar şi 
împotriva propriilor semeni? Ce respect să aveţi 
voi pentru Planeta-mamă care vă hrănește şi vă 
suportă, dacă aţi evoluat prin anomalia de a vă 
folosi sentimentele ca impuls pentru interese 
egoiste? Voi nu trăiţi în armonie, ci într-o 
permanentă competiție distructivă. Dar nu este 
nevoie să detaliem, deoarece suntem acum în fața 
unor determinări mult mai importante. Chiar mi- 
aş putea exprima regretul faţă de soarta voastră, 
dacă te-ar mângâia cu ceva, dar nu ar mai folosi la 
NIMIC. 

- Să înţeleg că tu ai venit acum pentru a 
îndepărta acea „tumoră” pe care spuneai că o 
reprezentăm noi? Şi că Inima asta este „bisturiul” 
cu care se operează? Nu mai este nicio altă cale? 

- Nu am venit aici pentru asta și nici 
reactivarea Inimii nu are ca scop direct nimicirea 
voastră. Doar că, în contextul actual, voi nu mai 
sunteți suficient de importanţi, deoarece nu faceți 
nimic în folosul organismului căruia îi aparțineţi. 
Sunteţi ghimpele din talpă care trebuie scos pentru 
ca talpa să poată călca din nou. V-aţi pierdut 
dreptul de a decide soarta planetei. Eu nu sunt un 
element de decizie, nici măcar de execuţie, ci, mai 
degrabă, un arbitru, un observator la ce se 
întâmplă. 

- Totuși, din câte am înțeles eu, ai fost 
implicat în reactivarea Inimii. Nu poţi să te 
ascunzi în spatele acuzelor pe care ni le aduci. Ar 
însemna... să fii ca noi. 

- O să îți explic. Planeta are o viață 
tumultoasă, la altă scară temporală faţă de cum o 
percepeți voi. Acumulează energii imense pe care 
le eliberează mai mult sau mai puţin violent. Cu 
aceste forţe reuşeşte să întrețină şi viața, dar o 
face cu mare migală, deoarece viul este foarte 
fragil, foarte delicat, el trebuie protejat, întreținut 
cu grijă, ceea ce nu este un lucru uşor când dispui 
de puteri colosale. Inima a fost dăruită planetei, 
tocmai pentru a o ajuta să-și controleze, să-și 

echilibreze, să-şi dozeze mai bine, în cantitățile 
necesare,  nepericuloase pentru viață, aceste 
energii. Dar, pentru că există mereu un surplus de 
putere telurică, specific unei planete mature dar 
nu bătrâne, este nevoie să existe şi relativ scurte 
perioade de eliminare a acestor acumulări 
energetice. Tot Inima are grijă ca această etapă de 
reajustare dinamică, să se desfăşoare cu cât mai 
puţine distrugeri. Acum se intră într-o astfel de 
fază. 

- Aaaa!, păi înseamnă că nu noi suntem de 
vină. Înţeleg că este un proces teluric inevitabil 
care nu ţine cont de prezenţa sau activitatea 
noastră. 

- Numai că voi ați grăbit şi acutizat 
procesul, prin dezechilibrele provocate pe planetă. 
În plus, Inima fusese deja lăsată într-o stare 
letargică, neputând să intervină pentru a 
contrabalansa efectele greşelilor voastre. Era strict 
necesar ca, la acest sfârşit de sargat — al 
şaptesprezecelea pe care l-am parcurs noi — să vin 
şi să repun lucrurile în făgașul lor normal. În caz 
contrar, forțele eliberate ar fi fost devastatoare 
pentru întreaga viaţă şi s-ar fi produs fără niciun 
control. Ele deja se manifestau înainte de a ajunge 
eu aici. Soarta voastră ar fi fost cu mult mai rea, la 
fel ca a celor din trecut, după plecarea semenilor 
mei — ați fi fost nevoiţi să vă luați progresul 

aproape de la zero; acum doar veți regresa, chiar 
dacă sever. 

- Aha!, de aceea ai venit acum şi nu mai 
devreme... Totuşi, nu înţeleg ceva. Zici că eşti 
ultimul din neamul tău. Deci, după tine, nu va mai 
avea cine să verifice dacă lucrurile se vor 
desfăşura normal. Ce se va întâmpla? 

- Dacă Inima va fi lăsată în pace, nu va fi 
nevoie de nicio intervenție. Ea este programată să 
îşi facă singură datoria; în plus are şi capacitatea 
de a memora informaţii, ceea ce o ajută să facă 
ajustări pe baza unor date statistice şi a 
programărilor inițiale. Tot în memoria Sa se află 
ŞI o copie a evoluției întregii vieți, care îi permite 
să refacă, să repare sau, la nevoie, să reia întregul 
ciclu biologic, într-o formă asemănătoare, 
adaptată la noile condiții, în cazul unor cataclisme 
majore, desigur, ajutată de lungul timp al 
devenirii. 

- Până la urmă, m-ai convins că ea este 
foarte utilă. Cine a adus-o aici? 

- Nu se mai ştie. La noi a rămas doar o 
legendă potrivit căreia i-a fost dăruită Planetei, de 
către Marele Spirit Universal, ca să poată fi vie. 

- Interesant! Am foarte multe lucruri să te 
întreb — despre Il-xe, Ada, Zalmo, dar mai ales 
cum a decurs războiul... 

- Nu avem acum răgaz pentru prea multe 
detalii. Străbunii mei au pierdut lupta și au fost 

nevoiți să plece, atâția cât au mai putut 
supraviețui, dar au reuşit, totuşi... să-şi transforme 
adversarul în prizonier al Planetei, distrugându-i 
navele de transport, dar şi asta s-a dovedit a fi tot 
un fel de înfrângere. Este totul înregistrat aici. 

- Bine, poate vom avea, totuşi, timp să mai 
discutăm, dar aş vrea să te rog acum să faci ceva 
care să mai calmeze puţin energiile astea telurice 
care dezmembrează planeta. Hai că nu eşti chiar 
spectator, sunt convins că poţi, doar spuneai că 
trecerea la o nouă perioadă, poate fi controlată. 

- Dar de ce aş face-o? Îmi ceri să mă 
împotrivesc cursului firesc al lucrurilor, să amân 
acum ceva care va deveni și mai periculos mai 
târziu, să trimit în derizoriu misiunea mea sacră 
pentru care am venit aici, fără să îmi dai nici 
măcar un motiv serios pentru a o face. Şi oricum, 
nu veţi pieri cu toții, nu va fi o apocalipsă, ci doar 
va trebui să renunţaţi la traiul confortabil de până 
acum şi să vă adaptaţi la condiţii de tranzit spre un 
nou sargat. Un număr de indivizi nu vor reuși asta, 
dar specia voastră, ca şi celelalte, se va salva. 

- Da, dar vom fi trimişi spre Epoca de 
Piatră. Nimic din ce reprezentăm noi acum nu va 
mai dăinui, ceea ce echivalează cu o extinctie. 

- Veţi fi trimiși doar acolo unde să nu mai 
puteți face prea mult rău planetei. Va conta şi cât 
de repede și eficient vă veți adapta noilor condiții. 
Trebuie să înţelegi că nu este ceva îndreptat strict 

împotriva voastră, ci doar că acum organismul 
este prioritar celulelor componente. Întotdeauna 
este preferabilă operația, când există un mare risc 
de deces. 

- Da, dar „operaţia, a cărei necesitate o 
invoci, îi va afecta cel mai mult pe oameni. 
Tocmai de aceea ar trebui să faci ceva în ajutorul 
civilizației noastre. Dacă era vorba de o sentinţă, o 
pedeapsă pe care o meritam, ea trebuia aplicată şi 
nu aş mai fi insistat, dar aici ne confruntăm cu 
dreptul legitim al unei specii de a exista. Parcă tu 
spuneai asta. 

- Eu am spus-o din punctul meu de vedere. 
Voi să le-o spuneți acelor specii pe care le-aţi 
nimicit. 

- Mmmm!, ce să mai zic? Uite, îţi dau un 
motiv — nu ne salvezi doar pe noi, ci şi celelalte 
vieţuitoare ale planetei. 

- Ele se vor salva în urma unui proces mai 
extins de selecție naturală. La fel şi voi. 

- Da, dar noi nu suntem ca ele... 

- Toate speciile trebuie să aibă drepturi 
egale. - Da, dar noi avem o particularitate. 
Nu ne putem întoarce la stadiul animalic pentru a 
o lua de la zero cu speranța că nu vom mai 
distruge mediul. Dispariția civilizației noastre 
tehnologice, echivalează cu pierderea unui enorm 
tezaur de cunoştinţe adunate cu multă trudă de-a 
lungul unor milenii. Nu îţi pasă de comoara asta? 

Mi-ai dat de înţeles că trebuie să trăim, prețuind 
fiecare fir de iarbă, dar tot tu priveşti dispariția 
stadiului nostru de dezvoltare, ca pe o pană căzută 
din aripa unei păsări în zbor — nu-i nimic, îi creşte 
alta! Asta nu denotă o filosofie prea înțeleaptă 
asupra vieții. 

- Ai ajuns să mă învinuiești pe mine pentru 
ce vi se întâmplă. Ți-am spus că nu eu am inițiat 
acest proces, el se produce de la sine. Eu, 
dimpotrivă, am creat condiția pentru o 
transformare mai echilibrată. 

- Da, dar tu poţi să intervu, nu să îl anulezi, 
că nu se poate şi nici nu te rog asta, ci doar să îl 
îndulceşti, să îl faci mai suportabil. Sincer să fiu, 
eu sunt de acord cu tine, nu prea merităm să fim 
salvaţi, dar acum sunt în situația de a vorbi în 
numele tuturor. În cultura noastră există ideea că 
oricine merită o a doua şansă, ceea ce înseamnă că 
avem în noi preceptul de îndreptare. 

- Pentru aşa ceva ar fi nevoie de un mare 
sacrificiu. Ai fi în stare să i te dăruiești Inimii? 
Doar Ea poate temporiza schimbarea, dacă ia 
contact cu un spirit pur, eliberat de răutate, 
egoism sau minciună. Un îndrăgostit ca tine cred 
că ar impresiona-o, mai ales că te-a şi chemat spre 
Ea, ceea ce înseamnă că... te place. 

- Cum adică să mă dăruiesc ei? Să mă... 
îndrăgostesc de ea sau ce?! Uite, ăsta poate fi cel 
mai tare argument — merităm să fim salvaţi pentru 

că suntem capabili să iubim puternic şi curat. Nu 
aş fi putut ajunge până aici fără un astfel de 
sentiment. Chiar tu ai constatat asta. 

- Nu m-ai înţeles. Te-am întrebat dacă ai fi 
capabil să te sacrifici pentru semenii tăi, 
renunțând la viaţa în forma actuală, pentru a fi 
integrat spiritual în vitalitatea Inimii. Adică să 
renunti definitiv la prietena ta, semenii tăi să nu îţi 
cunoască sacrificiul, să nu îţi onoreze gestul. Să 
devii doar o sumă de informații în memoria 
Inimii, care așteaptă să fie descoperită şi, de ce 
nu?, înţeleasă. 

- Nu mă interesează ce vor face semenii 
mei, dar... la Claire nu pot să renunţ. Nu tocmai 
acum când relaționarea noastră sentimentală este 
maximă. lartă-mă, dar nu sunt un erou, nu pot să 
sacrific chiar ce am mai scump. Cere-mi, te rog, 
altceva! 

- Altceva nu ar avea acelaşi impact... 

Fără să ştie, Andrad dăduse un răspuns 
satisfăcător. Îi arătase lui A-u-en că, sentimental, 
oamenii au rămas foarte puternici. Dacă acest 
tânăr nu era dispus să renunţe la dragostea sa, 
înfruntându-şi, chiar şi cu egoism, rațiunea de a 
acționa logic, însemna că specia lor nu era 
definitiv compromisă. Tehnologia nu le distrusese 
spiritul prin care se puteau ridica astfel la nivelul 
celorlalți. Sentimentul care te determină să pari 
chiar şi laş, într-o anumită ipostază, trebuie să fie 

mai puternic decât rațiunea care te obligă să devii 
erou, deoarece, întotdeauna se va găsi cineva care 
să te oblige să crezi, dar niciodată nu va putea să 
te oblige să simţi. Sentimentele te reprezintă cu 
mai multă acuratețe decât rațiunea care poate fi 
influenţată din exterior. 

Desigur că ar mai fi fost nevoie să îl supună 
unei probe — aceea a sacrificiului pentru persoana 
iubită aflată în pericol, dar nu mai avea timpul 
necesar pentru astfel de experimente. 

Nu îşi explica cum, dar acest tânăr reuşise 
să îl impresioneze prin capacitățile lui de a ajunge 
acolo, de a citi textele, de a percepe imaginile, de 
a fi sincer sau de a lupta pentru binele colectiv, 
fără a fi un erou și fără a i-o cere cineva. 

Se gândi că poate să facă ceva, nu numai 
pentru acest tânăr, nu doar pentru specia umană, 
ci şi pentru el. Ceea ce credea că va rămâne 
nerezolvat, putea acum să îşi găsească o soluție. 

După un scurt moment de meditație, îi 
spuse lui Andrad: 

- S-ar putea să fie ceva prin care să ne 
ajutăm reciproc. 

- Ascult, îi răspunse băiatul, devenind dintr- 
o dată încrezător într-un final fericit. 

- Inima chiar are nevoie de un spirit care să 
„Îi vorbească” din interior, să îi actualizeze 
informaţiile, având în vedere că a fost adormită 
mult timp, dar pentru tine am o altă însărcinare. 

Vreau să iei naveta cu care am venit eu şi să pleci 
pe nava mare. Îţi spun imediat ce vei avea de făcut 
acolo. Dacă totul va ieși bine, vreau ca tu să devii 
păzitorul Inimii, pe perioada de trecere spre cel 
de-al Optsprezecelea Sargat, cu misiunea de a nu 
lăsa pe nimeni să pătrundă în sanctuarul Ei. 
Oricum, câmpul protector de energie va rămâne şi 
doar tu îl vei putea străbate, dar mă refer la 
eventuala intenție a celorlalți oameni de a forţa 
pătrunderea aici prin mijloace distructive. Vei 
avea destul timp să accesezi datele existente în 
acest loc, desigur, cele care te vor interesa, 
deoarece pentru toate, nu îți va ajunge nici 
întreaga viaţă. Eşti de acord? 

- Da... Dar voi fi nevoit să stau tot timpul 
aici, ca un pustnic, fără Claire? 

- Inima nu va avea nevoie de prezenţa ta 
aici, dar eu sunt cel care vreau ca tu să-ți trăieşti 
viaţa în preajma ei, pentru a te asigura că nimeni 
nu va încerca să-i facă niciun rău. Indiferent unde 
te vei afla, va trebui să deții controlul asupra 
sanctuarului, astfel încât nimic să nu o pună în 
pericol. Prietena ta poate fi cu tine, dacă doreşte. 

- Ce o poate amenința cel mai mult? 

- Tehnologia distructivă a semenilor tăi şi 
dorinţa lor irezistibilă de a controla totul. 

- În cazul ăsta, accept fără rezerve. 

- Îmi poţi promite că te vei achita de 
această sarcină deosebit de importantă? 

- Voi face tot ce îmi stă în putere. 

- Nu ştiu dacă ai suficientă putere pentru 
asta... Te voi îndruma și eu; tu să vii aici şi vei 
afla cum. 

- Recunosc că nu sunt prea curajos, nici 
prea puternic, dar mă voi alimenta din dragostea 
mea pentru Claire; la acest capitol sunt de temut. 

- Bine. Acum vino să îţi spun ce ai de făcut! 

ÎI luă pe Andrad de mână, cu delicateţea pe 
care nu i-ai fi crezut-o şi îl conduse spre naveta 
care aştepta în afara sanctuarului. 

Puținii oameni care mai rămăseseră în sala 
mare a Comandamentului planetar, se strânseseră 
în jurul generalului Richard Doven şi priveau 
împreună ecranul central pe care urmăreau naveta 
întorcându-se la nava-mamă. 

Un ofițer îi raportă superiorului: 

- Nu ştim dacă toți extratereștrii revin la 
bază sau doar unii. Nu avem habar nici ce au făcut 
în camera Diamantului. Nu putem decât să 
aşteptăm. 

- Ați reuşit să restabiliți legătura cu echipa 
din tunel?, întrebă generalul. 

- Nu, îi răspunse alt subordonat. Sunt prea 
aproape de cristal şi energia aceea stranie bruiază 
orice frecvență. 

- Nu doar bruiază, se auzi cineva care 
tocmai intrase pe ușă. 

Toţi se întoarseră surprinși. Îl văzură pe 
colonelul Tellner împreună cu Claire Carter. Noul 
venit îşi continuă ideea: 

- După vreo cincisprezece minute de stat în 
câmpul acela de forță, staţiile ni s-au prăjit. 

- Ce se întâmplă, Nicholas?, îl întrebă 
generalul ieşindu-i în întâmpinare. Naveta se 
întoarce. Ai detalii despre acest fapt? Noi suntem 
pregătiți să lansăm o „fantomă”, în speranţa că 
naveta este mai ușor de distrus. 

Claire sări ca arsă: 

- Nuuu!, sub nicio formă. Acolo este doar 
Andrad Şoimu. 

- Andrad Şoimu?!!, se miră generalul. Ce 
caută acolo? Cum a reuşit?! 

- Nici noi nu știm prea multe. În primă 
urgenţă, anulează atacul! 

- Bine, am sigilat comanda. Să înţeleg că 
aveţi un plan? 

- Nu noi, interveni colonelul. Băiatul a 
reuşit să intre în incinta Diamantului, lucru care, 
pentru noi, a fost imposibil. A stat acolo ceva 
timp, după care s-a întors la noi şi ne-a spus că i s- 
a dat o misiune şi că trebuie să aşteptăm cu toții, 
până când vom primi de la el un semn de viaţă. 
Era foarte grăbit, nu ne-a oferit prea multe 
explicații. Nemaiavând staţii, ne-am întors aici ca 

să vă anunţăm, mai ales că prezenţa noastră acolo 
era inutilă. 

- Aţi plasat încărcătura explozivă? 

- Nu. Nu ne-a dat voie băiatul. 

Doven își privi prietenul cu o consternare 
reținută pe care doar acesta i-o putea descifra în 
ochii pătrunzători. 

- Nicholas, suntem într-o situație de 
maximă urgenţă. Tocmai acum ţi-ai găsit să îl laşi 
pe acest băiat să decidă în locul nostru? 

- Richard, te înţeleg, dar suntem obligați ca, 
tocmai într-o astfel de situație limită, să îl lăsăm 
să decidă pe cel care are cele mai multe 
informaţii. Recunoaşte că noi suntem legați la 
ochi, în timp ce tânărul ăsta este singurul care 
pricepe ceva din ce ni se întâmplă. 

- Da, dar spui că el are acum o misiune de 
îndeplinit, neluând în calcul că nu este o misiune 
dată de noi. Le face treaba extratereştrilor şi vrei 
ca toți să stăm nepăsători? 

- Ce ar putea să facă mai rău de-atât?! 

- Domnule, interveni şi Claire, eu am 
încredere în Andrad. Nu avem altă soluție decât să 
mergem pe mâna lui. 

- Şi să ignorăm faptul că poate fi manipulat 
împotriva noastră? Spuneai că este o fire slabă. 

- Da, dar tocmai că extratereștrii aceştia ne 
pot face rău și fără ajutorul lui Andrad, care mai 
mult le-ar încurca planurile dacă ei s-ar baza pe el. 

Aici este vorba de altceva — nu i se foloseşte 
slăbiciunea, ci inteligenţa. Presimt eu asta. 

- Draga mea, şi eu pot să presimt că el se va 
emoționa, va încurca butoanele şi, în loc să ne 
salveze, o să ne bombardeze. Nu suntem în 
situația de a ne baza pe speculaţii. Dar, pentru că 
nu avem altceva la îndemână, ne vom pune soarta 
la dispoziția inteligenţei lui, rugându-ne ca 
slăbiciunea să îi fie timorată de emoţii. 

- Îţi mulţumesc pentru încredere! 

- Însă, în compensație, îţi cer ceva. Dacă 
băiatul va scăpa cu bine din asta, va intra sub 
jurisdicția noastră pentru a ne spune tot ce a aflat 
despre aceşti străini şi nava lor. Sarcina ta va fi să 
îl determini să coopereze necondiționat. 

- Să ştii că, în graba lui, a reușit să îmi 
spună că este un singur extraterestru şi acela 
muribund. Așa că, s-ar putea ca adevăratul pericol 
să vină din altă parte — poate de la acest cristal 
din adâncuri. Sunt convinsă că ne va lămuri 
Andrad când se va întoarce; părea că ştie despre 
ce este vorba. 

- Unul singur, muribund?!! Asta poate 
complica lucrurile... Sper că prietenul tău va 
înțelege necesitatea ca nava să intre în 
proprietatea guvernului american. 

- Asta nu mai promit. Poate o să vrea să şi- 
o ia acasă... 

Subtilitatea Clairei trecu neobservată, din 
cauză că naveta dispăru în interiorul navei. Acum 
nu mai aveau ce face decât să aştepte. 

Ajuns înăuntru, Andrad se grăbi să meargă 
în centrul de comandă, după indicațiile primite de 
la A-u-en. 

Nimeri destul de repede. Se aşeză în 
fotoliul de la pupitrul central şi aşteptă puțin să îi 
mai treacă emoțiile. Nici nu-i venea să creadă ce i 
se întâmplă şi poate că tocmai de aceea reușea să- 
şi îndeplinească sarcina — deoarece nu i se părea 
că este ceva real. 

După un timp, se decise. Găsise cu ușurință 
acele contururi de palme — spații sensibile 
destinate identificării persoanei care dorea 
comanda navei — în care A-u-en nu reuşea să pună 
decât vârful degetelor. Îşi încadră palmele în acele 
locaşuri şi aşteptă cu inima la gât să vadă ce i se 
întâmplă. 

Computerul navei nu găsi configurația 
palmelor tânărului în baza sa de date, nici nu avea 
cum, ceea ce îl determină să facă o analiză mai 
amănunțită, fapt ce îi luă puțin timp. 

Dintr-o dată, totul parcă explodă în jurul lui 
Andrad, speriindu-l şi determinându-l să sară din 
fotoliu, ca ars. Nu înțelegea ce se întâmplă, tot 

bordul parcă luase foc de atâtea lumini trezite la 
viață dintr-un somn multimilenar. Toată nava 
vibra ca o crisalidă transformată în fluture, care nu 
mai are răbdare să stea în cușca sa de mătase. Era 
un tremur de bucurie, dar musafirul ei nu 
înțelegea asta. 

Văzând că nu se întâmplă, totuşi, nimic rău 
şi că zbuciumul pare a se potoli, băiatul se mai 
linişti puțin. Auzi o voce „metalică” pe care o 
identifică deductiv ca fiind a unui computer foarte 
performant: 

- A fost identificat Codul Scări Divine. 
Bine ai venit la bord, Comandante! Aştept ordine. 
Aruna Regia îţi stă la dispoziție. 

Venise momentul, dar asta nu îl speria pe 
A-u-en. Era mulțumit. Se întorsese la strămoşii 
săi, le îndeplinise dorința, trezise Inima şi îi 
făcuse o bucurie bătrânei nave care, deşi fusese 
atât de urâcioasă, merita o astfel de recompensă 
pentru tot timpul petrecut împreună. 

Îi mai rămânea acum doar să se 
contopească și el, dar nu doar pentru a fi alături de 
semenii săi cu rădăcini indestructibile în A-e-ioua, 
ci şi pentru a încerca să-i convingă de necesitatea 
trecerii mai line, în folosul tuturor semințiilor, nu 
doar a oamenilor, spre cel de-al Optsprezecelea 

Sargat, aşa cum îi promisese fără să i-o şi spună, 
tânărului care urma să le vegheze somnul teluric, 
în perioada de tranzit. 

ÎI instruise pe Andrad Şoimu cum să se 
teleporteze înapoi pe planetă — și era convins că 
nava îi va permite asta — dar nu înainte de a-i da 
acesteia misiunea: ,„ Identifică  habitaclul-bază 
Maxima, aflat lângă A-e-ioua şi asigură-i 
securitatea, până la noi ordine!” Revigorată de 
recunoaşterea codului genetic al tânărului, nava 
urma să își recupereze baza de date completă ce îi 
fusese inhibată de Ada, pentru a putea fi folosită 
de strămoșii lui, la acea vreme. 

Se apropie de Inimă şi o îmbrăţişă ca pe o 
persoană foarte dragă. Trebuia să rămână așa, 
până când întreaga sa conștiință era transpusă în 
interior. În vasta memorie a Inimii, urma să-şi 
înceapă existența virtuală, imaterială dar cu atât 
mai mirabilă. La încheierea procesului, corpul 
urma să îi fie teleportat în Marea Criptă a 
neamului său, aflată tot în rețeaua de tuneluri, 
într-un loc tainic. 

Abia aştepta să-i întâlnească pe ceilalți. 
Deja îi simţea cum îl cheamă cu mângâierile lor. 
Urma să se bucure alături de ei, onorat că şi-a 
îndeplinit misiunea. 

De când vibraţiile Diamantului se mai 
potoliseră, Comandamentul Planetar se repopulase 
cu personal. Chiar şi Consiliul Preşedinţilor 
începuse să-și reia conferințele virtuale, cerând tot 
mai multe informaţii despre cele întâmplate, dar 
mai ales despre cum putea să intre în posesia 
datelor secrete legate de criza extraterestră pe care 
omenirea o parcursese. 

Desigur că toți preşedinţii își informau 
guvernele despre cele aflate, pentru ca cele mai 
competente colective de cercetare să poată 
transforma toate acele date, în avantaje proprii. 
Criza zdruncinase unitatea fragilă a uniunii 
planetare care mai funcționa doar în virtutea 
inerției. Acum apăruseră din nou secrete, şi încă 
unele foarte importante, care puteau face diferența 
între diferite centre de putere. Iar cine are puterea, 
nu este dispus să o împartă cu nimeni. 


Generalul Richard Doven îşi lăsase 
personalul să lucreze şi se retrăsese în biroul său, 
împreună cu Claire Carter. 

După anunțul că Andrad Șoimu fusese 
recuperat undeva prin masivul Bucegi din munţii 
Carpaţi, cei doi aşteptau nerăbdători ca tânărul să 
fie adus la bază. Ei aveau motive diferite de 
nerăbdare, uşor de dedus. 

Băiatul urma să fie primit ca un erou, dar 
nu în fața opiniei publice, deoarece el era acum, 

prin informaţiile deținute, mult prea preţios pentru 
a fi expus unor potențiale acțiuni periculoase din 
partea taberelor adverse. 

Pentru că sita timpului se îmbâcsise de 
neliniștile Clairei privitor la starea lui Andrad, 
lăsând secundele să treacă doar gâtuite printre 
gratiile de îngrijorare ale fetei, aceasta începu să 
se plimbe prin birou, pe un traseu haotic pe care îl 
improviza cu fiecare pas. La un moment dat, îl 
întrebă pe general, nu ca să afle ceva util, ea fiind 
concentrată în cu totul altă parte, ci mai mult 
pentru a scăpa de chinuitoarea contabilizare a 
clipelor: 

- Domnule, unde este acum nava 
extraterestră? Am observat că a dispărut de pe 
ecran. 

- Da, s-a îndepărtat, dar a fost urmărită de 
radarele de mare distanță. S-a înscris pe o orbită 
circumterestră la o depărtare de aproximativ o mie 
de kilometri de planeta noastră. 

- Şi ce face acolo? 

- Deocamdată nimic. Nu mai emite niciun 
semnal şi, după traiectoria ei, nici nu credem că 
mai foloseşte propulsia. Se comportă ca un 
asteroid capturat de Pământ. Ar fi de remarcat, 
totuşi, un lucru de care ne vom da seama în 
viitorul apropiat — pare a însoți „Cavalerul 
Negru”, acel satelit misterios al Pământului, 

descoperit prin anii '50, despre care nu ştim mai 
nimic. 

- Ce vom face cu ea? 

- Bineînțeles că vom încerca să o abordăm, 
dar după ce prietenul tău ne va furniza toate 
detaliile. 

Claire se pregătea să protesteze, 
imaginându-şi cum militarii îl vor stoarce pe 
Andrad de toate informațiile, dar o opri un ofițer 
care intră în birou, anunțându-l pe general: 

- Domnule, au sosit. 

- Aduceți-l la mine! 


Când Andrad Şoimu intră pe uşă, generalul 
Doven nu mai apucă să îi iasă înainte, deoarece 
Claire se aruncă în brațele tânărului, acaparându-l 
cu totul. El se opri din drum, înțelegând că trebuie 
să îi lase pe cei doi să își consume revederea mult 
dorită, mai ales că era vorba de nepoata sa. După 
un timp le opri îmbrățişarea tăcută, spunându-le: 

- Hai, porumbeilor, că o să aveți timp şi 
pentru discuții intime. Acum avem de discutat 
foarte multe lucruri care nu suferă amânare. 

Băiatul se desprinse cu grijă din 
îmbrățişarea fetei şi i se adresă generalului: 

- Cu tot respectul, domnule, nu o să pot sta 
prea mult aici. 

- De ce?, întrebă acesta surprins. 

- Deoarece prezența mea a devenit 
indispensabilă în altă parte. 

- Unde? 

- În sanctuarul Inimii. Trebuie să înţelegeți 
că lucrurile nu s-au calmat de la sine. Trebuie să 
fiu acolo în următoarea perioadă care nu ştiu 
precis cât va dura, probabil mulți ani de acum 
înainte, altfel criza cu care ne-am confruntat se 
poate întoarce, dar, de data asta, fără să mai avem 
soluție la ea. 

Generalul ezită puţin, după care spuse: 

- Înţeleg... Dar să ştii că o decizie atât de 
importantă, nu-mi aparține mie. 

- Trebuie să faceţi ceva în acest sens. Este 
vital pentru civilizația noastră ca eu, eu și nimeni 
altcineva, deoarece sunt singurul care dețin 
compatibilitatea necesară, să am controlul acelei 
zone de maximă importanţă, pe care nicio altă 
persoană nu o poate influența, decât cu riscul de a 
distruge întreaga planetă. Nici mie nu mi-este 
uşor, domnule general. Aş fi preferat să fiu liber şi 
lipsit de orice griji, dar am promis să îmi asum 
această responsabilitate uriașă, tocmai pentru că 
este vorba de o misiune mai presus de orice 
dorință egoistă a mea. Vă rog să mă credeți că nu- 
1 de joacă. Soarta Omenirii stă în stabilitatea 
acelui loc. 

- Tinere, nu poţi scăpa doar cu câteva vorbe 
grave, fără să ne spui despre ce este vorba. Înainte 

de a te crede, trebuie să ne furnizezi toate 
informaţiile; şi asta tocmai pentru că nici noi nu 
ne jucăm. 

- Acum nu este timp. Trebuie mai întâi să 
ajung acolo, dar vă promit că vă voi furniza toate 
datele de care dispun. Oricum, nu am unde să fug, 
prezența mea în acel sanctuar fiind foarte 
necesară, iar eventualele plecări și oricum, nu în 
perioada imediat următoare, le voi putea face doar 
în anumite condiții. Aproape că voi deveni un 
prizonier; noroc că voi fi acasă, în munţii 
meleagurilor mele natale. 

Claire interveni şi ea: 

- Unchiul, ai încredere în el! Înţeleg că îţi 
rişti cariera, dar trebuie să îl ajuţi, deoarece, 
numai aşa ajuţi planeta şi pe oameni, implicit. 

- Tu vorbeşti, ca şi cum ai şti despre ce este 
vorba. 

- Nu ştiu, dar am încredere în Andrad. Fă-o 
pentru mine, dacă așa îți este mai uşor! Dacă îi dai 
voie lui, merg şi eu cu el... ca să îl supraveghez!! 

Richard Doven se gândi puţin, zâmbind de 
aluzia nepoatei sale, apoi le spuse celor doi care 
se îmbrățișaseră din nou: 

- Dacă nebunia asta este necesară, atunci 
trebuie să o facem cât mai repede, până nu își dau 
seama cei de la Servicii ce urmărim. 

Se întoarse spre ofiţerul său de încredere 
care aştepta la uşă și îi ordonă: 

- Urcă-i într-un elicopter de-al nostru şi du-i 
unde au cerut! Dar nu prin intrarea clasică, ci prin 
cea folosită de extraterestru. 

- Am înţeles, domnule, răspunse ofiţerul, 
apoi către cei doi tineri: Trebuie să ne grăbim. 

Înainte de a pleca, fata îi sări în braţe 
generalului, şoptindu-i: 

- Îţi mulțumesc mult! Îţi promit că nu vei 
regreta decizia asta. 

- Bine, îi răspunse el. O să vă asigur cele 
necesare acolo şi, pentru a preîntâmpina orice 
surpriză neplăcută, o să vi-l trimit şi pe colonelul 
Tellner, cu echipa lui. 

Când fata ajunse la ușă, el îi strigă: 

- Și să ştu că aştept de la tine rapoartele 
periodice. 

Deşi vorbise serios, zâmbiră amândoi, mai 
mult în semn de despărțire. 

Pe drumul spre elicopter, Claire îl întrebă în 
şoaptă pe Andrad: 

- Chiar este atât de urgent? 

- Nu, îi răspunse el tot cu glas şoptit, dar 
voiam să scap cât mai repede de aici. Îţi dai seama 
ce aş fi păţit dacă puneau mâna pe mine cei de la 
CIA, ex-KGB, Mossad sau mai știu eu cine! 

Deși el nu glumise, fata izbucni în râs. 

În depărtare, cerul se înroşea a amurg. 
Undeva deasupra lor, într-un loc nevăzut, nava 
Aruna Regia avea toate motivele să fie fericită, 

atât cât poate fi în stare o inteligenţă artificială — 
primise o nouă misiune de la un echivalent al 
vechiului ei comandant; era din nou utilă, ceea ce 
o făcea să retrăiască cu mândrie, străvechile clipe 
de glorie când ocupaseră A-e-ioua. 

Îl descoperise întâmplător un amate i 
pasionat de astronomie, venind din 
direcţia planetei Marte şi pusese E 
Omenirea pe jar. 

Cercetători, specialişti, analişti și tot 
soiul de oportunişti se înghesuiseră prin 
studiourile posturilor TV pentru a-şi da cu. 
părerea: ne loveşte, nu ne lovește; dacă da, 
când şi unde?; va fi deviat de conjunctura 
gravitaţională a zonei noastre spaţiale? şi 
multe alte discuții sterpe care îl 
determinaseră pe el să trateze cu lehamite 
un'subiect, totuşi, foarte important. 

